Уважаеми колеги, във връзка с приетото вчера решение при техническа невъзможност да се извърши регистрация чрез компютризираната система, регистрацията се извършва чрез поименно прочитане на имената. Предлагам Ви да започнем поименната проверка за регистрация. Адлен Шукри Шевкед- тук Албена Симеонова Върбанова- тук Александър Атанасов Александров- тук Александър Богданов Николов- тук Александър Велиславов Тодоров- тук Александър Димитров Симидчиев- тук Александър Иванов Мацурев- тук Александър Николов Вълчев- тук Александър Руменов Ненков- тук Александър Стайков Марков- тук Александър Тихомиров Симов- тук Александър Филчев Матеев- тук Анастас Маринов Попдимитров- тук Андрей Иванов Чорбанов- тук Андрей Николаев Михайлов(чрез интернет платформа за видеоконферентна връзка)- тук Андрей Христов Вълчев- тук Анна Василева Александрова- тук Антоанета Андонова Стефанова- тук Антоанета Димитрова Цонева- тук Антон Йорданов Адамов- тук Арман Агоп Бабикян- тук Атанас Владиславов Славов- тук Атанас Зафиров Зафиров- тук Атанас Петров Атанасов- тук Атанас Петров Костадинов- отсъства Ахмед Реджебов Ахмедов- тук Байрам Юзкан Байрам- тук Благовест Кирилов Кирилов- тук Богдан Емилов Боцев- тук Бойко Петров Кафеджиев- тук Бонка Сергеева Василева- тук Борис Цветков Цветков- тук Борислав Гуцанов Гуцанов- тук Борислав Димитров Сандов- тук Бюрхан Илиязов Абазов- тук Валентин Мирчов Милушев- тук Валентина Василева Василева-Филаделфевс- тук Васил Йорданов Георгиев- тук Вежди Летиф Рашидов- тук Велизар Матеев Шаламанов- тук Велизар Пенков Енчев- тук Велислава Иванова Кръстева- тук Весела Николаева Лечева- тук Веска Маринова Ненчева- тук Виктория Димитрова Василева- тук Владимир Славчев Вълев- тук Владимир Стоянов Русев- тук Владислав Панчев Панев- тук Вяра Емилова Йорданова- тук Галя Маринова Бърдарска (чрез интернет платформа за видеоконферентна връзка)- тук Георги Георгиев Михайлов- тук Георги Запрев Динев- тук Георги Захаринин Попов- тук Георги Йорданов Ганев- тук Георги Станчев Георгиев- тук Георги Страхилов Свиленски- тук Георги Тенев Станков- тук Георги Янчев Гьоков- тук Григор Ангелов Горчев- тук Дани Стефанова Каназирева- тук Даниел Павлов Митов- тук Даниела Анастасова Дариткова-Проданова- тук Данка Евстатиева Зидарова-Люртова- тук Делян Александров Добрев- тук Деляна Валериева Пешева- тук Деница Евгениева Сачева- отсъства Деница Пламенова Николова- тук Десислава Вълчева Атанасова- тук Десислава Жекова Танева- отсъства Десислава Христова Ахладова-Атанасова- отсъства Джевдет Ибрям Чакъров- тук Джейхан Хасанов Ибрямов- тук Дилян Господинов Господинов- тук Димитър Бойчев Петров- тук Димитър Борисов Главчев- тук Димитър Георгиев Найденов- тук Димитър Иванов Аврамов- тук Димитър Иванов Гечев- тук Димитър Петров Сяров- отсъства Димитър Стойков Николов- тук Димитър Стоянов Гърдев- тук Драгомир Велков Стойнев- тук Драгомир Георгиев Ошавков- тук Драгомир Стефанов Петров- тук Евгения Бисерова Алексиева- тук Екатерина Спасова Гечева-Захариева- отсъства Елхан Мехмедов Кълков- тук Енко Георгиев Найденов- отсъства Ерджан Себайтин Ебатин- тук Ешереф Кязим Ешереф- тук Живка Михалева Железова- отсъства Живко Иванов Табаков- тук Златомира Димитрова Карагеоргиева-Мострова - тук Ива Митева Йорданова-Рупчева- тук Ивайло Ванев Вълчев- тук Ивайло Красимиров Кожухаров- тук Ивайло Николаев Мирчев- тук Ивайло Пеев Старибратов- тук Иван Богомилов Петков- отсъства Иван Борисов Тотев- тук Иван Валентинов Иванов- тук Иван Василев Хиновски- тук Иван Георгиев Велов- тук Иван Ивайлов Ченчев- тук Иван Йорданов Димитров- тук Иван Йорданов Димитров- тук Иван Николов Миховски- тук Ивелина Веселинова Василева- тук Иво Ангелов Христов- тук Иво Георгиев Атанасов- тук Илиана Петкова Жекова- тук Илия Димитров Лазаров- тук Илиян Славейков Йончев- тук Илко Стоянов Стоянов- тук Илтер Бейзатов Садъков- тук Имрен Исметова Мехмедова- отсъства Ирена Методиева Димова- тук Ирена Тодорова Анастасова- тук Ихсан Халил Хаккъ- тук Йордан Кирилов Цонев- тук Йордан Свеженов Стоянов- тук Калоян Милков Янков- тук Катя Максимова Панева- тук Кирил Миланов Ананиев- отсъства Кирил Сашев Симеонов- тук Кольо Йорданов Милев- тук Корнелия Петрова Нинова- тук Костадин Георгиев Ангелов- отсъства Красен Георгиев Кръстев- тук Красен Кирилов Кралев- отсъства Красимир Георгиев Вълчев- отсъства Красимир Христов Николов- тук Кристиан Иванов Вигенин- тук Крум Георгиев Дончев- тук Крум Костадинов Зарков- тук Лъчезар Богомилов Иванов- тук Лъчезар Димитров Борисов- отсъства Лъчезар Иванов Бакърджиев- тук Любен Любенов Дилов- тук Любомир Антонов Каримански- тук Максим Колев Генчев- тук Маноил Минчев Манев- тук Манол Костадинов Пейков- тук Манол Трифонов Генов- тук Мария Василева Капон- тук Мария Щерева Белова- тук Мартин Димитров Димитров- тук Мастън Османов Мастънов- тук Мая Божидарова Манолова-Найденова- тук Мая Йорданова Димитрова- тук Мика Михайлова Зайкова- тук Милена Цветанова Дамянова- тук Минко Велчев Ангелов- тук Митко Христов Кунчев- тук Михаела Ясенова Крумова- тук Младен Найденов Маринов- тук Младен Николов Шишков- тук Момчил Кунчев Иванов- тук Мукаддес Юсуф Налбант- тук Мустафа Сали Карадайъ- тук Надежда Георгиева Йорданова- тук Невена Евстатиева Минева- тук Никола Христов Кръстев- тук Николай Димитров Хаджигенов- тук Николай Нанков Нанков- тук Николина Панайотова Ангелкова- тук Павел Алексеев Христов- тук Петър Георгиев Кънев- тук Петър Христов Димитров- тук Петър Ясенов Маринов- тук Петя Николаева Цанкова- тук Петя Цветанова Аврамова- отсъства Пламен Дулчев Нунев- тук Пламен Иванов Данаилов- тук Пламен Иванов Милев- тук Пламен Николаев Абровски- тук Пламен Николаев Николов- тук Пламен Тачев Петров- тук Пламен Христомиров Рашев- тук Радомир Петров Чолаков- тук Радостин Петев Василев- тук Рамадан Байрам Аталай- тук Росен Димитров Желязков- отсъства Росица Любенова Кирова- тук Румен Василев Гечев- тук Румен Димитров Христов- тук Румен Маринов Йончев- тук Румен Николов Георгиев- тук Рушен Мехмед Риза- тук Сашо Тодоров Савов- тук Светлин Костов Стоянов- тук Светослав Бончев Колев- тук Светослав Георгиев Георгиев- тук Севим Исмаил Али- тук Сезгин Юсеин Мехмед- тук Сергей Манушов Кичиков- тук Силви Кирилов Петров- тук Славена Димитрова Точева- тук Станислав Димитров Говедаров- тук Станислав Светозаров Балабанов- тук Станислав Тодоров Трифонов- отсъства Станчо Димитров Ставрев- тук Стела Димитрова Николова- тук Стефан Апостолов Апостолов- тук Стефан Неделчев Мирев- тук Стоян Александров Михалев- тук Стоян Костадинов Стоев- тук Стоян Михайлов Мирчев- тук Страцимир Илков Павлов- тук Танер Кадир Тюркоглу- тук Таня Тодорова Петрова- тук Татяна Дончева Тотева- тук Теменужка Петрова Петкова- отсъства Теодора Маргаритова Пенева- тук Тихомир Гочев Тенев- тук Тодор Байчев Байчев- тук Тодор Василев Василев- тук Тодор Стаматов Тодоров- отсъства Тома Любомиров Биков- тук Томислав Пейков Дончев- отсъства Тошко Йорданов Хаджитодоров- тук Тунджай Рамадан Йозтюрк- тук Филип Маринов Станев- тук Филип Стефанов Попов- отсъства Филчо Кръстев Филев- тук Хайри Реджебов Садъков- тук Халил Реджепов Летифов- отсъства Хамид Бари Хамид- тук Хасан Ахмед Адемов- тук Хатидже Мехмедова Георгиева- тук Христо Богомилов Терзийски- отсъства Христо Георгиев Гаджев- тук Христо Любомиров Иванов- тук Христо Михайлов Дочев- тук Христо Танчев Проданов- тук Цвета Вълчева Караянчева- тук Цветан Иванов Енчев- тук Цецка Георгиева Бачкова- тук Юмер Мустафа Хамза- тук Явор Руменов Божанков- тук Открито в 10,20 ч. Колеги, имаме кворум. Според моите изчисления 216 народни представители. Откривам заседанието. [[Звъни.]] Ще Ви прочета Програмата за работа на Народното събрание. На Председателския съвет се обединихме в Програмата за дневния ред да бъде включена като точка и приемане оставката на Министерския съвет, която вчера беше съобщена на нашето пленарно заседание. Програма за работата на Народното събрание: „1. Приемане оставката на Министерския съвет на Република България. 2. Проект на решение за създаване на Временна комисия по ревизията за установяване на злоупотреби и нарушения при разходването на средства от Министерския съвет, министерствата, държавните органи, държавни предприятия и дружества с повече от 50 на сто държавно участие през последните 4 години. 3. Изслушване на министър-председателя Бойко Борисов на основание чл. 113 от Правилника за организацията и дейността на Народното събрание относно:1. мерките и действията, предвидени в Националния план за възстановяване и устойчивост по Механизма за възстановяване и устойчивост, създаден с Регламент (ЕС) 2021/241; 2. представянето на плана по т. 1 на Европейската комисия за оценка, в срок до 30 април 2021 г.; 3. последиците за Република България от непредставянето на плана по т. 1 в срока по т. 2 и поемането на съответната отговорност. 4. Изслушване на министъра на финансите Кирил Ананиев на основание чл. 113 от Правилника за организацията и дейността на Народното събрание относно изпълнението на Закона за държавния бюджет на Република България за 2021 г. и равнището и структурата на фискалния резерв към 31 март 2021 г. 5. Изслушване на министъра на финансите Кирил Ананиев на основание чл. 113 от Правилника за организацията и дейността на Народното събрание по следните въпроси, засягащи държавните и обществени интереси: Какви са касовите наличности в държавния бюджет и как се планира тяхното развитие до края на годината. 6. Проект на решение за избиране на постоянна Комисия по правни въпроси. 7. Проект на решение за избиране на постоянна Комисия по бюджет и финанси. 8. Проект на решение за избиране на постоянна Комисия по здравеопазването.” В срока по Правилника за организацията и дейността на Народното събрание е постъпило предложение от Мая Манолова за включване в дневния ред на следната точка: Проект на решение за възлагане на Министерския съвет да внесе в Народното събрание Националния план за възстановяване и устойчивост по механизма за възстановяване и устойчивост, създаден с регламент, с мотиви към него. Имате думата. Заповядайте.
Уважаема госпожо Председател, колеги! Чухме така предложените точки. Искам обаче да ми посочите на какво правно основание внасяте за гласуване оставката на правителството? Тя се депозира и изпълнява. Ясна е процедурата по Конституция – оставка не се гласува. Моля да ми посочите правното основание.
Госпожо Каназирева, съгласно Конституцията – чл. 111, ал. 2, действащият Министерски съвет е длъжен да подаде оставка по силата на Конституцията пред новоизбраното Народно събрание. [[Реплики от ГЕРБ-СДС.]] То е подадено пред парламента, но за да се обективира тази оставка, трябва да е налице конститутивен акт от нейното приемане. Има ал. 3, в която след приемане на оставката действащият кабинет продължава да изпълнява функциите до избирането на новия кабинет, така че на това основание оставката трябва да бъде гласувана. Още повече в самата Конституция – на няколко места в нея, включително в чл. 111, всички оставки се обективират с тяхното приемане от Народното събрание. [[Ръкопляскания от ИТН, ИСМВ и ДБ. Реплики от ГЕРБ-СДС.]] Господин Свиленски?
Уважаема госпожо Председател, уважаеми колеги народни представители! Хубаво е от втория ден на Народното събрание да спазваме Конституцията на Република България. В чл. 111 на Конституцията, ал. 1 гласи: „Правомощията на Министерския съвет се прекратяват“, и в т. 2 е написано: „с приемане на оставката на Министерския съвет или на министър-председателя“. [[Шум и реплики от ГЕРБ-СДС.]] Не само че трябва оставката да бъде гласувана, не само че трябва да бъде приета, а на този стол трябва да дойде този, който е подал оставка. [[Ръкопляскания от „БСП за България“, ИТН, ИСМВ и ДБ.]] Не съм сигурен вчера кой е депозирал оставката в Деловодството. Вчера в сградата на Народното събрание министър-председателят не е идвал. Не съм сигурен дали не е направен някакъв преврат в държавата. [[Оживление и реплики.]] Не знам някой от Вас виждал ли е министър-председателя в тази зала във вчерашния ден? Питам и медиите. Така че предложението ми е точката да си бъде така, както е – да се гласува, и, госпожо Председател, да положите всички усилия – и конституционни, и законни, и каквито имате други възможности, министър-председателят да дойде в залата на Народното събрание поне да види отношението на народните представители към неговата оставка. Благодаря Ви. [[Ръкопляскания от „БСП за България“, ИТН, ИСМВ и ДБ.]]
Благодаря Ви, господин Свиленски. Господин Хаджигенов.
Госпожо Председател, госпожи и господа народни представители! Някак си не съм изненадан, че парламентарната група на ГЕРБ и СДС има нужда от правни консултации в парламентарната зала. Оставям на Вас. [[Силен шум и реплики от ГЕРБ-СДС.]] Правя предложение по процедурата, доколкото очевидно днес ще бъде хубав ден. Заседанието в днешния ден в цялост да бъде излъчвано по БНТ 1 и по БНР, защото това трябва да бъде наблюдавано от българските граждани. Благодаря. [[Ръкопляскания от „БСП за България“, ИТН, ИСМВ и ДБ.]]
Благодаря Ви. Други изказвания? Господин Биков.
Уважаема госпожо Председател, уважаеми колеги! Имам два въпроса и тук великата правна мисъл от тази лява страна на залата трябва да ми каже: първо, какво ще се случи, когато тази оставка бъде гласувана? Какво ще се случи на практика ми кажете? Ще спре правителството да функционира ли? Ще Ви кажа начина, по който то ще спре – направете правителство и веднага Бойко Борисов няма да бъде министър-председател. [[Ръкопляскания от ГЕРБ-СДС.]] Направете го бе, хора. Кажете: ще управлявате или няма да управлявате? [[Ръкопляскания от ГЕРБ-СДС.]] Второ, какво ще се случи, ако тази оставка бъде отхвърлена? Има такава теоретична възможност. Какво ще се случи? [[Реплики „Няма, няма!“ Силен шум.]] Как няма? Кажете, искам юрист да ми го каже, не фен. Какво ще се случи, ако тази оставка бъде отхвърлена? Искам юрист да дойде и да ми каже какво се случва? Какво?! Ще се оттегли оставката и правителството ще продължи да бъде извън оставка, така ли? Какви са тези смешни работи, които правите в момента тук? Ще гласуваме оставка, която била подадена. Оставка може да се поиска. Може да се поиска вот на недоверие. Ако искате пък може да гласуваме три пъти тази оставка. Искате ли три пъти да я гласуваме? И утре, и вдругиден да дойдем извънредно заседание да направим, защото сме много готини. [[Ръкопляскания от ГЕРБ-СДС.]] Това е смешна работа, колеги. Дайте малко по-сериозно. Нямаме нищо против тук. Аз Ви казвам: ще гласуваме десет пъти тази оставка, но има далеч по други проблеми. Сега ще видите как ще загубим два часа в глупости. В глупости ще загубим два часа от времето на парламента! Няма да му увеличим авторитета. Някои от партиите тук дойдоха, за да увеличават авторитета на парламента, а ще го срутят още повече. Благодаря Ви. [[Ръкопляскания от ГЕРБ-СДС.]]
Госпожо Дончева, имате думата. [[Народните представители Татяна Дончева и Мика Зайкова се насочват към трибуната. Шум и реплики. Бурни ръкопляскания и смях.]]
Господин Биков, Вие току-що обидихте Конституцията и законите на тази страна. Оставката трябва да се гласува. [[Реплики от ГЕРБ-СДС.]] Не можете да наричате текстовете от Конституцията и законите смешни. [[Ръкопляскания.]]
Моля, гласувайте процедурата за включване на камерите на БНТ и БНР. Гласували 205 народни представители: за 205, против и въздържали се няма. Предложението е прието. Моля, камерите да бъдат включени. Господин Главчев. Продължаваме по Проекта за дневен ред.
Уважаема госпожо Председател, уважаеми колеги! Както господин Атанасов ми каза: „Нали беше председател“ и точно по този повод излизам. Чувствам се много засегнат и нека тук цветът на юридическата мисъл да каже защо моята оставка не се гласува в залата? [[Ръкопляскания от ГЕРБ-СДС.]]
Уважаеми колеги, силно се надявам, че няма да започнат различните парламентарни групи да съперничат с „Шоуто на Слави“ по създаването на шоу, защото мисля, че са много неравностойни конкурентите. [[Реплики и оживление.]] Съгласно чл. 111 от Конституцията, първо, този спор не се повдига за първи път. За първи път този спор беше повдигнат в далечната 2001 г. от мен и колегата Корнезов. Ние застъпвахме тогава Вашата теза, смятайки, че това, което пише в Конституцията – чл. 111, не е достатъчно категорично и еднозначно. Тогава парламентът реши в посока на гласуване. Тази практика е възпроизведена няколко пъти. Откъде според мен тя произтича по логично? В ал. 1 на чл. 111 се казва, че правомощията на Министерския съвет се прекратяват с приемане на оставката на Министерския съвет или на министър-председателя. Приемането предполага нарочен акт, а не мълчаливо съгласие, че по нея не се гласува. Спорът за гласуване и негласуване на оставки съществува и в политическите партии, и в обществените организации, и в търговските дружества, и може да бъде решен по различен начин в техните устави, но може даже да бъде решен както предлагате – че оставка не се гласува. Но в това, което пише в Конституцията – приемане на оставката означава нарочен акт. В ал. 2: „Министерският съвет подава оставка пред новоизбраното Народно събрание“ означава, че пред новоизбраното Народно събрание Министерският съвет винаги подава оставка, дори когато новото мнозинство е като старото мнозинство, дори когато новият Министерски съвет може да бъде дословно като стария. Но Вие подавате оставка и новият парламент наново избира правителство, нищо че то може да бъде същото по състав. Какво значи това – че в ал. 2 не трябва нарочен акт. Не! Алинея 2 Ви обяснява, че при новоизбрано Народно събрание винаги трябва да има оставка на Министерския съвет, действал до момента. Но по ал. 1 фразата: „с приемане на оставката“, което включва нарочен акт, означава, че трябва да се приеме нарочен акт. Да, можете да кажете: „Като юристи застъпваме и друго становище“, но създадената до момента парламентарна практика е да се гласуват тези оставки. Ако желаете, за да не превръщаме трибуната на Народното събрание в някаква менторска правна лекция и хората да имат чувството, че са на някакво юридическо сборище, където непрекъснато ще си четем лекции, след като сме минали темата на Председателския съвет и след като там бяха обсъдени същите аргументи съвършено добросъвестно, Ви предлагам да се движим към здравия разум, да се движим в една нормална посока на функциониране, защото опитът – като претендираме да имаме опит, би трябвало да ни е довел до това, че съдията на мача трябва да бъде незабележим, тогава тече играта по един нормален начин, никой не се изнервя, не се правят самоцелни процедурни забележки, не се бави времето излишно. В случая, с оглед на създадената парламентарна практика, се прилага гласуване, така че моля Ви да бъдем близко до това и ако трябва, да си го изясняваме извън трибуната. [[Ръкопляскания от ИМВ.]]
За реплика – господин Биков.
Уважаема госпожо Председател. уважаема госпожо Дончева, благодаря, че внесохте и юридически разяснения и аз затова се обръщам и към Вас. Вие много точно цитирахте члена на Конституцията, който казва, че: „с приемането на оставката се прекратяват правомощията на Министерския съвет“. Това означава ли, че след като сега гласуваме тази оставка, настоящият Министерски съвет няма да има никакви правомощия и ние практически няма да имаме изпълнителна власт? Благодаря Ви. [[Шум и реплики.]]
Колега Биков, преди малко председателят на Народното събрание Ви обясни този въпрос, няма нужда два пъти да повтаряме едно и също нещо. [[Ръкопляскания от ИСМВ. Народният представител Надежда Йорданова иска думата.]]
Да, заповядайте.
Извинявайте, госпожо Председател, но... Колеги, ще си позволя да прочета разпоредбата на Конституцията – вчера всички от нас я получиха: „В случаите на предходната алинея, тоест тогава, когато имаме гласувана оставка, Министерският съвет изпълнява функциите си до избирането на нов Министерски съвет.“ Така че Конституцията много ясно казва какво ще стане в периода от гласуването и приемането на оставката до избора на нов председател на Министерския съвет.
Може ли всеки да се представя? Как се следи времето?
Да, благодаря Ви. Преминаваме към гласуване на... [[Народният представител Александър Ненков иска думата.]]
Уважаема госпожо Председател, уважаеми колеги! Не знам дали да се представям, но… по същество. Вижте колеги, Вие, разбира се, сте си в правото да приемете, каквото прецените. Имате достатъчно мнозинство, даже и днес хубаво ще се види всъщност кой е управляващ и кой е опозиция. Даже за първи път, между другото, в моята история на парламентарист – не знам накъде да се обърна, когато говоря към опонента ни [[ръкопляскания от ГЕРБ-СДС]] , защото явно опозицията е в средата, пък управляващите са от двете страни на тази среда, но това е в скоби. Колеги, не искам да споря по правната тематика. На мен ми е ясно всъщност каква е целта – искате да унижите Бойко Борисов, кабинета, ГЕРБ. Добре, направете го, няма никакъв проблем. Само че ще Ви припомня, че Вие не унижавате ГЕРБ, не унижавате Бойко Борисов, Вие унижавате всичките хора, които са подкрепили този кабинет и са му дали пак отново най-много доверие. Колкото и да Ви харесва или не, в крайна сметка трябва да се съобразите. А пък Вие днес каквото искате може да направите и каквото искате може да решите. Очевидно е какво ще бъде поведението на хората, които така възхваляваха идеята да се повиши нивото на парламентаризма и неговият рейтинг. Даже онзи ден на един от колегите от „Има такъв народ“ му казах, че, когато свърши 45-ото народно събрание, аз ще му припомня и ще му изкарам, разбира се, обективни данни как и по какъв начин те са повдигнали рейтинга и имиджа на парламента. И още нещо да Ви кажа – вижте, колеги, дали ще се гласува или не оставката днес, аз Ви казах какъв е моят мотив, за да внесете едно такова искане. В крайна сметка Конституцията тук казва следното нещо: тези хора – министър-председателят и Министерският съвет, са в момента там по волята на българската Конституция, която ги задължава да изпълняват ролята си на Министерски съвет, за да няма вакуум между едно и друго правителство. И това, което каза господин Биков, беше най правилното. Колеги, в крайна сметка трябва да започнете да разсъждавате по друг начин. Изборите минаха, отговорността е на Вашите рамене и колкото по-скоро направите правителство, толкова по-бързо омразният Ви кабинет на Бойко Борисов ще отиде в историята. Така че недейте да се бавите, недейте да се чудите по какъв начин да излезете от положението, в което сте, защото виждаме как едно по едно Вашите обещания отпадат – отпадат даже за един-два дни, няма нужда да минава цяла седмица. За два дни! Така че стегнете се, направете си кабинет и Бойко Борисов и неговият кабинет час по-скоро ще отидат в историята. Благодаря Ви. [[Ръкопляскания от ГЕРБ-СДС.]]
Благодаря Ви. [[Реплика от народния представител Йордан Цонев.]] Господин Цонев! [[Народни представители от различни парламентарни групи разменят реплики помежду си.]] Колеги, предлагам тази дискусия да приключи, тъй като на основание чл. 53 [[шум и реплики от ГЕРБ-СДС]], ал. 4 от Правилника на Народното събрание, по който работим – „Проектът на програма, предложен от председателя и постъпилите предложения по ал. 3 се поставят на гласуване, без да се об-съж-дат в началото на пленарното заседание, на което се приема Програма.“ [[Шум и реплики от ГЕРБ-СДС.]] Госпожо Каназирева, дадох Ви думата от уважение към Вас, но прекратявам тези разисквания и преминаваме към гласуване на Проекта на програмата. [[Ръкопляскания от ГЕРБ-СДС.]]
Процедура по начина на водене.
По начина на водене. [[Шум и реплики.]]
Имам право да взема процедура по начина на водене. Имам въпрос към председателя на Народното събрание. [[Реплики от ДПС.]] Бихте ли ми казали днес кога гласувахме Програмата за дневния ред?
Сега в момента я гласуваме. Не сме я гласували.
А това не се ли прави в началото на заседанието? [[Реплика от народния представител Йордан Цонев.]] Господин Цонев, Вие сте точно опитен парламентарист…
Сега ще го направим.
Нали сме в началото на заседанието? Досега правихме регистрация. [[Шум и реплики от ГЕРБ-СДС.]]
Защото правихме регистрация. [[Шум и реплики от ГЕРБ-СДС.]] Моля, който е съгласен с така предложената Програма, да гласува.
За.
За.
Против? Въздържали се? Няма. Моля, резултатът. 217 народни представители са подкрепили така предложената Програма. [[Шум и реплики от ГЕРБ-СДС: „Ние не сме гласували! Ние не сме гласували!“]] Извинявайте, отново ще ги смятаме.
Ами ще смятаме! Няма система!
155 и 2 онлайн – 157 народни представители.
По групи!
По групи: „Има такъв народ“ – 48, „Изправи се! Мутри вън!“ – 14, „Демократична България“ – 27, „БСП за България“ – 38, ДПС – 28 и двама онлайн. Всички са за. По отношение на предложението, направено от Мая Манолова, е постъпило писмо от заместник министър-председателя Томислав Дончев относно подготовка на Проект на Националния план за възстановяване и устойчивост, като планът е приложен към писмото. В тази връзка смятам, че няма основание за гласуване или за включване в дневния ред. Планът вече е в Народното събрание, така че предлагам тази точка да не влиза в дневния ред. [[Народният представител Драгомир Стойнев иска думата.]] Да, обратно предложение?
Уважаема госпожо Председател, уважаеми дами и господа народни представители! Правя обратно предложение – тази точка да бъде в дневния ред. Още месец февруари в качеството ми на председател на Комисията по европейските въпроси имах инициатива всички тези планове да се гледат в съответните парламенти. Моите колеги от Германия тогава, председателството и от самата Урсула фон дер Лайен препоръча на всички държави членки да гледат националните планове в парламентите. ГЕРБ твърдо отказаха този план да се гледа в парламента. Моето лично мнение е, че има много въпроси, които трябва да бъдат изяснени, преди да се вземе решение. Защото самото забавяне, колеги, ще доведе до забавяне на самата процедура. Хубаво би било и тук трябва да имаме дебат. Как примерно тези териториални планове за справедлив преход – не виждам господин Дончев, които са главно за въглищните райони, тук има народни представители, както аз от Стара Загора, предполагам, че има и от Перник, и от Кюстендил, тези планове все още, колеги, не са готови. Те са дадени на експерти от чужбина. Тези хора могат единствено да оценят политиката, но те не могат да ни напишат домашното. Ние трябва да създадем тези планове и тогава експертите от чужбина да ги оценят. Само че ГЕРБ не разбраха как се прави. Те винаги го дават на някой отвън – виждате ли, в кавички експерт, и той като ни напише домашното – ето, готово.Тези планове все още не са обвързани с този план, който е внесен в момента за разглеждане. Хубаво би било да има един дебат и тук самият Томислав Дончев да ни обясни кога ще бъдат готови тези планове, как се обвързват с Националния план за справедлив преход, тази сума достатъчна ли е или не? Защото една Франция примерно, от Комисията заделиха 50 милиарда евро за подкрепа, но те решиха, че са им необходими 100 милиарда и допълнително съфинансиране от самата страна. Ние в България разчитаме единствено и само на европейските средства.
Господин Стойнев...
Затова предлагам не само да се внесе и да се каже: „Хайде сега, оправяйте се!“ Не, господин Дончев трябва да обясни от какво е мотивирано това, как е обсъждано, какво е мнението на бизнеса, какво е мнението на съответните кметове в тези населени места, за да знаем...
Господин Стойнев...
Само да довърша – едно изречение, извинявайте. ...ние какво трябва да направим. Моето лично мнение – но това ще го кажа по-късно, по време на дебата, ако има такъв – хубаво е да ни се обясни каква е била философията и как ние да надградим. Защото на колегите около нас плановете са изключително амбициозни, правят големи трансформации в сферата на енергетиката, докато ние се занимаваме със саниране. Благодаря Ви.
Благодаря, господин Стойнев. Само да обясня, че вицепремиерът е внесъл Плана. Той е в Народното събрание. Предложението е за внасяне на Плана, а не за обсъждане в Народното събрание. [[Реплики от ГЕРБ-СДС.]] Това е вече въпрос на друга процедура. [[Силен шум и реплики.]] Господин Цонев – за процедура.
Уважаема госпожо Председател! Тук очевидно, че ще си играем от тази трибуна на бавене на парламентарното време. Нещата са съвсем ясни – трета точка е изслушване на министър-председателя на основание чл. 113. Има три подточки – втората от тях е представяне на Плана по т. 1 на Европейската комисия за оценка. Това, че е внесен Планът, тази точка си остава. Той го е внесъл и ще го помолим да го представи от трибуната, за да можем да направим дебат и да го обсъдим. Процедурата ми е, че няма нужда да се променя нищо в т. 3, просто продължаваме напред по дневния ред.
Да, благодаря Ви. Господин Сандов, моля да се представите.
Уважаема госпожо Председател, уважаеми дами и господа народни представители, уважаеми зрители на Българската национална телевизия и слушатели на Българското национално радио! Казвам се Борислав Сандов от „Демократична България“. Този въпрос за Националния план за възстановяване и устойчивост не е просто въпрос за 12 милиарда. Той не е просто въпрос, свързан с индикативен срок от 30 април, което означава съвсем скоро. Това е въпрос за бъдещето на България и е част от механизма за бъдещото поколение. Той не е въпрос... [[Реплика от народния представител Цвета Караянчева: „Каква е процедурата?“ Силен шум и реплики от ГЕРБ-СДС.]] Много Ви благодаря, че не ме оставяте да се изкажа. Ще стигна и до процедурата, госпожо Караянчева. Този въпрос е поставен в дневния ред, той е в дневния ред на нашето общество и не е идеята просто да бъде качен на сайта. Ние сме видели и първата, и втората версия на сайта. [[Силен шум и реплики от ГЕРБ-СДС.]] Това представлява... [[Силен шум и реплики от ГЕРБ-СДС.]] Извинявайте, престанете да се обаждате. Не е културно някак си, не Ви прави чест. Благодаря. Този въпрос, който ние разискваме днес, изисква отговори по няколко въпроса и заради това процедурата ми е да остане в дневния ред, да има изслушване и да бъде отговорено на няколко въпроса. Единият от тях е свързан с каква времева рамка и отсрочка е поискана от Министерския съвет, предвид че господин Дончев представи преди седмица в дискусия, в която бяхме заедно с него, че този план няма да бъде внесен в Европейската комисия.
Господин Сандов, Програмата беше гласувана. В т. 3 на Програмата е изслушването на министър-председателя. Тя е в дневния ред, не е отпаднала.
Благодаря Ви.
Предложението на госпожа Мая Манолова е свързано с внасяне на Плана в Народното събрание, който вече е внесен.
Процедурата ми е да бъде внесен целият план... [[Шум и реплики от ГЕРБ-СДС: „Той е внесен.“]]
Ама той е внесен.
...а не само 10%, извинявам се много. Целият план включва 47-те проекта в този план, включва времевата рамка. Защото, извинявайте, господа и дами от ГЕРБ, но Вашето правителство, на което днес приемаме оставката, не е качило цялата документация. [[Силен шум и реплики.]]
Господин Сандов, отнемам Ви думата.
Отделно от това са започнати тръжни процедури. Затова – целият план, а не тази описателна част. Благодаря.
Госпожо Манолова, държите ли да Ви се гласува предложението? [[Силен шум и реплики. Реплика от народния представител Мая Манолова.]] Госпожо Манолова, госпожа Василева беше преди Вас...
Но става дума за предложение... [[Силен шум и реплики от ГЕРБ-СДС.]] Все пак аз съм вносителят на предложението да бъде изискан Планът.
Вносител, когато Ви дойде точката, госпожо Манолова.
Вие не сте председател в момента. Ако обичате, стойте като народен представител, не се обаждайте. Ето го председателя зад гърба ми. [[Ръкопляскания от ИСМВ.]]
Госпожо Василева. [[Силен шум и реплики.]] Тя имаше процедура.
Благодаря. Уважаема госпожо Председател, уважаеми колеги народни представители! Процедурата ми е към Вас, уважаема госпожо Председател. Моля да внесете яснота относно дебата, който се завихри в парламентарната зала. Според мен колегите не са разбрали правилно какво точно дискутираме. Предложението на госпожа Манолова е да бъде внесен документът, който вече де факто е внесен в Народното събрание и депозиран с писмо от заместник министър-председателя господин Дончев. [[Ръкопляскания от ГЕРБ-СДС.]] В този смисъл се обезсмисля изобщо обсъждането и гласуването на това предложение. От друга страна, вече гласуваният дневен ред включва точка, в която се предвижда да бъде проведено изслушване относно Плана за възстановяване и устойчивост и той да бъде представен пред народните представители и обществеността. Ние не само не възразяваме срещу това, а ще подкрепим предложението да бъде представен Планът пред Народното събрание. В този смисъл може би е редно да се прекрати този дебат, а дискусиите, които са по същество и вече са започнати от колегите, нека да бъдат проведени в хода на процедурата, когато дойде точката в дневния ред. Благодаря Ви. [[Ръкопляскания от ГЕРБ-СДС.]]
Госпожо Манолова.
Уважаема госпожо Председател, уважаеми дами и господа народни представители! Става дума за Проект за решение, който вчера по надлежния ред съм внесла, с настояване Министерският съвет да бъде задължен да внесе Плана за възстановяване и устойчивост – нещо, което той не направи, както стана ясно от изказването на господин Стойнев, за целия мандат на предишното правителство и на предния парламент за двете години, в които по-точно тече подготовката на този план. Тъй като колегата Сандов изрази според мен съвсем основателни опасения по отношение на това кой вариант на Плана е представен в парламента и дали той съдържа всички проекти, които така или иначе вече са подготвени и по които предстои след одобрение на европейските институции да има финансиране, нека точката да остане, за да бъдем информирани за това какво точно е внесъл Борисов. Всъщност от вчера парламентът има, господин Биков, две победи. Първата, искайки изслушване, Борисов излезе в отпуск само за днес, за да не се яви в парламента, а втората победа е, че Планът, който отказваше да покаже в течение на месеци, все пак се оказа в Народното събрание, излезе от чекмеджетата на неговите чиновници. Нека точката да остане, за да видим какво все пак е внесъл Борисов – дали това е целият план, дали това са всички проекти, които искахме да бъдат представени? Така че аз настоявам точката от дневния ред да остане в Проекта за програмата.
Благодаря Ви, госпожо Манолова. Прекратявам дебатите. [[Реплика от народния представител Тома Биков.]] Изрично Ви прочетох текста от Правилника, че е без обсъждане. Няма да Ви дам думата. Господин Биков...
Уважаема госпожо Председател, искам лично обяснение. Бях споменат, бях споменат поименно. Аз предлагам да принудим правителството да внесе три пъти този план. [[Смях от ГЕРБ-СДС.]] Така и така ще му гласуваме оставката два пъти, да внесе плана три-четири пъти, за да може три-четири пъти да го гледаме.
Моля, гласувайте предложението на Мая Манолова за включване в дневния ред на последна точка – внасяне на Плана. [[Силен шум и реплики.]] Не, то е предложение, направено до 18,00 ч. и не е в Проекта на програма. [[Силен шум и реплики.]] Да, програмата я гласувахме. Сега преминаваме към предложението на народния представител Мая Манолова. [[Силен шум и реплики: „Гласувайте да се присъедини към Програмата.“]]
Чл. 53, ал. 4. [[Силен шум и реплики.]] Гласували 157 народни представители: за 157, против и въздържали се няма. [[Реплики: „По групи!“]] „Има такъв народ“ – 48; „Изправи се! Мутри вън!“ – 14, „Демократична България“ – 27, „БСП за България“ – 38, ДПС – 29. Процедура – госпожа Атанасова.
Уважаема госпожо Председател, уважаеми колеги! Струва ми се наистина, че настъпи объркване в залата, тъй като, от една страна, Народното събрание прие Програмата за работата на Народното събрание за периода 16 април от 10,00 ч. Току-що мнозинството реши да задължи министър-председателя Борисов да представи предложенията и мотивите в Националния план за възстановяване и устойчивост. [[Реплика от народния представител Татяна Дончева: „Не го е решило. Точката е включена в дневния ред и нищо не е взето...]]
Добре, благодаря. [[Реплика от народния представител Мустафа Карадайъ.]] Искам да уточним нещо, дами и господа...
Ще го уточним при точката.
...и от ръководството, и от първия ред, колега Карадайъ. Точка 3 – изслушване на министър-председателя в днешния ден и днешната програма, и новата точка, която току-що включихте – изслушване на министър-председателя, означава ли, че днес той ще бъде изслушан, във вторник – 20 април също, при условие че Планът, за който говорихме всички, вече е внесен в деловодството на Народното събрание? Благодаря.
Уважаема госпожо Атанасова, когато стигнем до тези точки, парламентът ще вземе своето решение и тогава отговорът ще е ясен. Преди да продължим, уважаеми колеги, нека ни е честит Денят на Конституцията и на българските юристи! Позволете ми от наше име да се обърна към българските граждани с пожелание за спорна работа и нека всички да помним, че законите имат силата да наказват, но и да лекуват. Когато са добри, те променят света. Честит празник! [[Ръкопляскания.]] Заповядайте, моля да се представите. [[Силен шум и реплики.]] Декларация от името на група. Давам думата на господин Александър Симидчиев за декларация от името на група.
Декларация от името на група. [[Реплики.]]
Декларация от името на група се иска преди това.
Ама преди да се даде думата на групата, никой не трябва да излиза на трибуната.
Трябва да бъде поканен.
Давам думата на господин Александър Симидчиев за декларация от името на група. [[Реплики.]]
Уважаема госпожо Председател, уважаеми народни представители! На основание чл. 54, ал. 6 от Правилника за организацията и дейността на Народното събрание искам да изчета декларация от парламентарната група на „Демократична България“. Вчера се разбра, че със заповед на министър-председателя в оставка Бойко Борисов е прекратена дейността на Националния оперативен щаб. Това, заедно с ниската ефективност на ваксинационната кампания, изглежда като активно мероприятие за дестабилизиране на контрола на пандемията, лишавайки я от действено управление и координация. Лекарят в мен не може да разбере или оправдае как в момент, в който все още сме в активна пандемична ситуация с над 2300 новозаразяващи се дневно на седмична база и с почти 120 загиващи дневно на седмична база болници, пълни с почти 10 000 болни от COVID-19, от които 8% са в интензивни отделения, и непредвидима траектория на новозаразяващите се, се абдикира от базисното управление на кризата. Кое наложи това? Какви мерки се предлагат в замяна? Това, което чухме, са продължаващи брифинги, които не служат да планират и предлагат решения, а само да констатират. От съобщението на Министерския съвет изобщо не се разбра кой и с какви мотиви е решил да разформирова Щаба и занапред ще е отговорен за приложението и координацията на мерките срещу COVID-19. Националният оперативен щаб бе създаден преди година, без да бъде активиран Националният пандемичен план, не бе ясно дали Щабът водеше стенограми, нямаше публично известни оперативни планове и критерии, поради което с разпускането му не е ясно дали ще може да има отчет за извършеното, да служи като преход и при предстоящото активиране на Пандемичния план в следващото правителство. Решението е незабавно възстановяване на Националния оперативен щаб с ангажимента и всичката налична документация да бъде представена, за да може да има приемственост в по-нататъшния контрол на пандемията. Само преди дни Борисов обяви, че правителството му няма да внесе Плана за възстановяване за одобрение в Европейската комисия. [[Реплики.]] Вчера след упрека ни, че извършва саботаж, той реши да прехвърли отговорността за внасянето му на Народното събрание. Необичайно е решението за излизане на Борисов в отпуск точно в деня на парламентарния контрол за питания към него.
Не може декларация по проблеми, които се обсъждат.
На този фон новината за закриване на Националния оперативен щаб изглежда като поредно решение в стил: „След мен и потоп“. [[Реплики на народния представител Десислава Атанасова.]] Но в случая става дума за заиграване с най-големите страхове на хората – тези за здравето и живота на близките им. [[Реплики на народния представител Десислава Атанасова.]] Уважаеми госпожи и господа! Приемствеността, връзката с нацията и отговорността за нея са темелите на възстановяване на държавността, за която е цялото ни усилие в този парламент. Покрай политическото позициониране обаче се губи нотката на хуманност, която и без това едва се чуваше в последните месеци. В началото на настоящия парламент ние можем да застанем пред своите избиратели в стремеж да оправдаем доверието им с активни и адекватни съградивни действия. Политическите решения днес ще имат ефект и утре, и вдругиден, и след години. За тях ще се съди от дистанцията на времето и рано или късно цената ще бъде платена. Но когато решенията се измерват с човешко здраве и невъзвратима загуба на живот, тази цена е непосилна. Благодаря Ви за вниманието. [[Ръкопляскания от ДБ, ИСМВ, ИТН.]]
Благодаря Ви. За процедура.
Уважаема госпожо Председател, правя процедура по начина на водене с една молба. Вчера взехме решение, че се движим по стария правилник, нали така?
Да.
В стария правилник има ясно изразени текстове, които определят времето на парламентарните групи, времето за отношение, времето за изказване по процедура – в рамките на две минути, и съответно времето за лично обяснение и така нататък. Обръщам се към Вас да ни обясните: първо, как ще спазваме процедурите с времето, как ще засичаме времето оттук нататък, за да избегнем хаос в парламента, а и, второ, да представите на народните представители с оглед на следващите дискусии по същество по точките какво е времето, с което разполагат парламентарните групи. Благодаря.
Благодаря Ви. Предвид това, а предполагам, че и заради това го правите – няма електронна система, не по наша вина, искам да отбележа.
Как да не е по Ваша вина? А по чия вина?
Уважаеми колеги народни представители, взе се решение къде да заседава парламентът, така че мисля, че това не е въпрос, който можем вече да коментираме. [[Шум и реплики от ГЕРБ-СДС.]] След като сме в тази зала, би трябвало всяка една зала на Народното събрание, където то може да заседава, да бъде оборудвана с необходимата техника, каквато техника се изисква по Правилник.
А колко е времето?
А по отношение на минутите за засичане, колегите от администрацията ще засичат времето и то ще се подава, за да бъде спазвано така, както е определено в Правилника за организацията и дейността на Народното събрание. [[Шум и реплики от ГЕРБ-СДС.]] Продължаваме нататък. Постъпили са решения.
Декларация от името на група.
От името на парламентарната група „Изправи се! Мутри вън!“ има думата Мая Манолова.
Уважаеми дами и господа! Правя тази декларация от името на парламентарната група на „Изправи се! Мутри вън!“, защото темата с разпускането на Националния оперативен щаб, без обяснения и без мотиви вчера, е акт на безотговорност от страна на българското правителство и на българския премиер. Това беше и предметът на декларацията от парламентарната група на „Демократична България“… [[реплики от ГЕРБ-СДС: „Ние разбрахме! Всички чухме!“]] , която обяви господин Симидчиев и която не можа да се чуе в пленарна зала заради скандиранията на първия ред. Но Ви уверявам, че темата с управлението на здравната криза е тема, която интересува и касае българските граждани много повече от безсмислените дебати, които до този момент се случиха в парламента. Така че тази тема трябва да прозвучи от парламентарната трибуна. Очевидно Борисов провежда наказателна акция спрямо българските граждани, спрямо българските пациенти…
Каква е тази декларация?
…действайки на принципа: „След мен и потоп“, разформировайки без обяснения Националния оперативен щаб, който е звеното, което управлява ковид кризата.
Каква е тази декларация?
Очевидно също така Борисов се опитва да избяга от отговорност и да освободи от отговорност Националния оперативен щаб. По тази причина трябва да прозвучи, че той може да ги освободи от работа, но не може да ги освободи от отговорност и отговорност ще се носи и от тях, от него, и от здравния министър, като лица, ангажирани с пандемията и с управлението на здравната криза.
Да гласуваме да се върнат на работа!
Българските граждани искат да знаят защо България стана шампион по смъртност? Защо хиляди българи загубиха животите си, част от които очевидно можеха да бъдат спасени? Статистиката наистина е стряскаща. През 2020 г. общият брой на починалите е с 18 746 души повече, отколкото през 2019 г. От тях регистрирани като починали от COVID-19 са само 7576. Премиерът дължи отговор и това ще бъде повод за искане за изслушване през следващата седмица на следните въпроси: защо страната ни е на първо място по показател обща смъртност през последните няколко години преди COVID-19? Има ли анализ на причините и план за действие? Защо през 2020 г. 11 170 души в повече са починали спрямо предходната година, без тази смъртност да е обявена като такава от ковид? През 2019 г. коефициентът на обща смъртност на България достигна 15,5 на хиляда – първо място в света. През 2020 г. коефициентът е 17,8, а от началото на тази година този коефициент достигна 21,03. Уважаеми колеги, това не са изборите, в които мъртвите души в списъците, се отбелязват просто като гласували български граждани. Това са почернени български семейства, това са погребения. [[Реплики от ГЕРБ-СДС.]] Това са загинали хора. Това са човешки драми в хиляди български домове. Тук, от тази трибуна, Народното събрание, премиерът и здравният министър в оставка дължат отговори на тези въпроси. Българският парламент не може да остане безучастен и по отношение управлението на здравната криза. Безспорно то трябва да бъде експертно, трябва да бъде професионално и след като без мотиви беше разпуснат органът, който досега се занимаваше с анализ на информацията и с подготовка на решения, би следвало парламентът да се произнесе какъв да бъде следващият орган, който да се занимава с управлението на кризата, или да чуем премиерът Борисов в оставка какво предлага, по какъв начин ще се управлява здравната криза. [[Реплики от ГЕРБ-СДС.]] Вярвайте ми, вярвайте ми, че този въпрос интересува хората повече от формалните препирни как да се гласува оставката на Бойко Борисов. Хората се произнесоха още през лятото, че искат тази оставка и че тя е закъсняла. Хората се интересуват как ще се управлява здравната криза.
Точно така.
Това, за което ще настояваме, е Борисов да дойде тук и да даде отговор на тези въпроси, защото това засяга хиляди български граждани.
Благодаря, госпожо Манолова. Сега ще Ви прочета разпределението на времето във връзка с прилагането на чл. 58, ал. 2 от Правилника за организацията и дейността на Народното събрание: ГЕРБ – 30 минути, с удължаване 40 минути; „Има такъв народ“ – 22 минути, с удължаване 30 минути; „БСП за България“ – 20 минути, с удължаване 26 минути; „Движението за права и свободи“ – 15 минути, с удължаване 20 минути; „Демократична България“ – 14 минути, с удължаване 19 минути; „Изправи се! Мутри вън!“ – 10 минути, с удължаване 13 минути. Декларация от името на „БСП за България“.
Уважаема госпожо Председател, уважаеми колеги! Парламентарната група на „БСП за България“ посрещна с изключителна тревога решението на Министерския съвет от вчера да бъде разформирован Националният оперативен щаб. Безспорно в дейността на Щаба бяха допуснати според нас сериозни пропуски в управлението на здравната криза, създадоха се много излишно страхове и много противоречиви мнения в обществото, но оставането на държавата в момента без управление на кризата и действително това, което се каза – без ясна представа как ще се отчете дейността на този щаб, създава много неприятни въпроси и буди още повече страхове у хората. Затова нашето предложение към уважаемите колеги от цялата зала е сега, в края на този ден, когато се избира комисия по здравеопазване, една от първите й задачи е да анализира внимателно с всички необходими документи, които трябва да бъдат изискани от Министерския съвет, който назначи Националния оперативен щаб, който назначи втори щаб след това и буквално за две седмици го закри, който назначи Национален ваксинационен щаб, който обърка изцяло Ваксинационния план на България, който постави България на последно място по брой ваксинирани, който поставя България в риска да провали летния си сезон, всичко това тази комисия трябва да анализира, да представи пред парламента и българският парламент от името на българския народ да даде своето мнение в интерес на българската нация. Благодаря Ви, госпожо Председател. [[Ръкопляскания от „БСП за България“.]]
Декларация!
Господин Чакъров – декларация от името на парламентарната група на ДПС.
Благодаря Ви. Уважаема госпожо Председател, уважаеми колеги народни представители! От името на парламентарната група на „Движението за права и свободи“ за нас закриването на Националния оперативен щаб ще е абсолютно немотивирано в този момент, когато все още не сме преодолели третата вълна на една много сериозна пандемия. По този начин се лишаваме от контрол над пандемията. Никакви аргументи не бяха представени за закриването на Националния оперативен щаб. Тепърва започваме да чуваме и разбираме какви са били съображенията. Правителството е в оставка и трябва да продължи да изпълнява ангажиментите си, а един от най-важните от тях в този момент е контролът върху пандемията. Какво се предлага вместо НОЩ, вместо Националния оперативен щаб? Нищо. Това не е отговорна позиция. Би следвало да има алтернатива на този оперативен орган, който внасяше и спокойствие, и сигурност, и показваше координация по отношение на действията за преодоляването на тази сериозна пандемия. Съставянето на правителство може да отнеме и определено време, какво ще бъде по отношение на оперативната дейност, по отношение на координацията и действията по отношение на пандемията в тази ситуация? Да не би да следва, че трябва да има безвремие и да няма никакви действия? Това не е сериозно, не е отговорно към всички нас като граждани, към цялото ни общество. Наистина този щаб даваше някаква сигурност на обществото. В такъв случай можем да кажем още, че закриването е един вид абдикация от всякакъв контрол върху пандемията. Да се надяваме, че това не е така. Аз в това отношение съм убеден като лекар, че здравната система функционира сериозно и колегите полагат огромни усилия. Професор Горчев, гледам, че и Вие кимате и одобрявате това, което казвам. За съжаление, с жертвите, които отнема тази пандемия, много наши колеги загубиха живота си на предния фронт и в борбата с това много сериозно заболяване. Бих искал да призова наистина всички да бъдем отговорни, защото все още имаме над 2300 заразени на ден и към 120 починали. За съжаление, една тъжна, черна статистика. Ние сме на второ място в рамките на Европейския съюз по отношение на смъртност. Доброто в случая е, че в тенденцията през последните дни има намаляване на заболелите от тази коварна болест, но това в никакъв случай не трябва да ни успокоява, а напротив, ние трябва да полагаме необходимите усилия. Знаем, че Щабът беше създаден със заповед на премиера и пак с негова заповед се закрива, но дали трябва да се процедира така в настоящия момент? Това, естествено, е в неговите права, но трябва наистина да се замислим да има алтернатива на този орган, който, както и преди малко казах, внасяше определена сигурност и спокойствие в страната за всички нас – гражданите, че и за колегите, които работят на предния фронт в системата на здравеопазването. Ситуацията е сериозна, колеги, и ние трябва да бъдем адекватни на това, което трябва да бъде направено по най-бързия начин. От името на нашата парламентарна група считаме, че трябва да има оперативен орган, който да координира действията,- и да продължим борбата с тази коварна болест. Благодаря Ви. [[Ръкопляскания от ДПС.]]
Благодаря Ви. Процедура.
Уважаема госпожо Председател, уважаеми госпожи и господа народни представители! Наистина отговорността е най-важното качество, което трябва да притежават както медиците, които се борят с пандемията, така и всички, които са избрани да представляват народа и да управляват страната в момента. В тази връзка отговорността на председателя на Народното събрание е да гарантира спазване на противоепидемичните мерки в пленарната зала. [[Ръкопляскания от ГЕРБ-СДС.]]В тази зала няма възможност за дистанция между народните представители. В тази зала се допуска хора да стоят без маски в нарушение на въведените правила демонстративно пред българските граждани, които ни гледат в момента и които очакват от нас [[ръкопляскания от ГЕРБ-СДС]], особено от новите лица в този парламент, които заявяват, че са наистина за повишаване на нивото на парламентаризма и на рейтинга на Народното събрание. Моля Ви да не го допускате. Моля Ви да накарате народните представители да носят маски. А иначе темата наистина е много удобна с управлението на епидемията, но ние трябва да подходим отговорно и към нея и да си припомним, че в Закона за здравето е написано, че отговорност за политиката в системата на здравеопазването е на министъра на здравеопазването и на Министерския съвет. Всички останали органи имат спомагателно значение. Моля Ви за ред в залата във връзка с противоепидемичните мерки. [[Ръкопляскания от ГЕРБ-СДС.]]
Доколкото виждам, всички колеги са сложили своите маски. [[Шум и реплики.]] Единствено е господин Хаджигенов. Господин Хаджигенов, правя Ви забележка! [[Реплика от ГЕРБ-СДС: „А дистанцията?“]] Постъпили са решения от Централната избирателна комисия за обявяване на народни представители. Ще Ви прочета само диспозитивите на решенията. Решение № 2462-НС, София, 15 април 2021 г. – „Обявява за народен представител от Деветнадесети изборен район – Русенски, Алисе Кямилова Муртезова, с ЕГН …, от листата на коалиция ГЕРБ-СДС, за времето, през което Красен Кирилов Кралев изпълнява функциите на министър в оставка.“ Решение № 2461-НС, София, 15 април 2021 г. – „Обявява за народен представител от Тридесети изборен район – Шуменски, Димо Чавдаров Георгиев, с ЕГН …, от листата на коалиция ГЕРБ-СДС, за времето, през което Красимир Георгиев Вълчев изпълнява функциите на министър в оставка.“ Решение № 2460-НС, София, 15 април 2021 г. – „Обявява за народен представител от Двадесет и осми изборен район – Търговищки, Митко Стайков Стайков, с ЕГН …, от листата на коалиция ГЕРБ-СДС, за времето, през което Теменужка Петрова Петкова изпълнява функциите на министър в оставка.“ Решение № 2459-НС, София, 15 април 2021 г. – „Обявява за народен представител от Двадесет и седми изборен район – Старозагорски, Радостин Радославов Танев, с ЕГН …, от листата на коалиция ГЕРБ-СДС, за времето, през което Лъчезар Димитров Борисов изпълнява функциите на министър в оставка.“ Решение № 2458-НС, София, 15 април 2021 г. – „Обявява за народен представител от Двадесет и четвърти изборен район – София, Георг Даниелов Георгиев, с ЕГН …, от листата на коалиция ГЕРБ-СДС, за времето, през което Росен Димитров Желязков изпълнява функциите на министър в оставка.“ Решение № 2457-НС, София, 15 април 2021 г. – „Обявява за народен представител от Двадесет и първи изборен район – Сливенски, Галя Енева Захариева, с ЕГН …, от листата на коалиция ГЕРБ-СДС, за времето, през което Десислава Жекова Танева изпълнява функциите на министър в оставка.“ Решение № 2456-НС, София, 15 април 2021 г. – „Обявява за народен представител от Четиринадесети изборен район – Пернишки, Христина Иванова Георгиева, с ЕГН …, от листата на коалиция ГЕРБ-СДС, за времето, през което Десислава Христова Ахладова-Атанасова изпълнява функциите на министър в оставка.“ Решение № 2455-НС, София, 15 април 2021 г. – „Обявява за народен представител от Осми изборен район – Добрички, Зорница Николаева Михайлова, с ЕГН …, от листата на коалиция ГЕРБ-СДС, за времето, през което Деница Евгениева Сачева изпълнява функциите на министър в оставка.“ Решение № 2454-НС, София, 15 април 2021 г. – „Обявява за народен представител от Шести изборен район – Врачански, Мирослав Иванов Аспарухов, с ЕГН …, от листата на коалиция ГЕРБ-СДС, за времето, през което Петя Цветанова Аврамова изпълнява функциите на министър в оставка.“ Решение № 2453-НС, София, 15 април 2021 г. – „Обявява за народен представител от Десети изборен район – Кюстендилски, Александър Иванов Паризов, с ЕГН …, от листата на коалиция ГЕРБ-СДС, за времето, през което Христо Богомилов Терзийски изпълнява функциите на министър в оставка.“ Решение № 2452-НС, София, 15 април 2021 г. – „Обявява за народен представител от Четвърти изборен район – Великотърновски, Любомира Симеонова Попова, с ЕГН …, от листата на коалиция ГЕРБ-СДС, за времето, през което Костадин Георгиев Ангелов изпълнява функциите на министър в оставка.“ Решение № 2451-НС, София, 15 април 2021 г. – „Обявява за народен представител от Четиринадесети изборен район – Пернишки, Александър Петров Александров, с ЕГН …, от листата на коалиция ГЕРБ-СДС, за времето, през което Кирил Миланов Ананиев изпълнява функциите на министър в оставка.“ Решение № 2450-НС, София, 15 април 2021 г. – „Обявява за народен представител от Тринадесети изборен район – Пазарджишки, Десислава Ангелова Тодорова, с ЕГН …, от листата на коалиция ГЕРБ-СДС, за времето, през което Екатерина Спасова Гечева-Захариева изпълнява функциите на заместник министър-председател и министър в оставка.“ Решение № 2449-НС, София, 15 април 2021 г. – „Обявява за народен представител от Седми изборен район – Габровски, Николай Цветанов Сираков, с ЕГН …, от листата на коалиция ГЕРБ-СДС, за времето, през което Томислав Пейков Дончев изпълнява функциите на заместник-министър председател в оставка.“ Моля, поканете народните представители, за да положат клетва. Повтаряйте след мен. [[Всички стават.]]
„Заклевам се в името на Република България да спазвам Конституцията и законите на страната и във всичките си действия да се ръководя от интересите на народа. Заклех се!“ [[Ръкопляскания от ГЕРБ-СДС.]] Съобщения за постъпили законопроекти и проекти на решения за периода 15 – 16 април 2021 г.: Законопроект за изменение и допълнение на Конституцията на Република България. Внесен е от Христо Любомиров Иванов и група народни представители. Законопроект за изменение на Закона за местните данъци и такси. Внесен е от Корнелия Нинова и група народни представители. Законопроект за изменение и допълнение на Кодекса за социално осигуряване. Внесен е от Корнелия Нинова и група народни представители. Законопроект за възрастните хора. Внесен е от Корнелия Нинова и група народни представители. Законопроект за изменение на Закона за политическите партии. Внесен е от Ива Митева и група народни представители. Законопроект за изменение и допълнение на Изборния кодекс. Внесен е от Ива Митева и група народни представители. Законопроект за изменение и допълнение на Изборния кодекс. Внесен е от Христо Иванов и група народни представители. Законопроект за допълнение на Кодекса за социално осигуряване. Внесен е от Корнелия Нинова и група народни представители. Законопроект за изменение и допълнение на Закона за публичните финанси. Внесен е от Корнелия Нинова и група народни представители. Законопроект за изменение и допълнение на Закона за семейните помощи за деца. Внесен е от Корнелия Нинова и група народни представители. Проект на решение за възлагане на Министерския съвет да внесе в Народното събрание Националния план – това вече го включихме в дневния ред. Внесен е от Мая Божидарова Манолова, Мария Василева Капон и Татяна Дончева. Проект на решение за създаване на Временна комисия по ревизията за установяване на злоупотреби, нарушения при разходването на средства от Министерския съвет, министерствата, държавните органи, държавни предприятия и дружества с повече от 50 на сто държавно участие през последните години. Внесен е от Мая Божидарова Манолова-Найденова и група народни представители. Процедура?
Уважаема госпожо Председател! Взимам процедура по току-що прочетените от Вас внесени законопроекти в Народното събрание и искам да уточня. Първо искам да започна с това: да честитя все пак на всички юристи празника и Деня на Конституцията и в тази връзка да попитам: има ли внесен Проект за изменение и допълнение на Конституцията, тъй като по самата Конституция – чл. 154, ал. 1: „Правото на инициатива за изменение и допълнение на конституцията принадлежи на една четвърт от народните представители и на президента.“ Дословно цитирам. В този случай искам да попитам: има ли внесен проект вече с 60 подписа? Тъй като на 240 една четвърт е 60 човека. Ако бяхме 120, трябваше да са 30, но не сме 120. В тази връзка искам да попитам: има ли внесен такъв проект в Деловодството с по-малко от 60 подписа, защото поне според мен би било противоконституционно и, второ, ако не е внесен, по-добре е да се свали от сайта на Народното събрание или да се каже, че е на депозитар и събира подписи, за да може и други народни представители да се подпишат? Благодаря. [[Ръкопляскания от ГЕРБ-СДС.]]
Благодаря Ви, уважаеми господин Гаджев. Доколкото аз сутринта успях да се запозная с внесения законопроект, той е направен като законопроект, но представлява проект, тоест предложение за подкрепа, но така ни е подадено в справката за постъпили законопроекти. Мисля, че няма необходимите 60 подписа… [[Шум и реплики от ГЕРБ-СДС: „Нали вие сте юрист?“]] Само искам да Ви обърна внимание, че тези всичките законопроекти не са разпределени и предстои създаването на постоянните комисии, така че те, ако отговарят на изискванията на закона, ще бъде разпределени и насочени към комисии. [[Шум и реплики от ГЕРБ-СДС.]]
Като няма подписи, няма да се разпределят никъде. [[Шум и реплики.]]
По начина на водене.
Уважаема госпожо Председател, уважаеми колеги народни представители! Мисля, че трябва да проявим малко повече уважение към парламента, а в един предишен парламент половината депутати от ГЕРБ щяха да са вече със забележки или една част от тях изгонени. Много Ви моля да престанете с това викане и да се спазва малко ред в залата. Госпожо Председател, влезте си във функциите и правете забележки на хората, които не спряха от сутринта да подвикват, да влизат в диалог с Вас, със заместник-председателите. В момента заседанието на Народното събрание – нашето заседание, се предава пряко по Българската национална телевизията и по Радиото. Аз се радвам, че българските граждани могат да видят какво представлява групата на ГЕРБ и СДС, когато е в опозиция, но нека да има уважение към парламента. Въведете ред и да преминем вече към сериозната работа, защото очевидно целта на групата на ГЕРБ-СДС е днес да бави времето, да създава пречки в работата на Народното събрание, да задава въпроси, на които по принцип мястото им не е тук, от парламентарната трибуна, да създава конфликти в залата, за да покаже, че това Народно събрание не може да функционира ефективно. Ние знаем много добре, уважаеми колеги, че сте много добри в саботажа, но нека ние останалите покажем, че няма да допуснем [[реплики от ГЕРБ-СДС]]това Народно събрание да работи по този начин. Благодаря. [[Ръкопляскания от „БСП за България“.]]
Благодаря Ви. Процедура.
Благодаря, госпожо Председател. Абсолютно подкрепям казаното от господин Вигенин в частта, че трябва да се върнем към правилата. Само че, госпожо Председател, преди да се върнем към правилата и парламентаризма, в тази зала трябва да обясните какви са правилата по отношение на времето за изказването на групите, кой го засича…
Нали го казах?
...и кой информира Народното събрание и освен това дали въпросът, който поставихме по отношение на недопустимия по Конституция законопроект, внесен от колегите от „Демократична България“, ще бъде обявен за изтеглен от Вас или от тях самите. Благодаря. [[Ръкопляскания от ГЕРБ-СДС.]]
Госпожо Атанасова, мисля, че обясних как стои въпросът със Закона за изменение и допълнение на Конституцията и какъв му е статутът, дали ще има ход и въобще каква е процедурата. По отношение на времето също обясних кой следи времето, какво е времето, даже ви го прочетох. Мисля, че повече няма какво да дебатираме по въпроса. [[Шум и реплики от ГЕРБ-СДС: „Кой следи времето?“]] Когато времето свършва или се надвишава, те ще сигнализират. Продължаваме по точка първа от Програмата за работата на Народното събрание: ПРИЕМАНЕ ОСТАВКАТА НА МИНИСТЕРСКИЯ СЪВЕТ НА РЕПУБЛИКА БЪЛГАРИЯ. Господин Ангелов, заповядайте. [[Ръкопляскане от ГЕРБ-СДС. Скандиране от „БСП за България“: „Оставка, оставка, оставка!“]] .
Благодаря Ви, госпожо Председател. Тя оставката е подадена. [[Ръкопляскания от ГЕРБ-СДС.]] Уважаеми дами и господа народни представители! Слушах всичко, което се каза за Националния оперативен щаб, гледах много внимателно загрижеността на всеки един от изказалите се народни представители за здравето и живота на българските граждани, само че не разбирам едно: тогава, когато от тази трибуна се говори за загриженост за живота и здравето на народните представители и за всички останали български граждани и кога сме истински? Кога казваме истината – когато говорим от парламентарната трибуна, или когато стоим в залата без маски?! [[Ръкопляскания от ГЕРБ-СДС.]] Ето например, госпожо Дончева, Вие неправилно си носите маската! [[Ръкопляскания от ГЕРБ-СДС.]] Тогава за каква мисъл за живота и здравето на българските граждани говорим?! По отношение на Националния оперативен щаб, уважаеми дами и господа народни представители, и по отношение на отговорността за здравето на всички българи – предизборната кампания свърши преди повече от седмица. По време на тази предизборна кампания, а и цяла година пред Министерството на здравеопазването част от Вас обясняваха как няма такава пандемия! Част от Вас гориха маски и част от Вас наричаха докторите „престъпници“! Казвахте, че няма такава пандемия! А сега мен ме е срам като лекар. По отношение на законността и по отношение на отговорността ясно и точно е записано в Закона, само че се съмнявам, че той е прочетен от всички – министърът на здравеопазването носи отговорността за управлението на здравната криза, а не Националният оперативен щаб, който е съвещателен орган към министър-председателя. Националният оперативен щаб не предлага мерки. Мерките се предлагат по закон от главния държавен здравен инспектор. За каква законност говорите и за какви други послания говорите, след като не спазвате законите в страната? Законът е ясен! Аз съм заставал винаги пред Вас и днес дадох брифинг пред българското общество и ще продължа да го правя, защото съм отговорен лекар. Да, може много да викате за справянето с ковид ситуацията, но и с третата вълна се справихме! [[Викове от ИТН, ИСМВ: „Ууу!“, бурни ръкопляскания от ГЕРБ-СДС.]] Благодаря Ви, господин Хаджигенов, че си сложихте маската, защото през деня не бяхте с маска.
Колко са умрелите днеска? [[Шум и реплики.]]
Госпожо Председател, може ли да продължа? Уважаеми колеги, българското здравеопазване и българските лекари не заслужават това, което се случва в тази зала.
Трябва да те е срам като министър!
Госпожо Манолова, няма да влизам в диалог с Вас, разбирам, че имате желание, но аз не желая да водя с Вас диалог. [[Ръкопляскания от ГЕРБ-СДС.]] Националният оперативен щаб беше съставен от достойни хора. Генерал Мутафчийски е достоен български лекар, достоен военен, генерал [[бурни ръкопляскания от ГЕРБ-СДС]], способен да носи отговорност и да взима трудни решения в трудни времена! Тогава, когато виждаме края на третата вълна на ковид кризата, е много лесно да се четат декларации от парламентарната трибуна [[Ръкопляскания от ГЕРБ-СДС.]]. Но къде бяхте всички Вие по време на втората вълна, когато нямахме въздух в болниците? [[Шум и реплики]]. Къде бяхте Вие? Само няколко човека от Вас обясняваха колко е лесно и влизаха в болниците и си правеха по няколко снимки за два дни? [[Ръкопляскания от ГЕРБ-СДС. Народният представител Иван Ченчев е без маска в залата.]] Сложете си маската, смятам, че трябва да сте с маска! По отношение на българските лекари искам да Ви кажа нещо: те са претърпели много, те знаят кой казва истината и кой казва лъжата! Те помнят кой беше до тях в трудните времена, те знаят кой беше с тях в болниците – кой осигури всичко онова, от което те имаха нужда, като започнете от достойно заплащане, от лични предпазни средства, от дезинфектанти. Сестрите избягаха благодарение на Вашата политика. [[Ръкопляскания от ГЕРБ-СДС.]] Благодаря Ви още веднъж. [[Шум и викове от „БСП за България“: „Къде са сестрите?“]]
Господин министър Ангелов, на основание чл. 65 съм длъжна да Ви определя време за говорене. Определям Ви общо 15 минути, а дотук сте говорили девет минути. [[Шум и реплики.]]
Моля за тишина в залата!
Уважаема госпожо Председател, уважаеми дами и господа народни представители! Управлението на държавата изисква нещо много важно… [[Шум и реплики.]] Управлението на държавата изисква нещо много важно! Корона кризата е най-важното нещо, което стои в момента пред българския народ като изпитание. Подобен тип изказвания от парламентарната трибуна, които разклащат доверието в институциите, които подлагат под съмнение взетите успешни решения до момента и които разклащат доверието в българските лекари, няма да доведат до нищо хубаво. Вчера много пъти казвахте от тази парламентарна трибуна, че „Съединението прави силата“, само че под формата на декларации доказвате друго. Разединението не прави силата, дами и господа народни представители.
Четири години го разделяте.
И ако аз като лекар съм свикнал да работя в екип, то знам, че само екипната работа може да спаси пациента. Докажете, че хората в тази зала са на висотата да спасят цяла България. Благодаря Ви. [[Народните представители от ГЕРБ-СДС са прави и бурно ръкопляскат. Викове от народните представители на „БСП за България“: „Ууу.“]]
Продължаваме по първа точка от дневния ред: „Проект! РЕШЕНИЕ за приемане оставката на Министерския съвет на Република България Народното събрание на основание чл. 111, ал. 2 и 3 от Конституцията на Република България РЕШИ: Приема оставката на Министерския съвет на Република България“. Имате думата, господин Цонев.
Какво правите?
Вземаме думата, господин Главчев, по точката от дневния ред. [[Смях, реплики.]] Уважаема госпожо Председател, уважаеми колеги! В деня на Конституцията първа точка от дневния ни ред е по Конституцията. Спорът, който се разрази, да бъде ли тази точка в дневния ред или не беше по същество по Конституцията. Разписана ли е тази процедура, или не е разписана? По моему трябваше да спорим по-същество, когато дойде времето за точката, но няма значение. Така или иначе спорът започна. Бях много впечатлен от думите на колегата Ненков, че целта на тази точка е да унизи българския премиер. Понеже е Денят на Конституцията, някак си се чувствам задължен по тази точка да говорим малко за Конституцията. Не може български премиер да бъде унизяван, като се вика в Народното събрание, когато трябва да се яви пред Народното събрание, когато трябва да даде отчет пред Народното събрание, когато трябва да подаде оставка пред Народното събрание. За всеки български премиер, за всеки български министър, за всеки българин това трябва да е въпрос на чест. [[Ръкопляскания от БСП, ДПС, ИТН.]] Не е така за сегашния български премиер. Не беше така и за голяма част от министрите. Уважаеми колеги от ГЕРБ, не беше така и за Вас доста дълго време. Казвам го с уважение и към българския премиер, който е бил 10 години премиер и който още е премиер, казвам го с уважение и към Вас. Защото Конституцията, по силата на която на четвърти народът ни избра и ни прати тук, повелява, че цялата власт произтича от народа. Тя ни е делегирана на нас, които сме тук. Ние излъчваме изпълнителната власт и я контролираме. В Деня на Конституцията много ясно трябва да заявим, че властта в Република България трябва да се върне в българския парламент. [[Ръкопляскания от БСП, ДПС, ИТН и ИСМВ.]] За да кажа, че трябва да се върне – не съм само аз, който го казвам, защото следих много внимателно цялата предизборна кампания, значи така го усещат повечето български граждани и повечето политически субекти, които са сега тук в тази зала. Не са един и два примерите. Само един пример ще Ви дам. Колко време министър-председателят не е бил в тази зала и в другата? Според Вас това нормално ли е? Помня едни други времена, когато един министър-председател, който беше нарочен, че е авторитарен – става въпрос за господин Костов – беше казал пред всички, че министър, който си позволи да не отговори на народен представител, да не приеме народен представител, да не се яви, ще му бъде поискана оставката на минутата. Това е уважение към народното представителство, защото властта ни е дадена от народа и ние излъчваме изпълнителната власт. Смятам, че трябваше да бъде и трябва да е чест за българския министър-председател просто да бъде тук, да си връчи оставката и с гордост да каже: „Аз направих това за България, направете го и Вие“, както и да отговаря на въпроси, защото самите Вие твърдите, че има какво да каже. Също смятам, че има какво да каже. Защо се делегират непрекъснато на министри права и така нататък. За това уважение към Конституцията говорим. Ние от ДПС сме си поставили тази скромна политическа задача – парламентаризмът да бъде възстановен такъв, какъвто повелява Конституцията. Нещо повече, понеже днес се говори и за отношения между институциите, ние категорично смятаме, и вчера председателят господин Карадайъ Ви го каза от тази трибуна, но не виждам някой да го е разбрал и да го е чул – има институционална криза в страната, която се изразява точно в това – в нарушената координация и контрол между институциите, в нарушения диалог между институции. Това всички български граждани го виждат. А Конституцията повелява друго – да има диалог между институциите, да има координация между институциите, да има взаимен контрол между институциите. Ето за този конституционализъм говорим днес, в деня на Конституцията. По тази първа точка ние смятаме, че конституционализмът, парламентаризмът днес не е уважен за пореден път. Не се сърдете, това е истината. Ние тук всички сме призвани да възстановим достойнството на българския парламент, да възстановим диалога между институциите, да възстановим доверието на българските граждани в институциите. Благодаря Ви. [[Ръкопляскания от ДПС, ИТН, ИСМВ.]]
Благодаря Ви, господин Цонев. Заповядайте, господин Бабикян, по начина на водене.
Уважаема госпожо Председател, уважаеми дами и господа народни представители! По начина на водене имам, надявам се, основателна молба – Народното събрание в качеството си на представител на суверена да продължи по дневния си ред, а не да слушаме лекции от свободно преминаващи министри в оставка. Държанието на санитарен инспектор, който наблюдава кой е с маска в залата и кой не, мисля, че не е достоен за български министър. Има съответни власти за целта. Мисля, че за страната ни е по-голям проблем кои министри носят денонощно маска, приличаща единствено на Бойко Борисов и не се различават от тях. Така че моля Ви да се върнем към дневния ред и към работата ни, а не да се занимаваме с волни излияния кой е ходил от уважаемите депутати в болница да се снима, за да си правел – Господ знае какво – пиар или кампания, защото ще изискам абсолютно сериозно снимката на хилядите загинали българи и ще направим изложби в парламента. Благодаря. [[Ръкопляскания от ИТН, ИСМВ.]]
Благодаря Ви, господин Бабикян. Само да уведомя, че ние сме по дневния ред – точка едно от Програмата. Други изказвания? Заповядайте, госпожа Нинова.
Уважаеми български граждани, уважаеми колеги народни представители! Оставката на правителството на Борисов днес не е просто формален юридически акт, за който загубихме достатъчно време да поспорим как се приема. Това е един логичен завършек на вредна политика в последните 11 години не само на това правителство, а и на предишните издания на правителствата Борисов. Това е една последователна политика, която разгради държавността, уби отношенията между институциите, която ни докара до последните места по доходи, на първите по корупция, на последно по ваксинация, на първо по смъртност и така нататък. Просто народът пожела тази оставка и тази промяна. Отново отправяме едно предупреждение към Вас и към всички нас. Тази оставка е само пропукване на модела. Предстои много работа, за да бъде напълно отстранен този модел от управлението на страната. Днес в Деня на Конституцията трябва да отдадем уважение към нейните създатели, макар и тя да не е съвършена, макар и да беше променяна в годините, макар и да ни предстоят сигурно нови промени. Тази Конституция заложи основите на демократична, правова и социална България. Днес повече отвсякога от нас се очаква промяната. Ако говорим за правителството на Борисов, ние в последните четири години не само искахме тази промяна, но я формализирахме в пет вота на недоверие. Нашите аргументи тогава бяха отхвърлени, но времето доказа, че сме били прави. Всичките ни аргументи днес се виждат ясно, но по-големият въпрос е как да продължим с промяната. Някои от новите колеги я виждат през промяна в Конституцията. Да, сигурно ще водим този дебат занапред. Сигурно ще стигнем и до това. Но преди да променим Конституцията, трябва да изпълним сегашната, защо в нея пише, че България е демократична, правова и социална държава и парламентарна република. Нека да бъдем откровени със себе си и с хората, които са ни изпратили тук. България не е демократична държава, защото един човек я превърна в еднолична. България не е правова, защото не върховенството на закона, а задкулисието определя кой да влезе в затвора и кой не. България не е социална, защото над милион и половина българи живеят под прага на бедността. Предизвикателствата пред нас са големи. Сигурно ще преминем и през промяна в основния Закон. Днес в Деня на Конституцията се обръщаме към Вас, нека преди да я променим, да направим първите стъпки, да я приведем в действия. Честит празник на юристите! С уважение към конституционалистите! Най-вече към онези, които тогава в съгласие и в разум създадоха сега действащата Конституция! Благодаря Ви. [[Ръкопляскания от „БСП за България“.]]
Благодаря Ви, госпожо Нинова. Други изказвания?
Всъщност предстои да гласуваме тази оставка, която някои смятат за подадена. Изглежда точно в днешния ден са решили да не уважават закона. Може би това е част от традицията от последните години. Казвам тези няколко думи не заради себе си, не заради парламентарната група на „Изправи се! Мутри вън!“ и не заради някакви героични пози. Тази оставка е безвъзвратно закъсняла. Тази оставка трябваше да бъде подадена миналата година, когато българският народ протестираше. Казвам го заради всички, които протестираха по десетките площади на градовете на България, по десетките площади на градовете в чужбина, където има българи и те излязоха и дадоха своя глас.
За кого са дали своя глас?
Сигурно за Вас са гласували. Казвам го и заради тези, които много ясно успяха грамотно да прочетат Доклада на Държавния департамент на Съединените щати, или тези, които успяха да проследят резолюцията на Европейския парламент за България. Подозирам, че такава не сме получавали от влизането ни в Европейския съюз. Един министър-председател, който има отношение към суверена, към собствения си народ, към най-близките си партньори в Европейския съюз или може би към най-силния си партньор в НАТО, трябваше твърде отдавна да се е сетил, че е време да си тръгне. Явно други мотиви държаха господин Бойко Методиев Борисов на този пост въпреки всичко и въпреки всички. Това е онзи човек, който в края на първия си мандат заяви, че види ли кръв на улиците, веднага си тръгва. Това беше в края на първия мандат! Мисля, че по времe на протестите всички видяхте много кръв на площада пред Министерския съвет. [[Реплики от ГЕРБ-СДС.]] Погледнете кадрите от телевизията и ще си опресните паметта. Очевидно и кръвта не беше мотивът, който можеше да спре този човек да се държи с нокти и зъби за властта. Както и да е. Днес е денят, в който искам да кажа две добри думи за хората, които се бориха за тази оставка и сигурно днес ще е денят, в който я дочакаха. Благодаря Ви приятели! [[Ръкопляскания от ИСМВ, ИТН, ДБ.]]
Благодаря Ви. Господин Иванов, заповядайте.
Колеги, също искам да поздравя всички Вас в това Народно събрание, всички юристи и всички хора, които по един или друг начин имат отношение към българския конституционализъм. Смятам, че днес е денят, в който не можем да не кажем, че има много описания за кризата на българската държавност – говори се за паралелна държава, задкулисие, говори се за мафия. И наистина тази оставка, която ни предстои да гласуваме, не е просто формален акт, тя – ако можем – трябва да се превърне във вододел, в това властта да се върне в институциите, за това Конституцията наистина да се превърне в един жив документ, а не просто в една хартия, в която всички се кълнем. Да си пожелаем днес – едно изречение само ще допълня – има една велика фраза, казана от един от бащите на конституционализма: „Дадохме Ви Република, ако можете да я удържите!“ Удържането на Републиката, удържането на това властта в България да бъде публична, а не бащиния, е това, което всички ние трябва да правим. Това е голямата национална задача. Дали са ни Република – трябва да я удържим. И днес искам да си пожелаем всички заедно това – да удържим Републиката. Благодаря Ви. [[Ръкопляскания от ДБ, ИСМВ, ИТН.]]
Благодаря Ви, господин Иванов. Други изказвания? Закривам дебата. Преминаваме към гласуване на Решение за приемане на оставката на Министерския съвет на Република България. Който е за, моля да гласува. Андрей Михайлов?
За.
Галя Бърдарска?
За.
Против? Няма. Въздържали се? Няма. Моля за резултата. 156 народни представители са подкрепили оставката на Кабинета. [[Народните представители от „БСП за България“, ИТН, ДБ и ИСМВ стават и бурно ръкопляскат. След приключване на ръкоплясканията народните представители на ГЕРБ-СДС стават и ръкопляскат.]] За процедура – господин Сандов.
Много се радвам, че току-що гласуваната оставка предизвиква толкова щастие в групата на ГЕРБ. Уважаема госпожо Председател, уважаеми дами и господа народни представители, уважаеми зрители, които все още сте пред екраните и издържате на целия този фарс, уважаеми слушатели! Аз взех думата да поискам процедура за почивка и ще Ви кажа защо?
След малко ще дадем почивка.
Добре. Въпросът – нека да го кажа така, е свързан с почивката. Процедурата ми е, тъй като ние вече имахме дебат за един внесен доклад, свързан с точка в дневния ред, за който си направих труда да се кача до Деловодството. Не, това всъщност не е Националният план за възстановяване и устойчивост. [[Частични ръкопляскания от ДБ.]] Това е презентация. Това е презентация, която обаче е 300 страници на брой. И тъй като се изисква резолюция от госпожа Митева, за да може да бъде качен този план на сайта, да се опитаме поне малка част от този план – за дигитална трансформация – да осъществим и да спасим поне едно дърво, което би струвало тези 300 страници, умножени по 240 броя за народните представители. Та процедурата ми е просто да разпишете тази резолюция, за да можем през телефоните си да стигнем до презентацията и да имаме какво да дебатираме по-късно. А надявам се, че това ще иска и почивка, за което благодаря.
Благодаря Ви. Господин Ненков.
Госпожо Председател, моля Ви като най-пръв сред равни да помолите господин Сандов, тъй като нали иска да спасява дървета, да си отвори сайта на „Next Generation.bg“, където този план, за който той говори, седи там сигурно повече от месец-два, ако не и повече. [[Ръкопляскания от ГЕРБ-СДС.]]
Господин Ненков...
Така че нека да бъде така добър и Вие да му припомните, че вместо техните вопли за това някой да им изпрати Плана за възстановяване, просто да отворят един сайт и да го четат. И да не се притесняват. Триста страници според мен не е чак толкова много.
Господин Ненков, това не е процедура! Давам 20 минути почивка от името на „Демократична България“. [[След почивката.]]
Продължаваме заседанието. Декларация от името на парламентарната група ГЕРБ-СДС.
Уважаема госпожо Председател, честито на Вас и на Вашите заместници и Ви пожелавам успех! Чух, че е говорено за саботаж и понеже се връщам от панихида в „Св. Неделя“ във връзка с атентата преди 96 години, ще прочета декларация от името на парламентарната група ГЕРБ СДС. Тя е по повод 96-тата годишнина от атентата в църквата „Св. Неделя“. Днес се навършват 96 години от атентата в църквата „Св. Неделя“ – най-кървавият в България и в Европа в продължение на десетилетия, дело на военната организация на Българската комунистическа партия. На Велики четвъртък през 1925 г. загубват живота си над 200 българи, между които жени и деца, а повече от 500 са ранени. Тази жестока рана в българската история никога няма да зарасне. Извършен по времето на опело на генерал Константин Георгиев, убит на 14 април същата година от други дейци на комунистите. Основната цел на атентата е да бъде ликвидиран военният и политическият елит на страната ни и цар Борис III. Днес на тази черна дата ние от Коалиция ГЕРБ-СДС за пореден път осъждаме престъпленията на комунизма и призоваваме всички партии, парламентарно представени в 45-ото народно събрание, да направят същото. Ние вече внесохме предложение в Столична община да бъде изграден мемориал на жертвите на атентата в пространството пред църквата „Св. Неделя“. Поколенията трябва да знаят и да помнят. Благодаря Ви. [[Ръкопляскания от ГЕРБ-СДС.]]
Благодаря Ви, господин Христов. Продължаваме с втора точка от дневния ред: ПРОЕКТ НА РЕШЕНИЕ ЗА СЪЗДАВАНЕ НА ВРЕМЕННА КОМИСИЯ ПО РЕВИЗИЯТА ЗА УСТАНОВЯВАНЕ НА ЗЛОУПОТРЕБИ И НАРУШЕНИЯ ПРИ РАЗХОДВАНЕТО НА СРЕДСТВА ОТ МИНИСТЕРСКИЯ СЪВЕТ, МИНИСТЕРСТВАТА, ДЪРЖАВНИТЕ ОРГАНИ, ДЪРЖАВНИ ПРЕДПРИЯТИЯ И ДРУЖЕСТВА С ПОВЕЧЕ ОТ 50 НА СТО ДЪРЖАВНО УЧАСТИЕ ПРЕЗ ПОСЛЕДНИТЕ 4 ГОДИНИ. „Народното събрание на основание чл. 79, ал. 1 и 3 от Конституцията на Република България и чл. 37 от Правилника за организацията и дейността на Народното събраниеРЕШИ: 1. Създава Временна комисия по ревизията за установяване на злоупотреби и нарушения при разходването на средства от Министерския съвет, министерствата, държавните органи, държавни предприятия и дружества с повече от 50 на сто държавно участие през последните 4 години. Временната комисия трябва да провери целесъобразността и законосъобразността при: - разпределянето на финансови средства от държавния бюджет с постановления или решения на Министерския съвет; - осъществяването на дейността, включително приходите и разходите на държавните дружества „Автомагистрали“ ЕАД, „Монтажи“ ЕАД, „Държавна консолидационна компания“ ЕАД, „Български ВиК холдинг“ ЕАД, ДП „Държавна петролна компания“, ДП „Управление и стопанисване на язовирите“, „Български енергиен холиднг“ ЕАД и държавните енергийни дружества: „АЕЦ „Козлодуй“ ЕАД, „Национална електрическа компания“ ЕАД, „Електроенергиен системен оператор“ ЕАД, „ТЕЦ „Марица изток 2“ ЕАД, „Мини Марица-изток“ ЕАД, „Булгаргаз“ ЕАД, „Булгартрансгаз“ ЕАД, ДП „Радиоактивни отпадъци“ и „Минпроект“ ЕАД; - дейността на „Българска независима енергийна борса“ ЕАД; - разходването на средствата по Националната програма „Енергийна ефективност на многофамилни жилищни сгради“, по проект „Енергийно обновяване на българските домове“, от Международен фонд „Козлодуй“ – неядрен прозорец, от Фонд „Сигурност на електроенергийната система“, от Фонд „Енергийна ефективност и възобновяеми източници“ и от „Фонд мениджър на финансови инструменти в България“ ЕАД – Фонд на фондовете; - финансирането на мерки за борба с епидемията от COVID-19 със средства от държавния бюджет, размера на помощта и спазването на разумни срокове за подкрепа за засегнатите от COVID-19 микро-, малки и средни предприятия; - сключването и изпълнението на концесионни договори, както и осъществяването на ефективен контрол върху концесионерите в защита на обществения интерес; - възлагане, изпълнение и контрол на изпълнението на големи обществени поръчки; - осъществяването дейността на Националния осигурителен институт и разходите, които извършва за сметка на бюджета на държавното обществено осигуряване; ревизия на Националната здравноосигурителна каса; ревизия на Националната агенция за приходите (НАП) и на изтичането на личните данни на над 5 милиона български граждани от НАП; Сребърния фонд; Българската банка за развитие; участията на офшорни дружества в усвояване на публични средства; пенсионните дружества и тяхното състояние; търговските аташета; Фонда за пътна безопасност към Министерството на вътрешните работи; средствата, дадени през годините, за електронното управление и е-правителство; предоставянето на българско гражданство; програмите за модернизиране на армията; програмите за саниране; програмите за ремонт на язовирите; ВиК сектора; топлофикационните и ВиК дружествата; средствата за изграждането и ремонтите на пътища и магистрали, ВЕЦ-овете и тяхната собственост; средствата за преодоляване на последствията от COVID кризата и причините за отбелязаната в Република България най-висока смъртност в ЕС по време на пандемията; - изплащането на допълнителни възнаграждения в администрацията и на възнаграждения за участия в бордове на държавни служители, в това число публично обявяване на лицата, които са ги разрешили и получили. 2. Временната комисия събира информация и документи за установяване на злоупотреби или нарушения в дейността на горепосочените органи и предприятия и е длъжна да разгледа всички сигнали, постъпили до комисията, както и публично достъпни данни за нарушения. 3. Временната комисия трябва да изследва и анализира финансовите отчети, банкови и касови справки, разходни и други счетоводни документи на държавните органи, предприятия и дружества, с повече от 50 на сто държавно участие, на база на които установява има ли нерегламентирани разходи, получени ли са дължимите насрещни престации и надлежно събрани ли са държавни и фирмени вземания по договори, санкции и неустойки. 4. Временната комисия изготвя доклад за резултатите от работата, направените констатации, установени нарушения и предложения за предприемане на съответни мерки от отговорните институции. 5. Временната комисия се създава на паритетен принцип – по трима народни представители от всяка парламентарна група. 6. Избира ръководство и състав на Временната комисия, както следва: Председател: Заместник-председател: Членове: 7. Временната комисия се създава за срок от три месеца.“ Някой от вносителите иска ли думата?
Мотиви на вносител трябват.
Уважаема госпожо Председател на Народното събрание, уважаеми дами и господа народни представители! Предложението на парламентарната група „Изправи се! Мутри вън!“ е за създаването на Комисия по ревизията за установяване на злоупотреби и на нарушения при изразходването на средства, на публични средства от Министерския съвет, от министерствата, от държавните органи, от държавните предприятия и от дружествата, които са с над 50% държавно участие за период от последните четири години. Искането за създаване на такава Комисия е продиктувано от нашия ангажимент към българските избиратели, които искат да знаят как са изразходвани средствата, които са събрани от техните данъци по време на управлението на Борисов, поне по време на неговия последен мандат. Несъмнено отговорът на въпроса: къде са парите, касае не само нашите избиратели – избирателите на „Изправи се! Мутри вън!“, а касае избирателите на всички политически формации, които днес са в българския парламент. Този отговор касае върховенството на правото, касае репутацията на България на най-корумпираната държава в Европейския съюз, резолюциите на Европарламента, на Държавния департамент за различни олигархични и други корупционни зависимости на членове на българското правителство и на управляващата класа. Резултатът от всичко това е видим: властта е необяснимо богата, а обикновените хора са обяснимо бедни – най-бедните в Европа, с най-ниски заплати и с най-ниски пенсии. Затова изпълнението и на нашата цел, с която „Изправи се! Мутри вън!“ е в българския парламент – именно да извадим мутрите от управлението на държавата, върви с показването на доказателства за закононарушения и за извършени престъпления по отклоняване на публичен ресурс. Всичко това трябва да бъде доказано документално и показано на българските граждани. Разбира се, с това ще бъдат ангажирани, след приключване работата на тази комисия, и съответните правораздавателни органи. Обхватът на Комисията предлагаме да обхване около 40 сектора с висок корупционен риск. Това са органи, ведомства, дружества, това са черни каси, в които правителството на Борисов през последните месеци обилно наливаше публични пари, обилно наливаше публичен ресурс. Чрез тези черни каси парите отиваха до приятелския кръг, до фирми от приятелския кръг, собственост на олигарси…
Подай сигнал!
…на партньори по тенис, по карти, на местни феодали, на лица, които са свързани с властта, на лица с двусрични прякори. Всичко това трябва да бъде показано на българските граждани и всички, които са вземали, а и тези, които са давали, трябва да носят своята отговорност. Ще покажем с тази комисия ценоразписа на скъпата клиентела на властта, защото цената на клиентелата я платиха обикновените български граждани, обикновените хора, фирмите и децата на обикновените хора. Всичко това минава първо през осветяване на схемите и на участниците в тези схеми. Във всяко едно ведомство, във всяко едно министерство, във всеки един орган, във всяко едно дружество с държавно участие схемаджиите са известни, схемаджиите се знаят. Ще защитим… [[Реплика от ГЕРБ-СДС: „Времето!“]] Имам десет минути като вносител.
Защо раздаваш присъди от трибуната?
Това не е съд! [[Силен шум и реплики от ГЕРБ-СДС.]]
Имате някакъв проблем с осветяването на хората, които са източвали публичния ресурс, ли, госпожо? [[Силен шум и реплики от ГЕРБ-СДС.]] Какъв е Вашият проблем? Имате проблем с осветяването на злоупотребите или с похарчените пет милиарда в края на миналата година в черните каси на властта?
Какви са тези черни каси? Има си прокуратура!
Искам да кажа от името на „Изправи се! Мутри вън!“, че всеки български гражданин, който подаде сигнал в комисията, която ще създадем след малко, ще бъде защитен от българския парламент! На честните и почтени държавни служители им писна от схемаджийство, им писна не само от партийни калинки, назначени от управляващите, но и от корумпирани лица, отклоняващи публичен ресурс! [[Шум, реплики и тропане по банките от ГЕРБ-СДС. Ръкопляскания от ИСМВ и ИТН.]] Второ, осветяването на схемите минава през ясно вземане на страна. Няма по-голямо и по-малко зло, по-голяма и по-малка корупция! Всеки член на парламента, всеки представител на парламентарна група трябва да вземе страна, от коя страна е – на корумпираните, на схемаджиите или на почтените хора!
Ти от коя страна си?
И трябва да го направите или доброволно, или ще го направите от страх заради отговорността, която ще се носи за всички, които участват в прикриването на отклоняването на средства през последните години! Защото над 200 хил. души останаха без работа, останаха без доходи, българският бизнес остана без подкрепа!
Не те е срам!
В същото време висши държавни чиновници си раздаваха бонуси, пари за коледни партита! Това трябва да бъде показано и това трябва да бъде заклеймено – „Пир по време на чума“! Ще извадим имената и на тези, които са давали, и на тези, които са вземали! На трето място, не просто ще бъдат осветени схемите и отклоняването на средства от държавната хазна, но усещането на властта, че няма кой да ги накаже трябва да бъде прекратено! Разбира се, парламентът не е трибунал, парламентът няма за цел да раздава присъди. Но парламентът ще покаже схемите, ще покаже отклоняването на средства, ще покаже свързаните лица във властта, ще покаже истината за автомагистрали, истината за енергийните дружества, истината за държавния ВиК холдинг, истината за Предприятието по управление на язовири, където потънаха стотици милиони левове на българските данъкоплатци! Ще покаже и незаконното разпределяне на средства от страна на Министерския съвет – пет милиарда лева в последните месеци на миналата година! Уважаеми колеги, само за седмицата след изборите – от 2 до 9 април, държавната хазна е олекнала с 200 млн. лв.! Двеста милиона лева по-малко на ден! Двеста милиона лева на ден по-малко от резерва! [[Силен шум и реплики от ГЕРБ-СДС.]] Отговор на тези въпроси след малко ще даде финансовият министър. Но отговорът на тези въпроси ще дават въпросните лица пред прокуратурата и пред правораздавателните органи на българската държава.
Кой? Кой?
Ще проверим големите обществени поръчки. Ще проверим свързаните с властта фирми, които получаваха без търг и без конкурс големите обществени поръчки през черната каса на властта – автомагистрали.
Стига с тези черни каси! Времето!
Ще проверим концесиите. Освен концесията на летище София, за която настояват колегите от „БСП за България“, и останалите концесии – как са давани, какви такси са събирани? Вярно ли е, че таксите, концесионните такси на първите трима концесионери са по-малко от печалбата на българската държава от всички концесии, взети заедно? Дали е вярно? Трябва да се носи отговорност. [[Шум и реплики от ГЕРБ-СДС.]] Наш дълг е да извадим цялата истина за корумпираното управление през последните четири години. Всички мръсни тайни и злоупотреби на властта трябва да станат ясни.
Времето!
Призоваваме всички български граждани, които имат информация за корупционни практики в съответните министерства, да подадат сигнали в комисията! Те ще бъдат защитени. Целта на комисията е не само чисти ръце, целта на комисията е започване на чисто на новата публична среда. Там място за непочтени представители на властта няма! Тези, които отказват да спазват правилата на законността и на почтеността, трябва да бъдат отстранени, защото това не е върховенство на морала, това е върховенство на закона, върховенство на правото. [[Шум и реплики от ГЕРБ-СДС: Времето! Времето!“]] Българските граждани очакват от парламента истината! Българските граждани очакват да видят коя парламентарна група на коя страна стои – дали на страната на корумпираните, или на страната на българските граждани?! Скоро това ще стане ясно. [[Ръкопляскания от ИСМВ.]]
Благодаря Ви, госпожо Манолова. Изказвания? Господин Цонев.
Благодаря Ви, госпожо Председател! След тази патетична политическа реч на колежката Манолова да преминем малко към конкретна работа. [[„Ръкопляскания и реплики от ГЕРБ-СДС: „Браво!“]] Първо, парламентарната група на „Движението за права и свободи“ ще подкрепи създаването на тази комисия и ще участва активно в нейната работа. Второ, предлагаме някои редакционни поправки, а и някои същностни. Например – това вече е предложение: в т. 1: „Създава временна комисия по ревизията“, предлагаме да бъде „по проверка за установяване“, тъй като българският парламент има право да контролира и проверява, но не е одитен орган, за да прави ревизии. Думата не е „ревизия“. Второ, в обхвата на комисията има допуснати фактически грешки, които могат да имат много тежки последици за българския бизнес климат. Конкретно: предлагам да отпадне изречението „Пенсионните дружества и тяхното състояние“. Защо? Да се мотивирам. Първо, защото пенсионните дружества са изцяло частни компании и българският парламент няма как да се занимава с проверка на частни компании. Второ, пенсионните дружества са собственост на много големи чуждестранни инвеститори. Само да спомена „Виена Иншурънс Груп“, белгийска голяма група – най-голямата белгийска финансова група, и така нататък, и така нататък. Не би трябвало да даваме такъв сигнал към големите инвеститори. И трето, но не на последно място, българските пенсионни дружества, доколкото в тях са парите на българските работещи, осигуряващи се лица, те са под контрол, бяха проверени два пъти – веднъж от българския регулатор в така наречените екюари, или оценка на активите, и след това бяха проверени по методика на европейските регулатори, от европейските регулатори, и им беше извършен стрес тест при условия много по-тежки, отколкото стрес тестовете на пенсионните дружества. Резултатите от тези стрес тестове, тоест от тези проверки на активите, са известни на всички, и за наше щастие те бяха добри. Това констатира и европейският регулатор. Така че опасенията, че публичният ресурс в тези дружества не е регулиран, не е проверен, са напразни. Да, тези дружества работят с публичен ресурс, но им беше извършена такава професионална проверка от европейския регулатор, и то съвсем скоро. И няма нужда българският парламент да се ангажира с абсолютно несвойствена за него задача. Така че моето второ предложение е да отпаднат пенсионните дружества и тяхното състояние. Това се намира на втора страница в един от абзаците. Благодаря Ви.
Благодаря Ви, господин Цонев. Господин Божанков. Той първо вдигна ръка – господин Божанков.
Благодаря Ви, госпожо Председател. Уважаеми колеги, няма да ни стигне едно поколение да поправим построеното от Борисов, нито един мандат да ревизираме кражбите и злоупотребите на това правителство. [[Шум и реплики от ГЕРБ-СДС: „Еее!“ Ръкопляскания от ИТН.]] Но това не прави задачата ни по-малко важна. Нейните цели са правилни. Несъмнено нашите избиратели очакват това от нас. Обществените очаквания към тази комисия, тук се обръщам към бъдещото ѝ ръководство, ще бъдат огромни. Трябва да си даваме сметка, че тази комисия ще разследва изключително голям обем от информация. И тук искам да насоча вниманието Ви, колеги, защото в този момент еуфорията не е добър съветник. Има риск в стремежа си да разследваме всичко, да не разследваме накрая нищо! Поставените въпроси са важни и ние с колегите последователно четири години назад сме работили по тези теми. Ще подкрепим комисията и всички въпроси, питания и сигнали по тези теми, защото по всяка една от тези теми сме били активни, ще ги предоставим на колегите. Давам пример с държавното „Автомагистрали“. Предупредихме, че милиарди държавен ресурс се изливат в едно дружество с няколко буса, дузина работници и няколко дрона и после се разпределят без обществени поръчки в приближени до властта фирми. Сезирахме Европейската комисия, компетентните органи. Резултат нямаше. Нашата задача, естествено, е да дадем такава съдебна система на България, че виновните да получат отговорност, нашата задача като парламент е да осветлим всички тези процеси и да покажем на обществото какво е вършил Борисов в последните години. Ние ще участваме активно в този процес. Но Ви призовавам и за разум, защото пред тази комисия има и големи рискове, и големи предизвикателства. В тази връзка ние няма да се разпрострем, макар че стотици предложения можем да направим тук, но ще се фокусираме върху някои основни моменти, които според нас са много важни. В тази връзка правя процедурно предложение да се създаде в т. 1 ново тире със следния текст: „Сключването на всички сделки от предприятия и дружества с над 50% държавно участие на „Софийска стокова борса“ АД. Благодаря Ви.
Може ли предложението, господин Божанков? Благодаря Ви. Господин Любен Дилов-син.
Благодаря, госпожо Председател. Любен Дилов, втори избирателен район – Бургас. Най-вероятно, госпожо Председател, уважаеми госпожи и господа, групата на ГЕРБ-СДС ще подкрепи тази комисия. Но, четейки нейния текст, текста на проекторешението за нейното създаване и особено мотивите на вносителите, у мен лично вече, в лично качество, се пораждат две опасения. Едното е, че или този акт, който предстои да извършим, се прави изцяло с пропаганден характер, или не е добре помислен, защото мащабността на работата, която си поставяте, е такава, че тя няма как да бъде свършена в рамките на три месеца. Ето затова аз правя едно лично предложение, госпожо Председател, тази комисия да бъде постоянно действаща. [[Ръкопляскания от ГЕРБ-СДС.]] Второ. Смятам, госпожо Председател, че трябва сериозно да се помисли какъв да бъде експертният състав, който ще обслужва тази комисия, защото само проверката на дружествата с държавно участие, по мои бегли изчисления, предполагат около 1100 сътрудници. Няма как в рамките на три месеца да изслушаме дори само управителите на тези дружества, камо ли да проверим сигналите, които ще постъпят от гражданите. Така че, ако това не е един пропаганден акт, защото другото ми опасение е, че е такъв акт, един простичък факт – Вие създавате нов Министерски съвет. Вашите нови министри вадят всичко от чекмеджетата и виждат отлично какво се е случвало. Викат, не ги канят в Народното събрание, заповядват на управителите на фирмите с държавно участие да се явят и да докладват и след това, разбира се, дават на прокуратурата, на съда. Но добре, България е парламентарна република и всички Вие имате усещането за дефицит на парламентарност. Нека да имаме парламентарна комисия, въпреки старата българска мъдрост, че искаш ли нещо да не се случи, създаваш парламентарна комисия. Нека да я направим, но нека да помислим за административния ѝ капацитет, за времето, за което ще работи, за мястото, където ще работи. Защото, колкото и да не искаме да си го кажем, ще трябва да работи в противния партиен дом, за който ще имам след малко допълнително изказване. Много Ви благодаря за вниманието. Тоест конкретното ми предложение е комисията да стане постоянна. Благодаря. [[Ръкопляскания от ГЕРБ-СДС.]]
Господин Дилов, това предложение може да го направите до 19 април в процедурата по изменение на Правилника. Виктория Василева за процедурно предложение.
Уважаема госпожо Председател, уважаеми колеги! На основание чл. 48, ал. 1 от Правилника на Народното събрание предлагам да удължим заседанието на Народното събрание до изчерпване на дневния ред.
Благодаря Ви. Моля, гласувайте това направено предложение.
За.
За.
Против – няма, въздържали се – няма. Гласували 212 народни представители: за 212, против и въздържали се няма. Господин Абровски, имате думата.
Благодаря, госпожо Председател. Уважаеми дами и господа народни представители, бих искал и аз да направя едно предложение: към т. 1 – второ тире – там, където изрично се изброяват част от държавните дружества, бих искал да се добавят „Напоителни системи“ ЕАД и шестте държавни горски предприятия. Благодаря. [[Ръкопляскания от ИТН.]]
Благодаря Ви. Господин Георги Ганев.
Благодаря Ви, госпожо Председател. И аз, понеже съм напълно нов тук, да пожелая на всички колеги народни представители спорна работа. Явявам се, за да изразя позицията на „Демократична България“ по това решение. Ние подкрепяме създаването на тази временна комисия. Разбира се, не виждам никакъв проблем тя да се превърне в постоянна, което вече е въпрос на правилник, който тепърва ще се приема. Второто, което искам да кажа, е, че за нас тълкуването на т. 1 преди тиретата е разширително, тоест тези изброявания са примерни и става въпрос за абсолютно всички предприятия с повече от 50% държавно участие, но въпреки това и ние се присъединяваме към допълването на списъка. Във второ тире предлагаме да се добави „Терем“ ЕАД, „Търговия и снабдяване“ ЕАД, „Топлофикация-София“, през която минават стотици милиони левове всяка година, и към осмо тире да се добави „Към другите държавни органи и Комисията за финансов надзор, защото тя е надзирателят на всички тези съмнителни финансови потоци, които предполагаемо ще установи комисията. Дай боже, да не установи нито едно нарушение, но за съжаление, имаме съмнения. Благодаря Ви.
Благодаря Ви.
Уважаема госпожо Председател, уважаеми дами и господа народни представители! Парламентарната група на ГЕРБ-СДС категорично ще подкрепи тази комисия. Имам обаче предложение тя да работи не само за предходния четиригодишен период, а за десет години назад и ще се мотивирам защо. [[Ръкопляскания от ГЕРБ-СДС.]] През това време управляваха така наречените партии на статуквото. За мен това са системните партии, които 30 години, са на терен и носят своя кръст, включително и Съюзът на демократичните сили, които представлявам. Но понеже имаме колеги, които за пръв път влизат в парламента и искат да започнат на чисто, аз предлагам периодът да бъде десетгодишен. В този период ние имаме три управления на господин Бойко Борисов. Първият той управлява с подкрепата на Синята коалиция, тоест ние сме участвали в неговата подкрепа. Второто правителство беше с подкрепата на Реформаторския блок, където имахме наши министри, включително и Съюзът на демократичните сили имаше министър. Аз смятам, че господин Христо Иванов като тогавашен министър на господин Борисов –нямаме нищо напротив, да ни проверят. Ние не се притесняваме от проверки. Третото правителство беше пак на господин Борисов с патриотични формации, пак така наречените системни партии. Нека да бъде проверено и то. Нещо друго – ще бъде проверено и правителството на господин Пламен Орешарски, което беше подкрепено от БСП и ДПС, и аз съм сигурен, че те нямат притеснения за това да бъде проверено. В този смисъл нека да гласуваме десетгодишен период за проверка на всичко, което се е случвало в България и да тръгнем от чисто, както Вие предлагате. Благодаря Ви. Това е точка първа – четиригодишният период, да стане десетгодишен период. Благодаря Ви. [[Ръкопляскания от ГЕРБ-СДС.]]
Да, благодаря Ви. Госпожо Капон, имате думата.
Благодаря Ви, госпожо Председател. Честит празник на всички юристи! Аз искам да кажа на господин Цонев, че е абсолютно прав, и ние приемаме като вносители това да е проверка. Разбира се, има ред, по който могат да бъдат проверявани пенсионните фондове. И съответно искам да направя едно допълнение към колегата от „Демократична България“, че Комисията за финансов надзор винаги може да бъде изслушана от Бюджетната комисия в парламента – има ред за това, и може да бъде проверявана по всяко едно време, което сме правили дълги години. Само за да разширим обхвата, като свършим, приемам, че 10 години е много добро предложение от страна на господин Христов, но да свършим първо четирите години и ще минем след това на следващите десет. [[Шум и реплики от ГЕРБ-СДС.]] А що се отнася до разширението на дружествата, предлагам да допълним: „Газов Хъб Балкан“ ЕАД, ПУДООС и още, което искате.
Добре.
Абсолютно съм съгласна с господин Дилов – ще ни трябват много хора, ще трябва работа, макар че се вижда, днес в петък нямаме никакъв проблем да работим. Затова сме дошли. Ще работим, докато свършим дневния ред. Така че не се притесняваме от това. Всички останали комисии могат да подкрепят тази комисия и през Комисията за бюджет и финанси, и през Икономическата комисия. А нека да не забравяме за парламентарната република. Ние имаме контрол и проверка, но има други функции в държавата и те са тези, които ще ги направят. А там хората работят и администрацията би трябвало да е добра. Благодаря Ви.
Е, нали са крадливи?
Благодаря Ви, госпожо Капон. Господин Румен Гечев.
Уважаема госпожо Председател, уважаеми колеги! Първо, упълномощен съм да кажа, че нашата парламентарна група ще подкрепи предложението за Постоянна комисия. Второ, ще подкрепим и предложението – очевидно, то ще бъде прието от Народното събрание съгласно Правилника да бъде определено като проверка, а не като ревизия. На трето място, съгласни сме, че трябва да се внимава за това как ще формулираме проверката на пенсионните дружества. Ние по скоро трябва да проверим отношенията между държавните институции и дали те изпълняват своите функции по регулирането на частните пенсионни фондове, а не на самите фондове, тъй като това има сериозно значение. Освен това предлагаме да бъдат включени две дружества, които са безспорни, тъй като първото – не дружество, а първата държавна институция, която не знам защо е пропусната и тя е много важна, това е любимата на целия български народ Държавна комисия по хазарта, която беше закрита от правителството с надеждата, че ще бъдат заметени следите. Но нали самото правителство призна, че няма 700 млн. лв.? А нашата задача е да видим по отношение на бюджета и фискалния резерв, не само по отношение на разходите, но и по отношение на приходите, така че задължително Държавната комисия по хазарта, която – самото правителство призна, че не са влезли в бюджета 700 млн. лв. И ако някой от членовете на тези комисии, от държавните органи, министри на финансите досега са имали здрав сън, нека да се притесняват, защото Комисията ще изисква от държавните институции да направят пълна проверка защо е закрита Комисията, къде са тези хора в момента, каква отговорност ще носят за тези 700 млн. лв. И на второ място, да включим Агенция „Пътна инфраструктура“, през която са минали десетки милиарди лева, в това число и прословутата тол система. Спомняме си всички колеги от Бюджетната комисия как колегите от ГЕРБ обещаваха, че ще влизат по 800 млн. лв. годишно от тол системата. Първо, тя струва три пъти по-скъпо и, второ, шест – седем пъти по-малко средства засега влизат в бюджета. Така че нека да допълним с тези два изключително важни обекта за проверка и да кажем, че да – обектите са много, необходима е много работа, но тя ще бъде свършена от специализираните държавни институции под контрола на българския парламент и, разбира се, с приоритети – да започнем със сделките, които са нанесли според нас най-голяма вреда на бюджета. Благодаря Ви. [[Ръкопляскания от „БСП за България“.]]
Благодаря Ви, господин Гечев. Господин Владислав Панев.
Благодаря Ви, госпожо Председател. Бих искал да добавя към новото второ тире на първа точка – след шестте държавни горски предприятия и държавните ловни стопанства, а към трето тире – след „Минпроект“ ЕАД да добавим също така Националната компания „Железопътна инфраструктура“, както и Холдинг „БДЖ“. Благодаря.
Много малко е – да добавим още.
Има ли други желаещи? Искате думата?
Да, по процедура.
Да, господин Биков.
Уважаема госпожо Председател, уважаеми колеги! За да бъдем и ние в духа на новото време и на революционното настроение, ще направим някои предложения също за допълнение към списъка с разследвания. Предлагаме да бъдат включени и Националният институт по метеорология и хидрология, Институтът по неорганична химия към БАН и Изпълнителната агенция по лозата и виното. Наздраве! [[Ръкопляскания от ГЕРБ-СДС.]]
Може ли, господин Биков, да дадете предложенията? Може ли предложенията да дадете?
Другите не дадоха, правя ги устно.
Да ги запишем. [[Народният представител Тома Биков подава предложенията на председателя.]] Други? Господин Бабикян.
В духът на увеселение, който успяхте да внесете, в тази мрачна тема, да добавим и Агенцията по храните, по която също обилно се работи и се източва. Имаше един червен представител преди години, може би господин Биков още е бил на училище, който искаше да поеме вината заедно с мезетата. Току-що повторихте неговия мрачен опит. Честито, другари от ГЕРБ! [[Ръкопляскания от „Демократична България“, ИСМВ, ИТН.]]
Благодаря Ви. Други изказвания? Госпожо Нинова.
Уважаеми народни представители, както вече чухте, нашата група ще подкрепи Комисията, но не само това. Ще внесем в Комисията вече свършената от парламентарната група на „БСП за България“ работа в предишния парламент. [[Ръкопляскания от „БСП за България“.]] Тя се изразява в следното: Да припомня. Ние поискахме одит на „Автомагистрали“ ЕАД и „Монтажи“ ЕАД, както и многократно се занимавахме с проверка и разполагаме с достатъчно информация за състоянието, стопанисването и управлението на язовирите. Многократно се занимавахме с енергийната ефективност на многофамилните жилищни сгради и разполагаме с достатъчно материали от проверките за санирането. Много дълго – в продължение на години, се борихме за концесията на летище София. И не само това – сигнализирахме за нея европейските институции, българската прокуратура и разполагаме с техните анализи по тези въпроси. Не само това, но разполагаме с Доклада на Сметната палата за проверката за харчове на Министерския съвет извън националния бюджет и констатациите по отношение на това – правилно ли е такова харчене по Закона за публичните финанси. Добавям – 11 сигнала до Главна прокуратура за корупционни сделки, свързани с тези дружества, които фигурират в списъка. С всичко това разполагаме – той е нашият труд за четири години. Ще го предоставим на Комисията и ще се включим активно. Но имаме и някои съображения или мотиви, или въпроси, които е добре отсега да обсъдим. Уважаеми колеги, за да не разочароваме българските граждани, които отдавна очакват тази ревизия и справедливост, не Ви ли изглежда малко нереалистично за три месеца да проверим четиригодишно управление и над колко – сигурно, вече с добавките 50 огромни обекта и дружества, и концесии, и така нататък. Само предупреждавам, тъй като очакванията са много огромни, тъй като обещанията ни са много големи, да не остане накрая разочарованието и от това мнозинство, и от новите партии, и от нас, които четири години се борим. Имайте предвид, че това е много работа и сериозна работа, така че може би превръщането на тази временна комисия в постоянна е добро решение. И следващото нещо, което ще направя е като предложение към решението. Уважаеми народни представители, докато правим всичко това и докато три месеца се занимаваме с това, сегашният Министерски съвет най-вероятно ще продължава да управлява държавата с всичките регулаторни органи, макар и да са в оставка и макар и да е приета. Такъв е законът.
Изберете си кабинет.
Само на последното заседание на Министерския съвет на Борисов се раздадоха седем концесии за по 35 години: за подземни богатства, за строителни материали, за плажове. Това ще продължи през тези три месеца, докато ние се занимаваме с ревизията. Тези концесии за 35 години – знаете ли за каква концесионна такса на България са? Един милион и половина лева годишно! И така, за да не допуснем, улисани в еуфорията сега, работейки за ревизията, да допуснем този модел да продължава да се окопава, да краде и да съществува през тъканта на държавните институции, дружества и всичко, което се сетите, внасяме предложение в два варианта – каквото се съгласи залата, тъй като виждам, че тези дни решаваме всичко ад хок. Едното предложение е: парламентарната група на „БСП за България“ прави предложение в Проекта на решение, внесено от колегите, да се добави т. 2 и тя да е мораториум. Звучи така, ще го прочета буквално: „До избирането на нов Министерски съвет Народното събрание налага мораториум върху отдаването на концесии, продажба на държавни общински болници и назначения в държавната администрация, регулаторните органи и предприятията с над 50% държавно участие.“ Предлагаме това да бъде т. 2 към това решение [[ръкопляскания от „БСП за България“]] , ще Ви предоставя и точния текст. Само няколко думи за мотивите. Уважаеми колеги, не знам дали знаете, но ние идваме от различни райони в страната и няма как да не знаем реалното състояние на държавата. В момента общински болници са на масата за продажба – поне няколко, и ще приключат, докато ние проверяваме ревизията, за четири или десет години назад. В момента текат конкурси в държавни регулатори, в болници, в училища, в читалища, шефовете на библиотеките сменят в момента – дотам са стигнали. Удължават срокове на независимите регулаторни органи, които са с мандат, назначават нови хора. Тези хора ще трябва да ни дадат информация, какво е състоянието на дружествата. Мислите ли, че ще я дадат добронамерено новите ръководства? Знаете ли какво става в енергетиката в момента? Всичко се подменя. Затова моля, помислете и приемете предложението ни. Така както ще стартираме тази проверка, да наложим мораториум върху този кабинет за определени сделки и харчове до избирането на нов Министерски съвет, когато и да е той. Второто ни предложение е, ако залата не приеме този текст в това решение, ние сме го подготвили с необходимите подписи, внасяме си го в Деловодството, както си е редът, и ще го гледаме вероятно другата седмица, когато ръководството на парламента го разпредели. Но нашето първо желание е да ни подкрепите сега, за да не губим време. Защото една седмица, две седмици може да се окажат значими за нашите намерения за проверка и ревизия на управлението на Борисов. Благодаря Ви за вниманието. [[Ръкопляскания от „БСП за България“.]]
Може ли предложението, госпожо Нинова?
Заповядайте.
Благодаря. Други изказвания? Господин Ненков.
Благодаря, госпожо Председател. Уважаеми колеги! Както стана ясно, ГЕРБ-СДС ще подкрепят тази комисия, и то с голяма радост. И ще Ви кажа защо. Защото всъщност ще установим колко работа е свършена през последните години. Неслучайно поискахме този период да е 10 години. Освен да се направи паралел на различните правителства – било то служебни, било то редовни, в крайна сметка да се даде още един по-голям паралел колко наистина полезни и хубави неща за държавата се направиха. И колкото и да не искате да го признаете, аз съм сигурен, че някъде дълбоко в себе си го осъзнавате. Нямам търпение тази комисия да заработи. Друг е въпросът колко сте искрени. Вчера в първия работен ден някои от политическите групи, всъщност политическата група, от която зависи дали ще има, или няма да има правителство най-вероятно, най-свободно заявява, че този кабинет – или по-скоро, извинявам се, този парламент – ще има много кратък хоризонт на действие: „Някъде около месец.“ Цитирам. Как тогава си представяме тази комисия дали ще е три месеца, шест месеца, година, две, постоянна? Всъщност ще излезе с някакъв що-годе обективен доклад. За мен целта е единствено и само следната – и трябва да си го кажем, да имате много точен план, по който се движите, и той е следният: промяна в изборните правила, тази комисия, която всъщност няма за цел да установи нещо обективно – неслучайно колегата Биков направи тези предложения, защото това е абсурдно една такава комисия, при положение че има и контролни органи, и то не един-два, да свърши и да играе ролята на съд, и да издава присъди. Това няма как да се случи. ГЕРБ винаги е подкрепяла всяка една такава комисия, която се е създавала – и по времето на миналия парламент всичките предложения на БСП, които са правени в този посока, за проверка, за даването на Сметната палата на определени дружества, винаги сме ги подкрепяли. Когато управляваш публични дружества, когато управляваш публични финанси, задължително трябва да има контрол – било то парламентарен, било то от гледна точка на всичките контролни институции. Но когато го правиш с друга цел, когато искаш да извлечеш някаква политическа полза, хем, от една страна, имаш много къс мироглед на управление, хем, от друга страна, искате всичките тези дружества – сигурно над 50 на брой, да установите някакви факти и обстоятелства, които няма да направите, и помнете ми думата, няма да направите. Просто искате да викате някакви хора, да викате съответните примерно директори на дружества. То само за да ги викнете тези шефове на дружества, няма да Ви стигнат тези три месеца, а информацията, която ще дойде в тази комисия, включително и сигналите, които очакваме да дойдат, това ще бъде колосална информация. Това е работа сигурно за 10 години. И хем, от една страна, искате да сте с много кратковременно действие, хем, от друга страна, просто лъжете избирателите си и хвърляте прах в очите им и нищо повече. Нищо повече! Преди малко, понеже имахте декларации за това и сте загрижени за здравния статус на населението и развитието на пандемията в момента, Вие вместо първите Ви законопроекти, вместо първите решения, които внесете тук да бъдат именно какво по-добре и по-добро бихте дали на българското общество като решение на тези въпроси, свързани със здравето, с икономиката, с финансите, ако щете и със здравното и психическо състояние на хората, а Вие се занимавате с това да правите шоу, Вие се занимавате с това да унижавате. Добре, направете го. Ваша воля. Имате си мнозинството, но хората ще го оценят. Вместо Вие тук днес да кажете: вижте какво, правим правителство, имаме еди-какъв си екип, ние по-добре от ГЕРБ може да направим първо, второ, трето, четвърто. Излезте и го кажете. Стига сте се крили, стига сте се крили. [[Ръкопляскания от ГЕРБ-СДС.]]
Реплика, господин Ченчев.
Уважаема госпожо Председател, дами и господа народни представители! Поздравявам Ви с избора! Честитя празника на всички юристи! Репликата ми се състои в следното. Разбира се, насочена е към господин Ненков и това, което каза, но и като цяло към групата на ГЕРБ-СДС в този парламент и коалицията на ГЕРБ в миналия. В какво се състои тя, господин Ненков? Казахте, че се радвате, че се създава такава комисия и ще я подкрепите – това е чудесно. Подкрепете я, работете сериозно вътре и ако работите сериозно, ще установите нарушенията, това е ясно. Но другото, което е ясно, само че Вие с витиевати фрази се опитвате да заблудите цялата зала, а всъщност аудиторията, обществото в България, е следната, че Вие приемахте предложения, но не всички – от страна на единствената опозиция в миналия парламент БСП, да има създаване на временни комисии, това го приемахте, но не всички предложения, но все пак приемахте, само че, господин Ненков, Вие слагахте председатели на тези комисии Ваши хора. А как Ваши хора ще проверяват Вашата си власт? И това Ви беше практика, и Вие го знаете. И за да довърша примера ще Ви кажа в репликата си. Господин Ненков, аз бях част от една такава Временна комисия. Господин Биков беше председател – седи до Вас. Тази Временна комисия беше за установяване истините и фактите, уважаеми дами и господа, около спиране на сигнала на Програма „Хоризонт“ на Българското национално радио. И знаете ли, тогава председателят на Временната комисия, който е член и на Комисията по култура и медии в миналия парламент, се подписа – господин Биков, под доклад, който установи, забележете, че всъщност видите ли сигналът на Програма „Хоризонт“ не е бил спиран четири часа, а чрез Национално управление „Радио и телевизионни станции“ Програма „Хоризонт“ е излъчвала четири часа тишина в ефир. Ето това са техните временни комисии, тишина в ефир! [[Ръкопляскания от „БСП за България“, ИТН и ИСМВ.]]
Приключвайте, господин Ченчев.
Приключвам, госпожо Председател, едно изречение. Много скоро Вашата група ще е половин на брой, защото другата половина ще гласува само и единствено на етажна собственост. [[Шум и ръкопляскания от „БСП за България“, ИТН и ИСМВ.]]
Дуплика, господин Ненков, заповядайте.
Уважаема госпожо Председател, уважаеми колеги! Господин Ченчев, с тежестта, която тази трибуна Ви дава, когато излизате да говорите, аз ще заявя следното. Това, което казахте, първо, не е вярно. Много комисии, които са се създавали във времето, когато ГЕРБ са имали управляващо мнозинство, са били на паритетен принцип, точно за да няма превес на управляващата партия. Аз ще си направя справката и специално ще Ви я дам, за да се осведомите с нея. Що се касае до другото – за тежестта на тази трибуна. Аз съм парламентарист от не малко години сигурно вече и вярвам в тази институция. Казах и преди малко и сега ще повторя: парламентът безспорно трябва да играе тази роля. Той трябва да контролира, той трябва да прави проверки, но той не може да бъде съд. Не може в самото заглавие на решението, което е внесено, да се произнася присъда. Ами, ако няма установени нарушения? Как може предварително да кажете от тази трибуна, че има, един вид, да открием нарушенията? Сигурно има нарушения. Сигурно има нарушения! Затова има все пак разделения и на властите, и като се кълнем в Конституцията трябва все пак да спазваме и Конституцията, и законите, а те именно регламентират това разделение. И пак повтарям, вярвам, че всеки един управляващ, който разполага с публичния ресурс, трябва да бъде подложен на контрол и който не си е свършил работата, трябва да носи отговорност. Няма нищо лошо в това. Това е правовата държава. Но без съд и присъда не става. Това е на площада. Тук е парламент. [[Ръкопляскания от ГЕРБ-СДС.]]
Благодаря Ви. Лично обяснение – господин Биков.
Уважаема госпожо Председател, уважаеми колеги! Съжалявам, че ще трябва и с тази тема да се занимаваме днес, но господин Ченчев явно е забравил изобщо доклада на тази временна комисия какво беше констатирал. На тази Комисия заместник-председател беше господин Александър Симов от БСП. В доклада беше посочено много ясно, че сигналът на Радиото е бил спрян неправомерно. По този случай имаше и прокурорска проверка и в крайна сметка прокуратурата и съдът са тези, които би трябвало да се занимават със съдебната част на този казус. Държа да подчертая, че в Комисията този доклад беше приет с почти пълно единодушие, като дори колегите от БСП, които бяха длъжни да бъдат против по някакъв начин, гласуваха с „въздържал се“. Така че господин Ченчев или не помни, или послъгва. Аз в предишния парламент цитирах Николас Гомес Давила, ще го цитирам и в този парламент, защото сме в началото: „Социализмът не винаги убива, но винаги лъже.“ [[Ръкопляскания от ГЕРБ-СДС.]]
Господин Ченчев, моля Ви! Няма такава процедура.
Бях споменат.
Господин Ченчев, моля Ви! Няма такава процедура. Напуснете трибуната!
Една секунда само.
Моля Ви се, господин Ченчев!
А Вие се качете на нея, защото Ви избраха за заместник-председател и имайте доблестта да застанете горе. [[Шум и реплики.]] Вие се качете, разбирате ли? [[Шум и реплики.]] Лично обяснение.
Не може, защото на какво е?
Първо ме спомена, второ – излъга.
Ама то е лично обяснение на лично обяснение. Не може!
Той ме спомена.
Моля Ви!
Господин Цонев – процедура.
Уважаема госпожо Председател, уважаеми колеги! Тъй като имаме още доста точки, аз предлагам, ако времето е изчерпано, да се ориентираме към преустановяване на дебатите [[ръкопляскания]]и гласуване, а има и много предложения – редакционни, добавки и така нататък, и така нататък. Това е първото ми предложение. И второто ми предложение е по отношение предложението на госпожа Нинова за мораториума. Нашата група вероятно ще подкрепи този мораториум, но предложението ни е следното: втория вариант госпожа Нинова да го внесе, за да можем редакционно да го обмислим. Има много неща – важи ли за служебния кабинет, не важи ли? Важи ли и за кои – за започнати процедури, докъде са докарани, за кои и така... Тоест трябва да видим за какво става въпрос и другата седмица да го гласуваме. Моето предложение е да се спрем на втория вариант. Благодаря Ви.
Заповядайте, господин Славов.
Уважаема госпожо Председател, колеги народни представители! Взимам отношение от името на парламентарната група на „Демократична България“ по направеното предложение от госпожа Нинова във връзка с въвеждането на мораториум по отношение действията на действащото в оставка правителство. Нашата позиция е, че ако се обсъжда мораториум, той трябва да се обсъжда с отделно решение, тъй като има изключително важни въпроси, включително и конституционни въпроси, които могат да бъдат поставени, а и досегашната практика на парламента е винаги, когато е налагала мораториуми, това да е ставало с отделни решения, голяма част от които оспорвани пред Конституционния съд. В крайна сметка предметното поле на решението, което ще гласуваме след малко, е за създаване на Временна комисия с нейни конкретни правомощия, а не за налагане на мораториум. Така че нашето предложение е в този смисъл. Благодаря Ви за вниманието.
Благодаря Ви. Госпожо Дончева.
Имаше серия предложения, колеги, които бяха за допълване на списъка, така както е изброен в тиретата на точка първа и въпреки всичко не сме изчерпателни. От друга страна, имаше основателно повдигнат въпрос, че това е такъв голям обем работа, за който няма да стигнат много месеци и работа на тази комисия до края на един пълноценен парламент. Ясно е, че Комисията ще започне, ако я създадем, с някакви приоритети, ще работи, докъдето може. Предлагам Ви да излезем с една лека редакционна маневра от ситуацията, която подсказа колегата Ганев. Временната комисия трябва да провери целесъобразността и законосъобразността като добавим: като например:… Следват си тиретата, няма нужда от никакво допълване тире по тире, защото още ще стигнем до „Терем“, до ВМЗ – Сопот, до каквото си искате. И всъщност това ни решава въпроса с всички допълнителни предложения, които могат да бъдат и нови, постъпили в самата Комисия, с оглед на заявителските материали, които ще постъпят там. И да остане да гласуваме, ако приемете тази редакционна поправка, само: темата с пенсионните дружества и евентуалното им отпадане от осмо тире, въпросът, който постави колегата Дилов, Комисията да е постоянна или временна, въпросът, който постави колегата Христов, да се изследва 10 години назад или не.
Благодаря Ви, госпожо Дончева. Други изказвания? Преминаваме към гласуване. Започваме от предложението на народния представител Йордан Цонев в наименованието на решението и в точка първа думата „ревизията“ да се замени с „проверка“. Моля, гласувайте. Моля, секретарите да помагат при определянето на резултата. За – 193, против няма, въздържал се – 1. Второто предложение на господин Цонев е думите „пенсионните дружества и тяхното състояние“ в осмо тире да се заличат. Моля, гласувайте. Андрей Михайлов?
За.
За. Галя Бърдарска?
За.
За. За – 204, против и въздържали се няма. Преминаваме към третото предложение на господин Божанков – да се добави накрая в точка едно „сключването на всички сделки от предприятия и други с над 50 на сто държавно участие на „Софийската стокова борса“ АД“. Моля, гласувайте. Галя Бърдарска?
За.
За. Андрей Михайлов?
За.
За. За – 205, против и въздържали се няма. Преминаваме към следващото предложение на Георги Ганев – в точка едно, в третото тире да се добави: „Терем“ ЕАД, Топлофикация „София“, „Търговия и снабдяване“ ЕАД.“ Моля, гласувайте. Галя Бърдарска?
За.
За. Андрей Михайлов?
За.
Два – за. За – 204, против и въздържали се няма. Господин Цонев, заповядайте.
Госпожо Председател, колеги! Аз се извинявам, че вземам думата пак, но да улесним работата. Това, което предложи госпожа Дончева, да го подложим на гласуване сега, макар че... Ами то включва всички останали. Един текст, благодарение на който всички предложения за включване...
Ама те са направени.
...в обхвата всъщност си влизат в обхвата и няма нужда да ги гласуваме едно по едно още. Така че моето предложение – да подложим на гласуване сега предложението на госпожа Дончева и ако то се приеме, другите предложения стават безсмислени, защото автоматично всички влизат в обхвата по силата на текста, който тя предложи. [[Шум и реплики.]]
Добре, преминаваме към предложението на госпожа Татяна Дончева – в точка едно в текста преди първото тире думата „при“ се заменя с „като например“. Моля, гласувайте. Андрей Михайлов?
За.
Галя Бърдарска?
За.
За. За – 200, против и въздържали се няма. Преминаваме към предложението на господин Румен Христов – навсякъде цифрата „4“ да се замени с „10“. Моля, гласувайте.
Въздържал се.
Андрей Михайлов?
Въздържал се.
За – 128, против – 18, въздържали се – 54. [[Ръкопляскания ГЕРБ-СДС.]] Предложението е прието.
Не е вярно това.
Така ми го дават, въпреки че излизат много според мен. [[Шум и реплики от ГЕРБ-СДС.]] За – 128, против – 18, въздържали се – 54. По групи. За: ГЕРБ-СДС – 63, „БСП за България“ – 38, ДПС – 27. Против: „Има такъв народ“ – 7, „Изправи се! Мутри вън!“ – 4, „Демократична България“ – 7. Въздържали се: „Има такъв народ“ – 41, „Изправи се! Мутри вън!“ – 2, „Демократична България“ – 11. Господин Биков, за процедура.
Уважаема госпожо Председател, процедурно предложение за прегласуване, защото може би част от колегите не са разбрали какво гласуваме. Ние предлагаме да не се проверяват четирите години, а да се проверят последните десет години. Това предлагаме ние! Искаме да се уверим, че съзнателно са гласували всички колеги тук за това, че само последните четири години им се струват съмнителни. Другите явно са били наред, сега са се породили съмнения само за последния мандат. Това искаме да разберем с едно ново прегласуване и с тази мотивация. А иначе, ние сме готови да бъдем проверени в последните десет години абсолютно всичко, което кажете. Готови сме да Ви отговорим.
Благодаря Ви, господин Биков. Прегласуване. Моля секретарите да подпомогнат квесторите. Галя Бърдарска?
Въздържал се.
Андрей Михайлов?
(ИТН, чрез интернет платформа за видеоконферентна връзка) : Въздържал се.
За – 120, против – 25, въздържали се – 60. Приема се. [[Реплики от ГЕРБ-СДС: „По групи!“]] По групи: ГЕРБ-СДС – 67... [[Шум и реплики от ГЕРБ: „Чакай, чакай... Ние всички сме тук. Не сме 67. Ако се приема, няма значение.“.]] „БСП за България“ – 34, ДПС – 19, „Има такъв народ“ – 6 против, „Изправи се! Мутри вън!“ – 10 против, „Демократична България“ – 9 против. Въздържали се: „Има такъв народ“ – 42, „Изправи се! Мутри вън!“ – 2, „Демократична България“ – 13, „БСП за България“ – 1. За процедура – господин Иванов.
Лъчезар Иванов, 25-и МИР. Първо, искам да поздравя новия председател на Народното събрание и всички колеги, които са тук новоизбрани. Честито! Смятам, че всички, които сме тук, сме се заклели да служим в името на нашата Република България. Обръщам се към председателя на Народното събрание, който имам честта да познавам отдавна като един огромен професионалист. Госпожо Председател, обръщам се към Вас – във Вашите правомощия по Правилник и по Конституция, ако ние ще работим, е да въдворите в тази зала електронната система. Всички тук отляво и отдясно пледираха преди изборите за машинно гласуване, за електронно гласуване, а ние се върнахме в римския парламент с вдигане на ръка нагоре и надолу. [[Ръкопляскания от ГЕРБ-СДС.]] Аз смятам, че когато тук ние ковем в момента, искаме да започнем на чисто, искаме да направим ревизия на държавата, не може такива важни решения да бъдат взимани с броене от... пак – уважение към квесторите, уважение към всички, които броят, но искам да кажа, че, няма да цитирам, видях колеги, които гласуват два пъти – един път „против“, един път „въздържал се“. Това внася... [[Шум и реплики вдясно.]] Мога да цитирам. Ако искате, мога да цитирам, но няма да го направя от уважение към колегата. Тук трябва да се уважаваме. След това бих искал да се обърна към всички Вас, които искате тази държава да започне на чисто, искате да направите ревизия. Аз се обръщам към моите колеги най-доброжелателно, с най-добри мисли – искаме да започнем на чисто, какъв е проблемът да бъде направена примерно ревизия на 10-годишното управление? И тук всички, които пледират – от улицата, от площадите и така нататък, колко държат на това да имаме чистота в отношенията, да има ревизия. – Чудесно, но нека тази ревизия, нека тази озлобеност, да я оставим отвън. Тук вече сме дошли да работим.
Каква е процедурата – за електронната система?
Сега се обръщам към Вас, тъй като все още не знам намеренията на колегите тук, вече и аз не знам, отляво и отдясно, тоест на всички, които смятате, че управлявате, да се вземе решение – ако ще работим в този парламент по всички нарушения – здравни инструкции, да работим 200 човека на 40 см разстояние, ако се вземе това решение, окей, нека да го вземем това решение и да поставим електронната система. Защото аз, ако попитам кой как е гласувал, защото всеки тук представлява избирателния си район, всеки тук представлява хората, които са гласували за него, включително поименно са гласували за него, да видят кой как е посочил своя глас, в случая – говоря конкретно за ревизията. [[Ръкопляскания от ДПС.]] Второ, искам да се обърна пак към Вашето ръководство, защото много хора в предния парламент, които бяха тук, казваха, че няма прозрачност. Ето, ние искаме прозрачност да има, искаме с името си всеки да гласува. Затова аз се обръщам към Вас, към ръководството, искам това ръководство да вземе решение – ако ние ще продължаваме да работим тук, в тази зала да бъдат монтирани съответно екраните, всеки един от нас да знаем как е гласувал. Защото, когато поискаме разпечатка...
Благодаря Ви, господин Иванов.
Завършвам. [[Шум и реплики.]] Дайте ми възможност да завърша. Когато аз поискам... [[Реплика от ДПС.]] Това не е реплика, колега, това не е реплика. Искам да знам кой как е гласувал, защото нашите гласувания не остават днес тук, в залата, те остават в историята на Република България. Искам да знам как е гласувал всеки един от нас тук [[реплики]], за да може да отговаря с лицето си и да отговаря с името си. Благодаря. [[Бурни ръкопляскания от ГЕРБ-СДС.]]Надявам се този мой апел към Вас да бъде изпълнен. [[Бурни ръкопляскания от ГЕРБ-СДС.]]Ако има решение, нека да бъде обявено от високата трибуна, която заемате.
Благодаря Ви, господин Иванов. Във връзка с направеното предложение от господин Иванов, мога само да обясня – предприети са всички действия, системата ще бъде монтирана до неделя, тоест на 21-ви, в сряда, ще работим със система и монитори. [[Ръкопляскания от ГЕРБ-СДС и викове: „Браво!“]] Продължаваме нататък. Професор Михайлов.
Уважаема госпожо Председател, обръщам се към Вас с цялото си уважение. Като пръв между равни много Ви моля, като човек, който вече четири години стои в този парламент, влезте си напълно в ролята. Няколко пъти днес обявявате спиране на разискванията, след това се дава дума, тук влезе, както каза сполучливо господин Бабикян, един притичващ министър, да ни охули и си отиде, без да чуе какво мислим ние. Сега също – правим прегласувания, излизаме да говорим тук за електронната система 15 минути. Така няма да свършим. [[Реплики от ГЕРБ-СДС.]] Аз си спомням това стихотворение на Маяковски – „Хората, които...“ Сега, ако ще стоим до осем часа да слушаме излиянията на този и онзи, вместо да си вършим работата, много Ви моля... [[Реплика от ГЕРБ: „Това е парламент! Като искаш, си ходи!“]] Вие сте председател на Народното събрание, такива люшкания в дневния ред – „спирам разискванията“, „давам думата“, „връщам се назад“, „отивам напред“, тук Христов Ви донесе и часовник, да се подиграва с цялото Народно събрание. [[Шум и реплики от ГЕРБ-СДС.]] Това е подигравка, господин Христов, подигравка е! Тя Ви отговори един път, че се мери времето. [[Обръща се към народния представител Румен Христов.]] Моля Ви се, това е подигравка! И нека да спрем с тези подигравки, госпожо Председател, да си влезете в ролята, ако сте уморена, да Ви смени някой, но така не можем да продължаваме. Благодаря Ви. [[Ръкопляскания от „БСП за България“.]]
Следващото предложение е на господин Любен Дилов. Мисля, че му отговорих, че постоянните комисии са в Правилника – тече процедура, така че той може да си направи там предложението, в Правилника. Продължаваме нататък. Предложение от госпожа Нинова за нова точка втора, която гласи: „До избирането на новия Министерски съвет се налага мораториум върху отдаването на концесии, продажбата на държавни и общински болници и назначенията в държавната администрация, регулаторните органи и предприятията с над 50 на сто държавно участие“. Останалите точки се преномерират. Моля, гласувайте. Андрей Михайлов?
Против.
Галя Бърдарска?
Против.
Моля за резултата. [[Силен шум и реплики.]] За – 102, против – 47, въздържали се – 59. Не минава. [[Силен шум и реплики: „Не минава!“]] Процедура – госпожа Нинова.
Няма кворум. [[Силен шум и реплики: „Как да няма кворум? Вие не можете да смятате.“]]
Как да няма кворум?
Уважаеми български граждани, започна се! Еуфорията от вчерашната ситуация за голям анти-ГЕРБ фронт трябва да започне да стихва очевидно. Видяхте ли какво се случи току-що? Новите партии „Има такъв народ“, „Демократична България“ и „Изправи се! Мутри вън!“ не пожелаха ревизия за последните десет години. [[Шум и реплики. Възгласи: „Браво!“ Ръкопляскания от ГЕРБ-СДС.]] Вие няма за какво да се радвате, Вие си отивате. Вие си отивате! [[Частични ръкопляскания отляво и отдясно.]] Въпросът е другият, големият, принципният. Същите тези партии не подкрепиха предложението на БСП за мораториум върху действията на правителството на Борисов. [[Силен шум.]] Защо бе, колеги?! [[Силен шум.]] Нашата, уважаеми български граждани, на БСП работа, както и вчера казах, се оказа най-лесна и най-ясна. Защото в политиката най-важно е да си принципен и последователен и каквото си казал преди избори – да го изпълняваш след избори, и каквото кажеш в опозиция – да го изпълняваш като управляващ. [[Ръкопляскания отляво и отдясно. Силен шум.]] Ние, БСП, сме за ревизия на това управление за последните му 11 години. И ние сме за това сега и веднага да му се наложи забрана на Борисов да продава държавни и общински болници и да раздава концесии на парче. Бяхме против това преди 4 април и днес сме против това. Ето това е истинска партия, която работи в политиката на базата на принципи, честност и прозрачност! Моля за прегласуване. [[Силен шум, възгласи и ръкопляскания от „БСП за България“.]]
Процедура?
Обратно процедурно предложение. Първо, това, което казахте, госпожо Нинова, няма никаква връзка. [[Силен шум и реплики.]] Има процедурно предложение за прегласуване! Правя Ви обратно предложение. [[Силен шум и реплики.]]
Госпожо Дончева, в процедура сме по прегласуване.
Не може цялото заседание… [[Силен шум и реплики.]] Има процедурни въпроси, които не са процедурни. [[Силен шум и реплики.]]
Ама то и нейното е същото. [[Силен шум и реплики.]] Господин Цонев, какво е Вашето предложение?
Госпожо Председател, поисках процедура по начина на водене във връзка с предложението за прегласуване. Когато се прави предложение за прегласуване, не се казва кой какви мнозинства и кой против какво е гласувал, първо, а се казва защо се иска предложението за прегласуване. Второ, абсолютни неистини се казаха. От тази трибуна казахме, че подкрепяме предложението за мораториум, но не сега и веднага – сега и веднага може само вкъщи. И ще Ви кажа защо, защото е абсолютно непрецизно предложението и се постарах да го обясня, и колегите го подкрепиха. Всички сме за мораториума, но сега и веднага, сега и веднага – не тук. Сега и веднага, ако искате, ще правите точни предложения, защото в предложения за създаване на временна комисия да вмъквате като точка „Мораториум“, това е принос в българското право и законодателство. Ще си направят предложенията, както казаха скромничко първия път. [[Шум.]] Предлагаме и втори вариант, ако не го одобрите това. Вторият вариант ще бъде другата седмица. Окей, всички ние сме за втория вариант. [[Ръкопляскания.]]
Благодаря Ви, господин Цонев. Моля, прегласуване. [[Силен шум и реплики.]] По начина на водене. [[Силен шум и реплики.]] В процедура сме по прегласуване вече. [[Реплики от „БСП за България.“]] Ами да, веднага трябва да се прегласува, господин Попов, моля Ви се. Моля Ви, прегласувайте. [[Силен шум и реплики.]] Който е за, моля да гласува. Гласували за – 105 народни представители, против няма, въздържали се 107. Предложението не се приема. По групи. За ГЕРБ – 65, „БСП за България“ – 40, против – няма, въздържали се… [[Шум и реплики.]] Те не са добавени, не са в този резултат. Въздържали се: ИТН – 48, „Изправи се! Мутри вън!“ – 14, „Демократична България“ – 24, ДПС – 27… [[Шум и реплики.]] Нищо не се чува. [[Силен шум.]] Значи, 109 въздържали се. [[Реплики.]] Колко? Въздържали се от ДПС – 22. [[Реплики: „Може ли пак?“]] Въздържали се – 49 „Има такъв народ“, „Изправи се! Мутри вън!“ – 14, „Демократична България“ – 24, „Движение за права и свободи“ – 22. Продължаваме нататък. По начина на водене.
Уважаема госпожо Председател, уважаеми колеги! Аз лично се изненадах от начина, по който направихте воденето преди гласуването, защото разрешихте уважаваният от мен господин Цонев да се изкаже по начина на водене, но не позволихте на БСП, от опозицията. [[Шум и реплики от ГЕРБ-СДС.]] Защото очевидно ние ще бъдем опозиция на едно ново мнозинство, което е очевидно. Искам да излязат от тази трибуна и да си кажат на кого му тече концесията в момента в Министерския съвет! [[Силен шум, ръкопляскания, реплики, скандирания: „Браво! Браво! Браво!“ от ГЕРБ-СДС.]] Защото тези от ГЕРБ знаят. [[Ръкопляскания и подсвирквания от ГЕРБ-СДС.]] И ще Ви го кажат – на кого му тече концесията и чака да мине към следващите дни.
Господин Иванов!
Да кажат: кой чака да купи болница?
Господин Иванов…
Кой чака да заграби държавно имущество? Защото очевидно… [[Силен шум.]]
Господин Иванов, обстоятелства извън процедурата.
…в тази зала, това ново мнозинство, което се опитва да каже, че е анти-ГЕРБ, има такива, които чакат, и да дойдат да си кажат тук, от тази трибуна, защото ще Ви го кажат те в очите и ще станете за срам! Благодаря. [[Бурни ръкопляскания, подсвирквания и викове от ГЕРБ-СДС: „Браво! Браво! Браво!“]]
Продължаваме нататък. [[Народният представител Атанас Славов приближава трибуната и иска думата.]] За каква процедура – по начина на водене?
Не. [[Реплики.]] То още не е прието цялото. Ние сме в процедура по гласуване в момента.
Продължаваме, има още предложения. Постъпили са предложения от Румен Гечев, Пламен Абровски, Владислав Панев, Георги Ганев, Тома Биков във връзка с приетото вече предложение за примерното изброяване. Държите ли да бъдат гласувани, или ги оттегляте?
Оттегляме ги, оттегляме ги!
Добре. В такъв случай всички предложения сме ги изчерпали. Преминаваме към гласуване на цялото решение заедно с приетите вече предложения. Моля, гласувайте! Колегите онлайн – Галя Бърдарска?
За.
За – 214 народни представители. Решението е прието. Сега преминаваме към избор на ръководство и състав на Комисията. Моля за предложения от парламентарните групи – от ГЕРБ-СДС?
От името на коалиция ГЕРБ-СДС предлагаме в току-що сформираната комисия членове да бъдат Дани Каназирева, Маноил Манев и Тома Биков.
Благодаря Ви. От „Има такъв народ“?
Уважаема госпожо Председател, уважаеми колеги! От името на парламентарната група на „Има такъв народ“ предлагаме господин Георги Георгиев, господин Иван Хиновски и господин Пламен Абровски. Използвам повода, че съм на трибуната, за да предложа господин Георги Георгиев за заместник-председател на Комисията.
Благодаря Ви. От „БСП за България“?
Уважаема госпожо Председател, от „БСП за България“ предложенията са за Румен Гечев, Явор Божанков и Пламен Милев.
Благодаря Ви. От „Движението за права и свободи“?
Благодаря, госпожо Председател. Уважаеми колеги народни представители, за членове на комисията от „Движението за права и свободи“ предлагам народните представители Йордан Цонев, Сергей Кичиков и Адлен Шевкед.
Благодаря Ви. От „Демократична България“?
От името на парламентарната група на „Демократична България“ за членове на Комисията предлагам Иван Димитров, Борислав Сандов и Калоян Янков.
Благодаря Ви. И от „Изправи се! Мутри вън!“?
Благодаря Ви, госпожо Председател. Уважаеми колеги, както стана ясно – в десетгодишен мандат, в тази зала има един човек, който има капацитета да се справи с тази задача, така че предлагам Мая Манолова за председател на комисията [[силен шум, ръкопляскания, възгласи: „Еее!“]] , Драгомир Ошавков и Андрей Вълчев.
Благодаря Ви. Моля, гласувайте… [[Реплика на народния представител Десислава Атанасова.]] За процедура – госпожо Атанасова!
Благодаря. Госпожо Председател, моята процедура е за разделно гласуване на състава на комисията и на председателя. Благодаря.
Моля, гласувайте предложението за председател на Комисията – Мая Манолова. [[Силен шум и реплики.]]
Първо състава, първо състава!
Окей, добре! Гласувайте така предложения състав на Комисията.
За.
За.
Против? Има – 1 е против. Въздържали се? Няма. За – 217. Моля за гласуване предложението, направено за Мая Манолова за председател на Комисията.
За.
За.
Против? Няма. Въздържал се? Един. За – 147 , 1 – въздържал се. С това съставът на комисията е попълнен, решението е прието и точката – изчерпана. [[Реплики отдясно.]] Ние го гласувахме, нямаше възражения спрямо него и беше гласувано анблок. Продължаваме със следващата точка от дневния ред: ИЗСЛУШВАНЕ НА МИНИСТЪР-ПРЕДСЕДАТЕЛЯ НА РЕПУБЛИКА БЪЛГАРИЯ В ОСТАВКА ОТНОСНО: 1. МЕРКИТЕ И ДЕЙСТВИЯТА, ПРЕДВИДЕНИ В НАЦИОНАЛНИЯ ПЛАН ЗА ВЪЗСТАНОВЯВАНЕ И УСТОЙЧИВОСТ ПО МЕХАНИЗМА ЗА ВЪЗСТАНОВЯВАНЕ И УСТОЙЧИВОСТ, СЪЗДАДЕН С РЕГЛАМЕНТ (ЕС) 2021/241; 2. ПРЕДСТАВЯНЕТО НА ПЛАНА ПО Т. 1 НА ЕВРОПЕЙСКАТА КОМИСИЯ ЗА ОЦЕНКА, В СРОК ДО 30 април 2021 г.; 3. ПОСЛЕДИЦИТЕ ЗА РЕПУБЛИКА БЪЛГАРИЯ ОТ НЕПРЕДСТАВЯНЕТО НА ПЛАНА ПО Т. 1 В СРОКА ПО Т. 2 И ПОЕМАНЕТО НА СЪОТВЕТНАТА ОТГОВОРНОСТ. Постъпило е писмо от вицепремиера Томислав Дончев, че министър-председателят е в отпуск, считано от 16 април 2021 г. Вносителят иска ли думата?
А времето, времето?
Уважаема госпожо Председател, дами и господа народни представители! Очаквано Борисов – премиерът-беглец, генералът-беглец, за трети път от началото на парламента избяга да се яви пред народните представители: вчера при полагането на клетва от 45-ото народно събрание, после, след внасянето на искане за изслушване, в което да докладва за готовността на правителството по Плана за възстановяване и устойчивост, и днес, когато се обсъждаше оставката на неговия кабинет. Ясно е, всички го видяхме, как четири години Борисов унижаваше 44-тия парламент…
Хайде стига бе!
...и ръководството на 44-тия парламент, как го унижаваше и как се гавреше с него! Но сега има нов парламент и ново ръководство, които имат амбицията да върнат достойнството на парламента и една от стъпките на връщане на достойнството на парламента ще бъде довеждането на премиера Борисов тук, пред народните представители. [[Викове от ГЕРБ-СДС: „Ууу!“. Единични ръкопляскания от ИСМВ.]] Последният човек, който има право да се възмущава, е госпожа Караянчева, която участваше активно в опозоряването на 44-тото народно събрание. Засрамете се и мълчете! [[Ръкопляскания отдясно и тропане по банките и викове от ГЕРБ-СДС: „Ууу!“]] Мълчете! Защото Вие допуснахте [[силен шум, тропане по банките и викове от ГЕРБ-СДС, ръкопляскания отдясно]]четири години Борисов да се гаври с парламента! Предлагам Проект за решение, който съм внесла в Народното събрание, но тъй като…
Няма да стане!
Но тъй като Борисов си взе отпуск днес, тоест ние имаме премиер в оставка и премиер в отпуск едновременно – този, който гонеше европейските лидери с 200 км, сега бяга с 200 км от българския парламент. [[Реплики от ГЕРБ-СДС.]] Утре ще бяга с 200 км от българския народ! Предлагам следното решение, което да бъде гласувано от Народното събрание, което съм внесла в Деловодството, но което ще представя на народните представители: „РЕШЕНИЕ за задължаване на министър-председателя Бойко Методиев Борисов да представи Националния план за възстановяване и устойчивост пред Народното събраниеНародното събрание на основание чл. 86, ал. 1 от Конституцията на Република България РЕШИ: 1. Задължава министър-председателя Бойко Методиев Борисов да представи мерките и действията, предвидени в Националния план за възстановяване и устойчивост по Механизма за възстановяване и устойчивост, създаден с Регламент на Европейския съюз;“
Няма такова решение!
„2. Готовността на правителството…“
Какво е това? Това е ново предложение.
„2. Готовността на правителството за представяне на Плана по т. 1 на Европейската комисия за оценка в срок до 30 април 2021 г.“
Няма такова решение!
„3. Последиците за Република България от непредставянето на Плана…“. [[Реплики от ГЕРБ-СДС.]] „…за възстановяване и устойчивост и поемането на съответната отговорност“. Това са въпросите за изслушването, от което Борисов избяга. [[Силен шум и викове от ГЕРБ-СДС: „Няма такова решение! Няма такова решение!“]] Предлагам Народното събрание – и, второ, докладването на премиера Бойко Методиев Борисов да се включи като точка първа от Програмата на Народното събрание за вторник, 20 април 2021 г. [[Ръкопляскания отдясно. Силен шум и реплики от ГЕРБ-СДС.]] Да, и защото е Народно събрание, актовете на Народното събрание са задължителни за премиера! Предлагам Народното събрание да реши да бъде задължен Борисов да се яви тук – тук! – във вторник, в 9,00 ч. и да докладва за готовността на правителството за Плана за възстановяване и устойчивост. Има нов парламент и ново ръководство.
Няма нов правилник! Няма нов правилник!
Гаврата с парламента ще спре и Вие няма да опазите Борисов! Ще се яви тук! [[Ръкопляскания отдясно.]]
То до сряда по-скоро трябва да бъде. [[Уточнения в председателството.]] В случай че във вторник няма заседание на Народното събрание, Борисов да бъде извикан за докладване пред парламента в сряда, в 9,00 ч. [[Шум и реплики от ГЕРБ-СДС.]]
Процедура!
Процедура!
Процедура, господин Иванов.
Втора!
[[Встрани от микрофоните: „Ето, това е решението, което сме гласували!“]] Уважаема госпожо Председател, уважаеми колеги! Мисля, че до създаването на нов правилник на 45-ото народно събрание сме длъжни да изпълняваме Правилника към днешна дата. Внесено е официално предложение, което е подписано. Затова считам, че това, което беше изчетено тук, първо, е абсолютно нарушение на Правилника. Второ, което искам да вметна. Аз се обръщам към всички колеги тук: не може с такава злоба, с такава жлъч от тази висока трибуна да се говори за министър-председател. Това е олицетворение на ръководството на държавата. Аз се обръщам към Вас, госпожо Председател, която добре познавате Конституцията: не може от тази трибуна министър-председател или народен представител да бъде обиждан с всякакви епитети. Нещо повече, аз се обръщам към Вас, госпожо, не искам да цитирам Ваши думи за това преди колко години в какво се заклехте. Вие се заклехте в името на Вашето здраве – тук ще спра, за да спестя думите, и Ви моля: недейте с такива обидни думи, с такава жлъч, с такава мъст. Повярвайте ми, че всеки, който таи такава злоба, жлъч и мъст, в крайна сметка знаете ли какво се случва? Аз съм лекар и ще Ви кажа: това ще Ви доведе до нова болест. Нищо друго не казвам, но искам да се обърна: не може в този парламент да се работи по начин… [[Шум и реплики от ГЕРБ-СДС, ИТН и ИСМВ.]]
Господин Иванов, много Ви моля!
Да. Аз също Ви моля, госпожо Председател, да си влезете във функциите и когато се нарушава Правилникът, да отнемате думата от тази трибуна. И да завърша. Тъй като аз смятам, че Вие дадохте възможност тук на преждеговорившия да обижда целия Министерски съвет и съответно нашия министър-председател, освен това да цитирам хора, които тук са юристи и претендират за висока юридическа култура, че когато един министър-председател е в оставка, по Конституция, значи примерно, когато е в своето действие, може да бъде извикан тук, да му бъде поискана оставката, но когато той е в оставка, аз не виждам начин и форма, която тук беше цитирана. Така че нека да не изменяме и да не измисляме нови закони. Създайте ги, направете нов правилник и тогава ние ще се съобразим с правилния ред. Благодаря Ви.
Благодаря Ви, господин Иванов. Госпожа Атанасова.
Благодаря Ви, госпожо Председател. Процедурата ми е по начина на водене. Струва ми се, госпожо Председател, че вчера всички, които Ви избраха, имаха ясното съзнание, че ще се справите със ситуацията в пленарната зала и с приложението на Правилника – действащия, такъв, какъвто е. Виждам, госпожо Председател, че вече часове наред се нарушава явно Правилникът дори и в момента. [[Шум и реплики от ИСМВ и ИТН, които стоят прави до банките.]] При безредие Вие трябва да помолите народните представители да заемат местата си. Знам, че от два дни, колеги, сте тук, но нито сме на площада пред Министерския съвет, нито целите Министерския съвет с риби, бесилки и всякакви други неща. [[Шум и реплики от ИСМВ и ИТН.]] В парламента сме, който парламент функционира съгласно правилата и Правилника [[шум и реплики от ИСМВ и ИТН.]]и, уважаеми дами и господа, тези правила се спазват, затова Вие вчера положихте клетва. Ако днес вече е забравено от всички Вас, които демонстрирате тотално неуважение не само към правилата, но и към личностите – без значение кои са те и без значение на какви постове са, то настоявам, госпожо Председател, Вие да се намесвате във всеки случай при обида към народен представител или член на Министерския съвет в оставка и да въведете ред в тази зала. Благодаря. [[Ръкопляскания и тропане по банките от ГЕРБ-СДС.]]
Лично обяснение.
Уважаема госпожо Председател, уважаеми колеги! Когато не можеш да кажеш за какво си, се обединяваш в различни тѐзи против кого си. Оттук, от вчера, от тази трибуна не чухме нито какво ще правим със здравеопазване, нито какво ще правим с икономика, едни искат мажоритарни избори, други не искат.
Госпожо Караянчева…
Скъпи приятели! Вие сте се обединили около една обща теза: всички да мразим Цвета Караянчева. [[Смях и реплики от ИСМВ и ИТН.]] Само че ще Ви кажа нещо: омразата не е добра основа за изграждане на съгласие и политическа енергия…
Госпожо Караянчева…
…впрегната само в омраза, е загубена енергия. Хората не са Ви пратили тук да правите циркове, а да работите. [[Ръкопляскания от ГЕРБ-СДС.]]
И Вас също.
Процедура!
В каква процедура сме, господин Славов? За изказване ли искате по точката?
Да, за изказване.
Заповядайте.
Госпожо Председател, колеги народни представители! Преди малко чухме от уважавания господин Иванов, че в момента, в който министър-председателят си подаде оставката дори може да не отговаря на питанията от пленарната зала. Може да не се явява в пленарната зала, както е правил досега, но на по-голямо основание. [[Реплика от ГЕРБ-СДС.]] Напротив, точно това беше тезата. Аз като юрист в Деня на Конституцията и на юриста много ясно трябва да кажа, че министър-председателят е длъжен винаги да се появи в Народното събрание, когато бъде поискано това. Независимо дали е в оставка, независимо дали е болен, независимо дали планира воаяж до Барселона [[ръкопляскания от ДБ, ИТН и ИСМВ]] , министър-председателят е длъжен да се явява винаги в Народното събрание. Парламентаризмът не се суспендира, когато правителството е в оставка. Ние във всеки един момент можем като народни представители да изискваме появата на всеки министър, включително и на премиера в пленарна зала и той е задължен по силата на Конституцията и на Правилника да се яви. В други парламенти, трябва да кажа, има и санкции, икономически санкции, глоби за така нареченото неуважение към парламента. Това може би е една добра идея, която да вкараме в новия правилник [[ръкопляскания от ДБ, ИТН и ИСМВ]]– да има глоби за министри, премиери, шефове на държавни ведомства, които отказват да се явяват в парламента и блокират парламентарния контрол. Благодаря Ви. [[Ръкопляскания от ДБ, ИТН и ИСМВ, реплики: „Ще Ви подкрепим! Браво!“]]
Благодаря Ви. За изказване – Филип Станев.
Уважаеми дами и господа! Понеже виждам, че градусът на емоциите твърде много се вдигна, това наистина в много моменти във всяка една професия, включително и в тази – изключително отговорна и задължаваща професия на парламентариста, не е добра идея. Нервите никога не са добър съветник. Още по-малко добър съветник са нервите, когато преминават в проклятия. Господин Лъчезар Иванов, много Ви моля не кълнете от трибуната на Народното събрание госпожа Манолова. Вие сте джентълмен, Вие сте интелигентен човек. Неслучайно носите прозвището „Мозъка“, много Ви моля! [[Смях и ръкопляскания от ДБ, ИТН и ИСМВ.]] Дръжте се по-възпитано. [[Ръкопляскания от ДБ, ИТН и ИСМВ.]] Искам да върна доброто настроение на всички Ви, за да станем отново практични и да работим, както трябва. Искам да Ви обявя, че днес аз открих нов празник – освен Деня на юриста и на Конституцията. Това е прекрасният нов празник на смелостта на българския премиер. Човекът, който играе отлично футбол, за малко не победи на тенис световната легенда Борис Бекер [[реплика от ГЕРБ-СДС]], човекът, който всъщност беше [[шум и ръкопляскания от ДБ, ИТН и ИСМВ]]гордостта на България по отношение на своята мускулатура и журналистите искаха да го пипат по мускулите. Този човек… [[Шум и реплики от ГЕРБ-СДС.]] Не разбирам защо се възмущавате? Аз отправям комплименти към премиера. Премиерът днес доказа за пореден път, че е смел мъж, доказа го наистина. Аз предлагам да не се сърдите, да не се обиждате, не казвам нищо лошо за Вашия премиер в оставка. Този премиер е смел човек и го доказа днес. [[Шум и реплики от ГЕРБ-СДС.]] И всъщност за финал, понеже виждам, че вместо да Ви [[шум и реплики от ГЕРБ-СДС]]успокоя, Ви развълнувах. Искам да Ви кажа с широка усмивка от тук: днес се оказа, че бистришкият тигър е един най-обикновен страхлив заек от Банкя. [[Ръкопляскания от ИТН, ИСМВ. Викове от ГЕРБ-СДС: „Ууу.“]]
Искате ли изказване? Господин Тошко Йорданов, седнете си на мястото. Господин Иванов, моля наистина за лично обяснение.
Да, разбира се, по Правилник имам право на лично обяснение. Първо, искам да кажа, че ако не съм бил правилно разбран, поднасям извинения към госпожа Мая Манолова, с която се познаваме повече от 16 години, и това, което казах, явно не беше разбрано. Мисля, че тя ме разбра, но аз ще го кажа пак: когато човек таи в себе си злоба, агресия, това води след себе си до заболявания. Нито за миг не съм се опитал да… [[Шум и реплики.]] Второ, благодаря на преждеговорившия колега и неслучайно хората са ме оценили, и затова имам прякор – аз не се притеснявам от това да бъда „мозък“. [[Ръкопляскания от ГЕРБ-СДС.]] Примерно мога да цитирам и други красиви думи като прякори, но, за съжаление, не са лицеприятни и затова няма да ги кажа. Така че, обръщам се към Вас: виждам, че емоцията пораства, виждам, че тук всички са толкова изнервени. Искахте оставката – гласувахте оставката. И сега не виждам проблем…
Господин Иванов, отклонявате се, Вие правите забележка на колегите и в същото време Вие нарушавате Правилника.
Благодаря, ако съм прекалил, извинявам се. Благодаря. [[Ръкопляскания от ГЕРБ-СДС.]]
По начина на водене.
Уважаема госпожо Председател, уважаеми колеги, вчера бяхте избрана с едно завидно мнозинство, което предполага Вашата висока легитимност. Наистина това, което виждаме в десния край на залата, не предполага редът, който тази зала заслужава. Първо Ви моля да въведете ред в пленарната зала. Второ, на няколко пъти от тази трибуна допуснахте изключително остър и граничещ с цинизъм език, който по принцип, по сега действащия Правилник на парламента, се наказва. Изключително моля, преди да се приеме правилник, в който изглежда, че така съставеното ново мнозинство в него ще въведе цинизмите, обидите, омразата и жлъчта, както вече някои колеги споменаха, но преди това да се случи, прилагайте този, който предишното мнозинство изповядваше – подчинен на демократични принципи. За съжаление, от тази трибуна днес видяхме как умира българската демокрация. Тук видяхме колеги, които говорят за насилствено принуждаване, довеждане, отвеждане, арести и не знам още какво, но все още живеем в правова държава. Очевидно има колеги, които се опитват да разрушат този демократичен ред. Засега Ви моля Вие да бъдете негов стожер и пазител поне във вида, в който предишното мнозинство Ви го завещава, а след това вече може вече да правите каквото си искате. [[Ръкопляскания от ГЕРБ-СДС.]]
Господин Йорданов – изказване.
Преди да започна, само искам да помоля тази средната част на залата, ако може да слуша, преди да тропа. [[Шум и реплики от ГЕРБ-СДС: „Кой си ти?“]] В момента тук би трябвало да бъде премиерът в оставка Борисов, който е в отпуска. Казвам се Тошко Йорданов Хаджитодоров, главен сценарист съм на „Шоуто на Слави“. Имам огромно участие да се чувствате така, както се чувствате, като знаете кой съм – понеже вчера госпожа Атанасова каза, че шоуто е свършило. Така да бъде. Тук чувам думи как не трябвало да се говори с езика на омразата или да не се правят квалификации и затова преди да се разтропате, ще Ви цитирам думите на човека, който стои сред Вас. Това са негови думи, така че го изслушайте и след това тропайте и каквото искате – Тома Биков: „Борисов не е диктатор, той е карикатура на диктатор. Второто, не е по-малко вредно от първото. [[Шум и реплики от ГЕРБ-СДС.]] Този човек дотолкова си е повярвал, че е забравил кой е и откъде идва.“ [[Ръкопляскания от ИТН и ИСМВ.]] По-лошото е, че сякаш ние забравяме и приемаме присъствието му по върховете на властта като нещо нормално и много често дори не осъзнаваме колко далеч сме стигнали. В нормална ситуация подобен човек не би се случил като кмет на Банкя, а камо ли като министър-председател. [[Реплики от ГЕРБ-СДС.]] Аз с удоволствие бих си платил глобата за това, което ще кажа, или да получа забележка: страхливецът Борисов днес не дойде за пореден път! [[Ръкопляскания от ИТН и ИСМВ.]]Шофьорчето Борисов днес не дойде за пореден път [[викове от ГЕРБ-СДС: „Ууу!“]], Джипко Бибитков днес не дойде в парламента за пореден път! Прекрасно е, че той е Ваш лидер! Благодаря Ви за това удоволствие. [[Шум и реплики от ГЕРБ-СДС.]]
Госпожа Караянчева – по начина на водене.
Колеги, нека да прочетем какво пише в дневния ред – Изслушване на министър-председателя по чл. 113. На стр. 64 има чл. 113. Процедурата е следната: пет минути изслушване на вносителя на предложението. Госпожа Мая Манолова я изслушахме. Очакваме за изслушваното лице в лицето на господин Томислав Дончев да му се даде десетминутно изложение, след което всяка една парламентарна група има право на два въпроса, и накрая пет минути за обобщаване. Госпожо Председател, разбирам, че тепърва започвате да работите с Правилника, и моля Ви да спазите чл. 113 по начина, по който е написан в Правилника, и както е изискано от госпожа Манолова изслушването на министър-председателя.
Госпожо Караянчева, в случая ние не сме в процедурата на чл. 113, тъй като точката е „Изслушване на министър-председателя“. Прочетох коректно, че министър-председателят е в отпуска съгласно писмо на вицепремиера. Госпожа Мая Манолова взе думата, за да предложи Проект на решение, с което парламентът да задължи министър-председателя да бъде в Народното събрание на 21 април, тоест ние въобще не сме тръгнали към никаква процедура по изслушване, госпожо Караянчева. [[Шум и реплики от ГЕРБ-СДС.]] Ние въобще не сме в процедура на изслушване! По начина на водене – заповядайте.
Уважаема госпожо Председател, разбирам, че не сме в процедура по изслушване, а сме минали изведнъж в процедура по проект на решение, което не е гласувано като включване в дневния ред. Как е станало преминаването от една точка, която не е включена в дневния ред, а давате изказвания по точка, която не е гласувана от залата да влезе в дневния ред? Второ, според чл. 89: „Проекти на решения, декларация и обръщения се внасят, когато проектите на решения по процедурни, организационни и технически въпроси не се разпределят на постоянните комисии, освен ако председателят на Народното събрание реши друго. Проектите на решения се внасят от председателя на Народното събрание.“ И аз имам един въпрос към Вас: кой е председател на Народното събрание – Вие или Мая Манолова?! [[Ръкопляскания от ГЕРБ-СДС.]]
Господин Биков – лично обяснение.
Уважаема госпожо Председател, лично обяснение. Първо, радвам се, че на господин Йорданов са му разрешили да се изкаже днес и са му свалили забраната. Ако четем кой какво е писал и какво е говорил – писали сме доста неща всички, а Вие като сценарист на едно от популярните шоута в България сте написали доста неща. Написали сте и доста статуси за Вашия лидер във Фейсбук. В един от тях се твърди например, че в България и изобщо в света няма епидемия от коронавирус. Това беше само преди една година, а ние не сме го забравили. [[Ръкопляскания от ГЕРБ-СДС.]] Това е в границите на лакардиите, които Вие сте свикнал да произвеждате на килограм, но ще ви кажа обаче нещо, което не е лакардия. Преди буквално няколко дни, преди само няколко седмици Вашата партия и Вашият лидер твърдяха, че единствената Ви кауза е да въведете мажоритарни избори в два тура, а днес това не било така?! Ами Вие излъгахте бе, колеги, и то излъгахте политически! [[Ръкопляскания от ГЕРБ-СДС.]] Вашата партия събра и подведе 500 хиляди български граждани с тази теза. Ние днес Ви казваме, че сме готови не само да Ви подкрепим, готови сме да изработим, да внесем и ще го внесем още другата седмица…
Това не е лично обяснение, господин Биков.
…и ще видим кой лъже, защото става въпрос за това кой какво е писал. Вие сте написал една лъжа във Вашата програма и тази лъжа ще бъде наказана! Нека да има бързи избори и ще видите колко гласа ще вземете. [[Ръкопляскания от ГЕРБ-СДС.]]
По отношение на проектите за решение – чл. 89 изрично казва, че по решение на председателя те могат да не се разпределят, така че в случая решението за това беше направено в залата от Мая Манолова. [[Шум и реплики от ГЕРБ-СДС: „Ето го решението!“]] Това, което Мая Манолова прочете, няма да бъде поставено на гласуване, а на гласуване ще бъде поставено това решение, което е внесено с двете точки. Господин Мартин Димитров.
Уважаема госпожо Председател, уважаеми дами и господа! Нека да бъдем по-сериозни, защото обсъждаме Плана за устойчивост и развитие, по който вече е редно да има изслушване. Това е тема, която касае цялото общество. Какво е по-важно за премиера в момента – вместо да е в тази зала, и за темата, по която ще бъдат разпределяни 12 млрд. лв.?! Много фалиращи бизнеси чакат да получат помощ – няма да чуят, а ще чуят само някакви лакардии и несериозни изказвания. Това е истинският въпрос. Има трета ревизия на Плана за възстановяване. Вие виждали ли сте я, защото ние не сме. Тя трябва да бъде предоставена на Народното събрание и всички да я прочетем. Не е предоставена, а това е някаква презентация днес – 300 страници презентация! Трябва да има нови консултации, да бъде направена публична, за да може бизнесът и гражданите да се произнесат. Хиляди хора в момента фалират, а Вие какво им казвате – шеги и закачки?! И къде е Вашият премиер? Какво му е по-важното в момента от това да бъде подмогната българската икономика с тези 12 млрд. лв.?! Хиляди бизнеси могат да бъдат спасени! Хората чакат да чуят неговите отговори. Днес няма никой, никой няма! Няма по-важен въпрос от този. Имате премиер в оставка, а той дължи отговорите тук и не трябва – дори да е в отпуска, ще наруши отпуската си, идва и отговаря на тези въпроси. Нямате никакво оправдание по тази ключова тема. Извън това, че трябва да дойде премиерът, то в най-кратки срокове тази трета ревизия трябва да бъде предоставена на Народното събрание, а и на всички български граждани, така че да може да има бележки, коментари и допълнения по нея. И най-важното, до 30 април трябва да бъде внесено към Европейската комисия, ако няма удължаване, така че хората да видят, че се работи за тях, върши се каквото трябва, така че още тази година да има достъп до тези пари и да се помогне на българската икономика. Надявам се сами да поискате и премиерът сам да каже, въпреки че е в оставка, че ще дойде да отговори на тези въпроси. Благодаря Ви.
Благодаря Ви. [[Шум и реплики от ГЕРБ-СДС: „Искаме процедура.“]] Няма да ви дам думата. [[Шум и реплики от ГЕРБ-СДС: „Искаме процедура.“]] Приключваме. Закривам разискванията по точката относно отказа на министър-председателя да дойде в Народното събрание. Има внесено Проекторешение в тази връзка. Изчитам Ви Проекта на решение: „РЕШЕНИЕ за задължаване на министър-председателя Бойко Методиев Борисов…“ [[Шум и реплики от ГЕРБ-СДС.]] Каква е процедурата Ви? Заповядайте – да видим каква Ви е процедурата.
Благодаря, госпожо Председател. Първо, искам процедура – да вземете стенограмата от предното изказване на господин Тошко Йорданов, да проверите и съответно по стандартите на парламентарната практика, етика и морал да му наложите наказание. Имате стенограмите и можете да прочетете какви думи каза по адрес на премиера на държавата господин Бойко Борисов. Второ, за да може да изясните все пак каква точка днес правим, от името на парламентарната група искам 30 минути почивка. [[Ръкопляскания от ГЕРБ-СДС. Шум и реплики.]]
Давам почивка 30 минути. [[След почивката.]]
Колеги, продължаваме заседанието. Прочитам Проекта за решение: „Проект! РЕШЕНИЕ за задължаване на министър-председателя Бойко Методиев Борисов да представи предложенията и мотивите в Националния план за възстановяване и устойчивост, внесен от Министерския съвет Народното събрание на основание чл. 86, ал. 1 от Конституцията на Република България РЕШИ: 1. Задължава министър-председателя Бойко Методиев Борисов да представи предложенията и мотивите в Националния план за възстановяване и устойчивост, и да участва в обсъждането. 2. Изслушването да се включи като точка първа от Програмата на Народното събрание – 21 април 2021 г., с оглед на това, че следващо заседание ще бъде в сряда.“ Моля, пристъпваме към гласуване.
Процедура.
Моля, госпожо Караянчева, като бивш председател знаете, че думата се дава от място. Не Ви давам думата. Всички процедури са приключили.
Ще говоря, когато си искам.
Моля, който е съгласен с направеното предложение, да гласува.
То не е входирано в Деловодството на Народното събрание… [[Шум, реплики от ГЕРБ-СДС.]]
Госпожо Караянчева, решението е входирано в канцеларията и има характер на решение по процедурни, организационни и технически въпроси. [[Шум, реплики от ГЕРБ-СДС.]] Моля да седнете на мястото си и да говорите, ако Ви дам думата. Моля да си седнете на мястото. Моля, квесторите – броене. [[Шум и реплики от ГЕРБ-СДС, викове: „Какво гласуваме, коя точка?“]] Гласуваме решение за задължаване на министър-председателя Бойко Борисов да се яви на заседанието на 21 април 2021 г. в парламента – да представи предложенията и мотивите на Националния план за възстановяване и устойчивост и да участва в обсъждането му. Галя Бърдарска?
За.
Благодаря. Андрей Михайлов?
За.
Благодаря. Обявявам резултата: За – 135, от които по групи: „Има такъв народ“ – 45, „Изправи се! Мутри вън!“ – 13, „Да, България“ – 23, „БСП за България“ – 30, ДПС – 24; против – 70 на ГЕРБ. [[Ръкопляскания от ИТН, ИСМВ.]] Хората, които гласуваха „против“, консумираха правото си на глас и обстоятелството, че след това гласуваха пак, някак си няма никакъв юридически смисъл. [[Шум и реплики.]]
Моля, квесторите да се погрижат колегите народни представители да искат думата от място и да получават, когато я получат. [[Шум и реплики.]] Моля, колеги, седнете си на мястото! Не Ви давам думата.
Как да седна, като съм секретар, а те стоят прави!?
Има квестори. Вие сте съобщили резултата при гласуването „против“. [[Шум и реплики.]] Приключваме точката. Решението е прието. [[Ръкопляскания от ИТН, ИСМВ, БСП.]] Заповядайте. Моля, колега, да се придържате към Правилника и да говорите само по процедурата, която искате.
Госпожо Председател, благодаря Ви. Искам процедура по прегласуване. Във връзка с гласуването съм упълномощен от парламентарната ми група да поискам процедура по поименна проверка.
Вие имате право на една процедура по време на гласуване. Направихте процедура за прегласуване. [[Шум и реплики, възгласи от ГЕРБ-СДС: „Не, не е така.“]] Моля Ви, седнете! Моля Ви, седнете! В залата има очевидно мнозинство. [[Шум и реплики, възгласи от ГЕРБ-СДС: „Еее.“]] Който е съгласен с Проекта за решение, моля да гласува. [[Шум и реплики.]] Галя Бърдарска?
За.
Благодаря. Андрей Михайлов?
За.
Благодаря. Обявявам резултата: 145 – за, „Има такъв народ“ – 45, „Изправи се! Мутри вън!“ – 14, „Да, България“ – 25, „БСП за България“ – 34, ДПС – 25, въздържали се – 70 ГЕРБ-СДС. Решението е прието. [[Ръкопляскания от ИТН, ИСМВ.]] Отрицателен вот – заповядайте, госпожо Караянчева. Госпожо Караянчева, Вие сте гласували „въздържал се“, а не „против“.
Как разбрахте, че съм гласувала „въздържал се“? За новите колеги, които са тук, и за Вас, госпожо Председателстваща, искам да изчета чл. 52 от Правилника за организацията и дейността на Народното събрание, ал. 3: „Председателят във връзка с предстоящо гласуване може да извърши по своя инициатива или само веднъж в едно заседание по искане на парламентарната група проверка на кворума чрез поименно прочитане имената на народните представители“. Колегата Гаджев поиска точно това предвид на гласуването, което предстоеше. Така че Вие сте длъжна по този правилник да дадете поименна проверка.
Благодаря, госпожо Караянчева. В залата на практика е почти пълният състав на парламента. [[Шум и реплики.]] Имаше искане за втори отрицателен вот. Заповядайте, колега. [[Шум и реплики.]]
Уважаема госпожо Председател, уважаеми колеги! Госпожо Председател, това е процедура по начина на водене.
Моля Ви, не получавате такава възможност… [[Шум, реплики от ГЕРБ-СДС. Ръкопляскане от ИТН.]] Приключваме гласуването и имат предимство отрицателните вотове. Ако има още отрицателни вотове, те са преди Вас. Ако няма още отрицателни вотове, каквито поискахте, и поискате думата за такава процедура, моля.
Благодаря Ви. Уважаема госпожо Председател, след процедурните неразбории и неясноти, след погазването на Правилника за организацията и дейността на Народното събрание бих искала да върна дебата към Плана за възстановяване и устойчивост. Чухме преди малко и от колеги, които настояват да бъде чуто представянето на изготвения Национален план за възстановяване и устойчивост. Тъй като вицепремиерът Томислав Дончев е тук сред нас, ако колегите наистина искат да чуят представянето на Плана, призовавам Ви да му дадете думата.
Благодаря Ви. Това няма никаква връзка с процедурата по водене. Правилникът предвижда възможност на министрите да вземат думата по всяко време, само че тя очевидно се използва като възможност по всяко време и по всяка точка, независимо има ли връзка министърът, или няма с нея, да взема думата. Това очевидно противоречи на всякакъв здрав разум. Използва се за подмяна на едно нормално заседание. Точка трета е минала. Караме по дневния ред. Ако господин Дончев иска да осведоми парламента, ще му дадем думата, но не сега. [[Шум и ръкопляскания.]] Думата има министърът на финансите Кирил Ананиев по точка четвърта от дневния ред: ИЗСЛУШВАНЕ НА МИНИСТЪРА НА ФИНАНСИТЕ КИРИЛ АНАНИЕВ, НА ОСНОВАНИЕ ЧЛ. 113 ОТ ПРАВИЛНИКА ЗА ОРГАНИЗАЦИЯТА И ДЕЙНОСТТА НА НАРОДНОТО СЪБРАНИЕ, ОТНОСНО ИЗПЪЛНЕНИЕТО НА ЗАКОНА ЗА ДЪРЖАВНИЯ БЮДЖЕТ НА РЕПУБЛИКА БЪЛГАРИЯ ЗА 2021 Г. И РАВНИЩЕТО, И СТРУКТУРАТА НА ФИСКАЛНИЯ РЕЗЕРВ КЪМ 31 МАЙ 2021 Г.
Трета точка, госпожо Председател. Трета точка какво я правим?
Третата точка приключи даже преди да приемем…
Вие четете ли изобщо Правилника? [[Шум и реплики.]]
Заповядайте, господин Министър.
Процедура.
Процедура. [[Шум, реплики.]]
Прави сте, аз се увлякох. [[Реплики.]] По точка трета – изслушване на министъра на финансите на основание чл. 113 от Правилника, което Ви прочетох преди малко, има думата вносителят на предложението.
В коя точка сме сега? А трета точка къде е ?
В четвърта.
А трета точка къде е?
Приключи отдавна. [[Смях, шум и реплики.]]
Вие сте срам за парламента. Искам процедура!
Заповядайте, господин Гечев. [[Шум, реплики.]] Седнете си на местата! Дайте думата на господин Гечев да изложи мотивите на вносителя. Заповядайте, господин Гечев.
Уважаеми колеги, равнището и структурата на фискалния резерв е един от ключовите макроикономически показатели за състоянието и бъдещето на България особено в тези извънредни и трудни икономически условия. Ние сме много загрижени, защото от изтеклата официална информация и на БНБ, и преди седмици на Министерството на финансите разбираме, че фискалният резерв на Република България се движи към критичните равнища от малко над 4,5 млрд. лв., както е по закон. По последни непроверени данни това равнище на фискалния резерв е около 5 млрд. и 700 млн. лв. Дали е така, ние искаме да разберем от министъра на финансите. Той трябва да ни каже какво е истинското равнище на фискалния резерв към 31 март тази година. Искам веднага да кажа, тъй като става дума за касова основа, Вие, господин Министър, би трябвало да имате информацията малко след 17,00 часа на 31 март на касова основа какво е равнището на фискалния резерв, каква е неговата структура и каква е неговата ликвидност, тъй като от това състояние ние можем да направим извода къде се намираме в момента, дали бюджетът ще може да бъде обвързан, в това число и с утвърдените заеми.
Заповядайте, господин Министър – имате 10 минути. [[Шум и реплики от ГЕРБ-СДС. Тропане по банките и скандирания от ГЕРБ-СДС: „Мутри вън!“]] Заповядайте, господин Министър! Заповядате, господин Министър! Заповядайте! Заповядайте! [[Реплики от ГЕРБ-СДС: „Процедура!“]] Има за обсъждане важни неща. Няма никакъв процедурен проблем в момента. Заповядайте, господин Министър!
Госпожо Председател, моля Ви прочетете Правилника!
Седнете! Извинете – квесторите! Никой депутат не може да става от мястото и да идва да взима думата тук! Моля, погрижете се! Моля, погрижете се! [[Скандирания от ГЕРБ-СДС: „Мутри вън!“]] Изчакайте, господин Ананиев! Изчакайте! Заповядайте! Заповядайте! Заповядайте, господин Ананиев! [[Реплика от министър Кирил Ананиев встрани от микрофоните.]] Знам, че не можете. [[Реплика от ГЕРБ-СДС: „Процедура!“]] Няма как да правите. Ако сте искали в дневния ред да правите нещо обратно, да сте го направили. [[Реплики от ГЕРБ-СДС.]] Не, моля Ви! Заповядайте, господин Министър. [[Реплики от ГЕРБ-СДС.]] Имате право да правите обратно предложение, но в случая е гласуван дневен ред, така че ние сме по точка от дневния ред. [[Реплики от ГЕРБ-СДС: „Процедура!“]] Моля Ви, процедура се дава, когато има процедура! Моля Ви, прочетете си дефиницията за процедура! [[Шум и реплики от ГЕРБ-СДС.]] Заповядайте, господин Министър! Заповядайте, господин Министър! Започнете да говорите. Заповядайте, господин Министър! [[Силен шум и тропане по банките от ГЕРБ-СДС.]] Заповядайте, господин Главчев, да видим процедурата. [[Възгласи „Еее!“ и ръкопляскания от ГЕРБ-СДС.]]
Няма да Ви благодаря, госпожо Председател!
Естествено!
Просто спазвайте Правилника, нищо повече не искаме! Процедура се дава по всяко време – направете си справка. Направете си справка! Процедура се дава по всяка време, освен ако няма реплика и дуплика. Не видяхме нито реплика, нито дуплика да има. Наистина трябва някакви по-простички неща… Прочетете Правилника! Министър може да говори по всяко време, когато пожелае.
Моля Ви! Моля Ви! Моля Ви! Процедурата не е да разяснявате на някого Правилника! [[Шум и реплики от ГЕРБ-СДС.]]
Има нужда обаче! Обаче има нужда! Как да не е процедура?! Вие не спазвате процедурата!
По чл. 55 си отправете това, което искате.
Това е по начина на водене, естествено. И това ли трябва да Ви обяснявам, че процедурата е по начина на водене?!
Заповядайте и изразете мнението си каква процедура искате!
Аз Ви казах! Казах Ви, че нарушавате Правилника и не водите както следва пленарното заседание!
Добре.
Това добре ли е според Вас?! Това добре ли е?!
Добре. Имате ли нещо друго да добавите?
Смятате, че е добре това, че погазвате Правилника, който е със силата на закон, и Вие казвате добре?! Нали сте за върховенство на правото?!
Какво искане имате във връзка с процедурата?
Искам да дадете думата на вицепремиера Томислав Дончев, който да запознае залата с Плана за развитие.
Моля Ви, моля Ви, това не е процедура.
Как да не е процедура?!
Министърът е следващата точка от дневния ред.
Министрите могат да я вземат по всяко време. Прочетете го! И това го пише в Правилника.
Министърът има право да вземе по всяко време според Вас – дори когато не тече обсъждане за това, на което той е министър.
Естествено! Прочетете, то е записано в Правилника!
Ами това, че Вие така тълкувате Правилника…
Аз не го тълкувам. Записано е!
Моля Ви!
Записано е!
Господин Главчев, благодаря Ви! [[Шум и реплики от ГЕРБ-СДС: „Оставка!“]] Заповядайте, господин Ананиев!
По начина на водене.
Начина на водене го изясни господин Главчев. Нямате право на сто пъти процедура по начина на водене! Заповядайте, господин Министър! [[Шум и реплики от ГЕРБ.]] Господин Главчев го направи! Вече го направи господин Главчев! Моля Ви, процедурата по начина на водене… Приемаме забележката. Има думата господин Министърът. [[Шум и реплики от ГЕРБ-СДС.]] Може, но после. Заповядайте, господин Министър! [[Реплики от ГЕРБ-СДС.]] Моля Ви! Можете, няма никакъв проблем, като си съберете гласовете. Не ми пречи това. [[Шум и реплики от ГЕРБ-СДС.]] Моля Ви, никаква лична процедура! Моля Ви, не ме принуждавайте… [[Част от народните представители на ГЕРБ-СДС се изправят.]] Моля Ви! Моля Ви, седнете! Не искам в този правилник да започнем със санкции! [[Скандирания и тропане по банките от ГЕРБ-СДС.]] Моля Ви! Моля Ви! Седнете нормално! Заседанието се излъчва. Моля Ви, не нарушавайте реда в залата! [[Част от народните представители от ГЕРБ-СДС са се изправили. Шум и реплики.]] Моля Ви, седнете! Спокойно! Дайте думата на господин Министъра, за да каже каквото има. Мисля, че проявявате неуважение към него, а не към мен. Моля Ви, седнете на мястото си! Заповядайте, господин Министър! [[Реплики от народния представител Георг Георгиев, който се е изправил.]] Моля Ви, господин Георгиев, седнете си на мястото! Така пише в Правилника! Заповядайте, господин Министър! Заповядайте, господин Министър! Заповядайте, господин Министър! [[Шум и реплики от ГЕРБ-СДС.]] Няма да отлагаме заседанието до понеделник, когато ще се направят промени в Правилника и няма да Ви дадат възможност за неслучайни процедури и лични обяснения. Заповядайте, господин Министър! Заповядайте, господин Министър! [[Скандирания от ГЕРБ-СДС: „Оставка!“ и тропане по банките.]] Колеги, не е добре да започваме със 155-и… [[Продължаващи скандирания от ГЕРБ-СДС: „Митева!“ и тропане по банките. Министър Кирил Ананиев напуска залата. Частични ръкопляскания и скандирания „Браво!“от ГЕРБ-СДС. Народният представител Мария Капон иска думата, отправяйки се към трибуната. Освирквания от ГЕРБ-СДС.]] Прекъсвам заседанието за 10 минути и свиквам Председателски съвет. [[След прекъсването.]]
Продължаваме с точка четвърта от дневния ред. За процедура – госпожа Виктория Василева.
Уважаема госпожо Председател, уважаеми колеги народни представители! Правя процедурно предложение от името на парламентарната група „Има такъв народ“ – точките, свързани с изслушването на министър председателя и на министъра на финансите, да бъдат отложени за нашето заседание в сряда и да преминем към проектите за решения за съставяне на постоянните комисии.
Благодаря Ви. Обратно предложение? Няма. Подлагам на гласуване така направеното процедурно предложение за отлагане на точки 3 и 4 от дневния ред за другата сряда, 21 април. Моля, гласувайте със за. Моля секретарите да започнат да броят и да ми подадат резултатите.
За какво гласуваме? Аз не чувам.
Точки 3 и 4 от дневния ред за другата сряда.
За дневния ред...
За отлагане на две точки от дневния ред – трета и четвърта, за другата сряда, 21 април – изслушванията на министър-председателя и министъра на финансите.
За.
Гласувам за.
Благодаря Ви. Против? Няма. Въздържали се? Няма. Моля за резултата. 143 народни представители са гласували за отлагане на двете точки за 21 април, въздържали се и против няма. Продължаваме със следващата точка от дневния ред: ПРОЕКТ НА РЕШЕНИЕ ЗА ИЗБИРАНЕ НА ПОСТОЯННА КОМИСИЯ ПО ПРАВНИ ВЪПРОСИ. Постъпил е: „Проект! РЕШЕНИЕ за избиране на Комисия по правни въпроси Народното събрание на основание чл. 79, ал. 1 от Конституцията на Република България и чл. 17, ал. 1 и ал. 2, т. 1, чл. 21, ал. 1, 2 и 3 от Правилника за организацията и дейността на Народното събрание РЕШИ: 1. Комисията по правни въпроси се състои от 17 народни представители, от които 5 от Парламентарната група на ГЕРБ-СДС, 4 от парламентарната група на „Има такъв народ“, 3 от парламентарната група на „БСП за България“, 2 от парламентарната група на „Движение за права и свободи“, 2 от парламентарната група на „Демократична България“, 1 от парламентарната група на „Изправи се! Мутри вън!“. 2. Избира за членове на комисията: … 3. Избира от членовете по т. 2 ръководство на комисията в състав: Председател: … Заместник-председатели: …“ Имате думата. [[Реплики.]] Така е внесено предложението – аз Ви го изчетох така, както е внесено.
Благодаря, госпожо Председател. Доколкото си спомням, на Председателския съвет сутринта коментирахме да няма заместник-председатели, а само председател на тези постоянни комисии, които ще имат все пак качеството на временни, докато не гласуваме новите разпоредби на Правилника. Да, нали? В този случай правя и процедурно предложение да отпаднат думите от Проекта за решение „заместник-председатели“. От името на парламентарната група на ГЕРБ-СДС предлагам Анна Александрова, Дани Каназирева, Радомир Чолаков, Николина Ангелкова и Александър Николов за членове на Комисията по правни въпроси.
Благодаря Ви. От „Има такъв народ“?
От името на парламентарната група на „Има такъв народ“ предлагаме Радостин Василев, Иво Георгиев Атанасов, Златомира Карагеоргиева-Мострова и Ива Митева. Използвам повода, че съм на трибуната, за да пестя парламентарно време. Предлагаме за председател на Правната комисия адвокат Радостин Петев Василев.
Благодаря Ви. От „БСП за България“?
Уважаема госпожо Председател, от името на парламентарната група на „БСП за България“ предлагаме Крум Зарков, Филип Попов и Тодор Байчев.
Благодаря Ви. От парламентарната група на „Движение за права и свободи“?
Уважаема госпожо Председател на Народното събрание, дами и господа народни представители! В Комисията по правни въпроси от „Движение за права и свободи“ предлагаме колегата Хамид Хамид и господин Цветан Енчев. Евентуално ако се приеме да има и заместници, колегата Хамид Хамид да бъде заместник. Благодаря Ви.
Благодаря Ви. От „Демократична България“?
Благодаря, госпожо Председател. От името на „Демократична България“ за Правната комисия предлагаме като членове доцент Атанас Славов и Надежда Йорданова.
Благодаря Ви. И от „Изправи се! Мутри вън!“?
За член на Комисията по правни въпроси предлагаме господин Николай Хаджигенов.
Благодаря Ви. Моля първо да поставим на гласуване Решението. Който е за така прочетеното Решение, извън състава му – след това ще гласуваме и членовете на комисията, моля да гласува. Извинявам се, първо подлагам на гласуване предложението на Десислава Атанасова за отпадане на думите „заместник-председатели“. За – 209, против – няма, въздържал се – 1. И сега нека да гласуваме Решението. Който е за, моля да гласува. [[Реплика.]] После ще повторя състава. Галя Бърдарска?
За.
За.
Два гласа за. Против? Няма. Въздържали се? Няма. 210 – за. Решението е прието. Подлагам на гласуване така прочетените имена за членове на Комисията по правни въпроси. Който е за, моля да гласува.
За.
За.
Двама – за. Против и въздържали се? 212 народни представители – за. Преминаваме към гласуване на председателя на Комисията. Има постъпило само едно предложение – на Радостин Василев. Който е за, моля да гласува.
Гласувам за.
Гласувам за.
Против? Въздържали се? Няма. 146 народни представители – за, против няма, въздържал се 1. С това Решението за избиране на Комисия по правни въпроси е прието. Преминаваме към следващото решение, което е за избиране на Комисия по здравеопазването. „Проект! РЕШЕНИЕ за избиране на Комисия по здравеопазването Народното събрание на основание чл. 79, ал. 1 от Конституцията на Република България и чл. 17, ал. 1 и ал. 2, т. 1, чл. 21, ал.1, 2 и 3 от Правилника за организацията и дейността на Народното събрание РЕШИ: 1. Комисията по здравеопазването се състои от 17 народни представители, от които 5 от Парламентарната група на ГЕРБ-СДС, 4 от Парламентарната група на „Има такъв народ“, 3 от Парламентарната група на „БСП за България“, 2 от Парламентарната група на „Движението за права и свободи“, 2 от Парламентарната група на „Демократична България“, 1 от Парламентарната група на „Изправи се! Мутри вън!“. 2. Избира за членове на комисията: 3. Избира от членовете по т. 2 ръководство на комисията в състав: Председател: Заместник-председатели:“ Предполагам, тук отново заместник-председателите ще ги подложим отделно на гласуване. [[Шум и реплики.]] Нека да гласуваме първо решението и после състава на Комисията. Ако искате, представете имената.
Благодаря, госпожо Председател. Предлагам за членове на Комисията по здравеопазване член-кореспондент Григор Горчев, доктор Даниела Дариткова, доцент Лъчезар Иванов, госпожа Алисе Муртезова и доктор Александър Александров, като предлагам за председател на Комисията по здравеопазване член-кореспондент професор доктор Григор Ангелов Горчев. Ако имам минута да запозная колегите с неговата професионална сериозна биография. Ако не, бих казала, че колегията залагаме на експертизата, смятам, че професор Горчев би се справил блестящо. Минал е по цялата стълбица и йерархия – от първите нива на медицината до най-високата степен. Той е единственият член-кореспондент по онкология към Българската академия на науките. Затова призовавам да подкрепите неговата кандидатура. Благодаря. [[Продължителни ръкопляскания от ГЕРБ-СДС.]]
За председател?
За председател, да.
От името на парламентарната група на „Има такъв народ“ предлагаме за членове на Комисията доктор Силви Кирилов, професор Андрей Чорбанов, Деляна Пешева и Александър Тодоров.
Благодаря Ви. От „БСП за България“?
Парламентарната група на „БСП за България“ за членове предлагаме професор Георги Михайлов, Георги Гьоков и Илиян Йончев.
ОТ ДПС?
Благодаря, госпожо Председател. От парламентарната група на „Движението за права и свободи“ предлагаме доцент доктор Джевдет Чакъров и доктор Тунджай Йозтюрк. Благодаря.
Благодаря Ви. От парламентарната група на „Демократична България“?
Благодаря, госпожо Председател. От парламентарната група на „Демократична България“ за членове на Комисията по здравеопазване предлагаме доктор Александър Симидчиев и Катя Панева, като предлагаме доктор Симидчиев и за председател на групата. Доктор Симидчиев е специалист по белодробни болести, външни болести и здравен мениджмънт. Началник е на Отделение по функционална диагностика в Центъра... [[Шум и реплики.]] Извинявайте, може ли да... Началник е на Отделение по функционална диагностика в Централната клинична болница при Медицинския институт на МВР-София, медицински директор е на Центъра по електронно и дистанционно обучение при Медицинския университет в Пловдив. Има дългогодишен опит като клиничен лекар, а също и като преподавател и изследовател. Благодаря Ви.
Благодаря Ви.
Поправка. Предлагаме доцент доктор Джевдет Чакъров и доктор Хасан Адемов.
Благодаря Ви. И от „Изправи се! Мутри вън!“.
Предлагаме за член на Комисията Валентина Василева.
Благодаря Ви. Преминаваме към гласуване. Моля да гласувате отпадане на думите „заместник-председатели“ от Проекта за решение.
За.
За. Гласували народни 211 народни представители в зала, плюс дистанционно двама – общо 213: за 213, против и въздържали се няма. Преминаваме към гласуване на Проекта за решение. Моля, който е за, да гласува.
За.
За. Гласували 211 народни представители в зала, плюс двама дистанционно – общо 213: за 213, против и въздържали се няма. Преминаваме към гласуване на членовете на Комисията така, както бяха предложени. Който е за, моля да гласува.
За.
За. Гласували 215 народни представители: за 215, против и въздържали се няма. Преминаваме към гласуване на кандидатурата на член-кореспондент професор Григор Горчев. Моля, който е за, да гласува.
За.
Въздържал се. Гласували народни 211 народни представители: за 71, против и въздържали се 145. Моля сега да гласувате кандидатурата за председател на... [[Реплики от ГЕРБ-СДС: „Може ли по групи?“]] Да. ГЕРБ-СДС – за 70, „Изправи се! Мутри вън!“ – за 1, „Има такъв народ“ – 45 въздържали се, „Изправи се! Мутри вън!“ – 13 въздържали се, „Демократична България“ – 24 въздържали се, „БСП за България“ – 37, и „Движението за права и свободи“ – 24 въздържали се. Който е за кандидатурата на Александър Симидчиев за председател на Комисията по здравеопазване, моля да гласува.
За. Гласували народни представители: за 139, против няма, въздържали се 1. [[Ръкопляскания от ИТН.]] С това гласуване конституирахме и Комисията по здравеопазване. Преминаваме към: ПРОЕКТ НА РЕШЕНИЕ ЗА ИЗБИРАНЕ НА КОМИСИЯ ПО БЮДЖЕТ И ФИНАНСИ Постъпил е: „Проект! РЕШЕНИЕ за избиране на Комисия по бюджет и финанси Народното събрание на основание чл. 79, ал. 1 от Конституцията на Република България и чл. 17, ал. 1 и ал. 2, т. 1, чл. 21, ал. 1, 2 и 3 от Правилника за организацията и дейността на Народното събрание РЕШИ: 1. Комисията по бюджет и финанси се състои от 17 народни представители, от които 5 от парламентарната група на ГЕРБ-СДС, 4 от парламентарната група на „Има такъв народ“, 3 от парламентарната група на „БСП за България“, 2 от парламентарната група на „Движение за права и свободи“, 2 от парламентарната група на „Демократична България“, 1 от парламентарната група на „Изправи се! Мутри вън!“. 2. Избира за членове на комисията. 3. Избира от членовете на Комисията по т. 2 ръководство на Комисията в състав: председател, заместник-председатели.“ Ще подложа заместник-председателите на гласуване за отпадане. Моля, за имена за членове на Комисията от ГЕРБ-СДС.
От името на Коалиция ГЕРБ-СДС предлагам за членове на Комисията по бюджет и финанси: Димитър Главчев, Делян Добрев, Красен Кръстев, Ирена Димова и Румен Христов.
Благодаря Ви. От „Има такъв народ“.
От името на „Има такъв народ“ предлагаме за членове: Кирил Симеонов, Живка Железова, Светослав Георгиев и Пламен Данаилов.
Благодаря Ви. От „БСП за България“.
[[БСП за България]] : От „БСП за България“ за членове на Комисията по бюджет и финанси предлагаме: Румен Гечев, Пламен Милев и Богдан Боцев.
Благодаря Ви. От „Движението за права и свободи“.
От парламентарната група на „Движението за права и свободи“ в Комисията по бюджет и финанси предлагаме народния представител господин Йордан Цонев и народния представител господин Сергей Кичиков.
От „Дeмократична България“.
От парламентарната група на „Демократична България“ предлагам за членове на Комисията по бюджет и финанси: Георги Ганев и Мартин Димитров, като предлагаме Георги Ганев за председател. Кратка биография – Георги Ганев е икономист с дългогодишен опит в икономическите анализи и преподава икономика в Софийския университет. Един от най-уважаваните макроикономисти в България, анализатор. Мисля, че в негово лице бюджетът ще бъде в добри ръце. Благодаря Ви.
Благодаря Ви. И от „Изправи се! Мутри вън!“.
Предлагаме за член на Комисията госпожа Мария Капон.
Благодаря Ви. Преминаваме към гласуване. Който е за отпадане на думите „заместник-председатели“, моля да гласува със за.
За.
Галя Бърдарска?
За.
Против и въздържали се няма. Гласували 207 народни представители за. Преминаваме към гласуване на решението, който е за, моля да гласува.
За кое?
Проекторешение за създаване на Комисията по Бюджет и финанси.
За.
За.
Двама – за. Гласували 209 народни представители: 209 народни представители за. Сега моля да гласуваме състава на Комисията, който е за моля да гласува.
За.
За.
209 за. Преминаваме към гласуване на председателя на Комисията, който е за Георги Ганев за председател на Комисията, моля да гласува. АНДРЕЙ МИХАЙЛОВ (ИТН чрез интернет платформа за видеоконферентна връзка) :За.
За. За 109, против няма, въздържали се 34. С това председателят на Комисията е избран. [[Шум и реплики.]] За 107 , 34 въздържали се.
108 е кворумът, иначе няма да е избран. Прегласуване. [[Шум и реплики.]] Включени ли са от платформата?
Да, включила съм ги.
Прегласуване.
Прегласуване. Уважаеми колеги народни представители, съгласно Конституцията на Република България чл. 81 кворумът е 121 души, тоест… [[Шум и реплики.]] Тук искам да направя едно уточнение – това, което доскоро се излъчваше на системата и ще виждаме сигурно и другата седмица, не знам дали може да се промени, е регистрацията Ви, но от нея никога не може… кворумът е винаги 121 по Конституцията [[Шум и реплики.]] Много Ви моля, това, дали е повече или по-малко, е друг въпрос. По отношение на това как се приемат актовете на Народното събрание, го определя чл. 81, ал. 2 [[Народният представител Десислава Атанасова иска думата.]] Госпожо Атанасова няма да Ви дам сега думата. Чл. 81, ал. 2 казва, че „Народното събрание приема законите с мнозинство повече от половината присъстващите народни представители.“ [[Шум и реплики.]] Да, от присъстващите. [[Шум и реплики.]] 105 народни представители са за.
Не е вярно! От присъстващите – 218 е, когато е направена регистрацията.
Това е при регистрацията Ви – кворумът Ви в началото. Прегласуване ще иска ли някой? [[Шум и реплики.]]
Прегласуване.
Уважаема госпожо Председател, предлагам прегласуване.
Прегласуване, който е за, моля да гласува.
Момент, имам процедура, преди да прегласуваме – поименна проверка на кворума, за да имате това мнозинство.
Искаме и ние списък. [[Шум и реплики.]]
Поименна проверка Адлен Шукри Шевкед- тук Албена Симеонова Върбанова- тук Александър Атанасов Александров- тук Александър Богданов Николов- тук Александър Велиславов Тодоров- тук Александър Димитров Симидчиев- тук Александър Иванов Мацурев- тук Александър Николов Вълчев- тук Александър Руменов Ненков- тук Александър Стайков Марков- тук Александър Тихомиров Симов- отсъства Александър Филчев Матеев - тук Алисе Кямилова Муртезова- тук Анастас Маринов Попдимитров- тук Андрей Иванов Чорбанов- тук Андрей Николаев Михайлов(чрез интернет платформа за видеоконферентна връзка)- тук Андрей Христов Вълчев- тук Анна Василева Александрова- тук Антоанета Андонова Стефанова- тук Антоанета Димитрова Цонева- тук Антон Йорданов Адамов- тук Арман Агоп Бабикян- тук Атанас Владиславов Славов- тук Атанас Зафиров Зафиров- тук Атанас Петров Атанасов- тук Атанас Петров Костадинов- отсъства Ахмед Реджебов Ахмедов- тук Байрам Юзкан Байрам- отсъства Благовест Кирилов Кирилов- тук Богдан Емилов Боцев- тук Бойко Петров Кафеджиев- тук Бонка Сергеева Василева- тук Борис Цветков Цветков- тук Борислав Гуцанов Гуцанов- тук Борислав Димитров Сандов- тук Бюрхан Илиязов Абазов- тук Валентин Мирчов Милушев- тук Валентина Василева Василева-Филаделфевс- тук Васил Йорданов Георгиев- тук Вежди Летиф Рашидов- тук Велизар Матеев Шаламанов- тук Велизар Пенков Енчев- тук Велислава Иванова Кръстева- тук Весела Николаева Лечева- тук Веска Маринова Ненчева- тук Виктория Димитрова Василева- тук Владимир Славчев Вълев- тук Владимир Стоянов Русев- тук Владислав Панчев Панев- тук Вяра Емилова Йорданова- тук Галя Енева Захариева- тук Галя Маринова Бърдарска (чрез интернет платформа за видеоконферентна връзка)- тук Георг Даниелов Георгиев - тук Георги Георгиев Михайлов- тук Георги Запрев Динев- отсъства Георги Захаринин Попов- отсъства Георги Йорданов Ганев- тук Георги Станчев Георгиев- тук Георги Страхилов Свиленски- тук Георги Тенев Станков- тук Георги Янчев Гьоков- тук Григор Ангелов Горчев- тук Дани Стефанова Каназирева- тук Даниел Павлов Митов- тук Даниела Анастасова Дариткова-Проданова- тук Данка Евстатиева Зидарова-Люртова- тук Делян Александров Добрев- тук Деляна Валериева Пешева- тук Деница Пламенова Николова- тук Десислава АнгеловаТодорова- тук Десислава Вълчева Атанасова- тук Джевдет Ибрям Чакъров- тук Джейхан Хасанов Ибрямов- тук Дилян Господинов Господинов- тук Димитър Бойчев Петров- тук Димитър Борисов Главчев- тук Димитър Георгиев Найденов- тук Димитър Иванов Аврамов- тук Димитър Иванов Гечев- тук Димитър Петров Сяров- тук Димитър Стойков Николов- тук Димитър Стоянов Гърдев- тук Димо Чавдаров Георгиев- тук Драгомир Велков Стойнев- тук Драгомир Георгиев Ошавков- тук Драгомир Стефанов Петров- тук Евгения Бисерова Алексиева- тук Елхан Мехмедов Кълков- отсъства Енко Георгиев Найденов- отсъства Ерджан Себайтин Ебатин- тук Ешереф Кязим Ешереф- тук Живка Михалева Железова- тук Живко Иванов Табаков- тук Златомира Димитрова Карагеоргиева-Мострова - тук Зорница Николаева Михайлова- тук Ива Митева Йорданова-Рупчева- тук Ивайло Ванев Вълчев- тук Ивайло Красимиров Кожухаров- тук Ивайло Николаев Мирчев- тук Ивайло Пеев Старибратов- тук Иван Богомилов Петков- тук Иван Борисов Тотев- тук Иван Валентинов Иванов- тук Иван Василев Хиновски- тук Иван Георгиев Велов- тук Иван Ивайлов Ченчев- тук Иван Йорданов Димитров- тук Иван Йорданов Димитров- тук Иван Николов Миховски- тук Ивелина Веселинова Василева- тук Иво Ангелов Христов- тук Иво Георгиев Атанасов- тук Илиана Петкова Жекова- тук Илия Димитров Лазаров- тук Илиян Славейков Йончев- тук Илко Стоянов Стоянов- тук Илтер Бейзатов Садъков- тук Имрен Исметова Мехмедова- тук Ирена Методиева Димова- тук Ирена Тодорова Анастасова- тук Ихсан Халил Хаккъ- тук Йордан Кирилов Цонев- тук Йордан Свеженов Стоянов- тук Калоян Милков Янков- тук Катя Максимова Панева- тук Кирил Сашев Симеонов- тук Кольо Йорданов Милев- тук Корнелия Петрова Нинова- тук Красен Георгиев Кръстев- тук Красимир Христов Николов- тук Кристиан Иванов Вигенин- тук Крум Георгиев Дончев- тук Крум Костадинов Зарков- отсъства Лъчезар Богомилов Иванов- тук Лъчезар Иванов Бакърджиев- тук Любен Любенов Дилов- отсъства Любомир Антонов Каримански- тук Любомира СимеоноваПопова- тук Максим Колев Генчев- тук Маноил Минчев Манев- тук Манол Костадинов Пейков- тук Манол Трифонов Генов- тук Мария Василева Капон- тук Мария Щерева Белова- тук Мартин Димитров Димитров- тук Мастън Османов Мастънов- отсъства Мая Божидарова Манолова-Найденова- тук Мая Йорданова Димитрова- тук Мика Михайлова Зайкова- тук Милена Цветанова Дамянова- тук Минко Велчев Ангелов- тук Мирослав ИвановАспарухов- тук Митко СтайковСтайков- тук Митко Христов Кунчев- тук Михаела Ясенова Крумова- тук Младен Найденов Маринов- тук Младен Николов Шишков- тук Момчил Кунчев Иванов- тук Мукаддес Юсуф Налбант- тук Мустафа Сали Карадайъ- отсъства Надежда Георгиева Йорданова- тук Невена Евстатиева Минева- тук Никола Христов Кръстев- тук Николай Димитров Хаджигенов- тук Николай Нанков Нанков- тук Николай Цветанов Сираков - тук Николина Панайотова Ангелкова- тук Павел Алексеев Христов- отсъства Петър Георгиев Кънев- отсъства Петър Христов Димитров - тук Петър Ясенов Маринов- тук Петя Николаева Цанкова- тук Пламен Дулчев Нунев- тук Пламен Иванов Данаилов- тук Пламен Иванов Милев- тук Пламен Николаев Абровски- тук Пламен Николаев Николов- тук Пламен Тачев Петров- тук Пламен Христомиров Рашев- тук Радомир Петров Чолаков- тук Радостин Петев Василев- тук Радостин Радославов Танев - тук Рамадан Байрам Аталай- тук Росица Любенова Кирова- тук Румен Василев Гечев- тук Румен Димитров Христов- тук Румен Маринов Йончев- тук Румен Николов Георгиев- тук Рушен Мехмед Риза- отсъства Сашо Тодоров Савов- тук Светлин Костов Стоянов- тук Светослав Бончев Колев- тук Светослав Георгиев Георгиев - отсъства Севим Исмаил Али- отсъства Сезгин Юсеин Мехмед- тук Сергей Манушов Кичиков- тук Силви Кирилов Петров- тук Славена Димитрова Точева- отсъства Станислав Димитров Говедаров- тук Станислав Светозаров Балабанов- тук Станислав Тодоров Трифонов- отсъства Станчо Димитров Ставрев- тук Стела Димитрова Николова- тук Стефан Апостолов Апостолов- отсъства Стефан Неделчев Мирев- тук Стоян Александров Михалев- тук Стоян Костадинов Стоев- тук Стоян Михайлов Мирчев- тук Страцимир Илков Павлов- отсъства Танер Кадир Тюркоглу- тук Таня Тодорова Петрова- тук Татяна Дончева Тотева- тук Теодора Маргаритова Пенева- тук Тихомир Гочев Тенев- тук Тодор Байчев Байчев- тук Тодор Василев Василев- тук Тодор Стаматов Тодоров- отсъства Тома Любомиров Биков- тук Тошко Йорданов Хаджитодоров- тук Тунджай Рамадан Йозтюрк- отсъства Филип Маринов Станев- тук Филип Стефанов Попов- тук Филчо Кръстев Филев- отсъства Хайри Реджебов Садъков- отсъства Халил Реджепов Летифов- отсъства Хамид Бари Хамид- отсъства Хасан Ахмед Адемов- тук Хатидже Мехмедова Георгиева- тук Христина Иванова Георгиева - тук Христо Георгиев Гаджев- тук Христо Любомиров Иванов- тук Христо Михайлов Дочев- тук Христо Танчев Проданов- тук Цвета Вълчева Караянчева- тук Цветан Иванов Енчев- тук Цецка Георгиева Бачкова- тук Юмер Мустафа Хамза- отсъства Явор Руменов Божанков- отсъства Моля, прегласуване – който е за Георги Ганев да е председател на Комисията по бюджет и финанси, моля да гласува. Андрей Михайлов?
За.
Галя Бърдарска?
За. Двама за. Против? Въздържали се? За – 112 народни представители, против – няма, 104 –въздържали се. Председателят е избран. [[Ръкопляскания.]] „Има такъв народ“ – 45 за, „Изправи се! Мутри вън!“ – 14 за, „Демократична България“ – 27, ДПС – 24. ГЕРБ-СДС –въздържали се 66, БСП – 38, общо 104. С това дневният ред за днес е изчерпан. Обявявам следващо пленарно заседание на 21 април 2021 г. от 9,00 ч. Закривам заседанието. [[Звъни.]]